text:
ርክብ ምስ ተጋዳላይ ሓሚድ ሳልሕ (4)
ራብዓይ ክፋል
ብዛዕባ ኩነታት ናይዚ ወታሃደራዊ ክፍሊ ክገልጽ ከሎ ፣ ሓፈሻኡ ኩሉ ከበሳ ዘጠቃለለ ኣውራጃታት ኣከለጉዛይን ሰራየን ሓማሴንን ምብራቃዊ ገማግም ባሕሪ ኣከለጉዛይ ፣ ምዃኑ ገሊጹ ። ሓይሊ ጸላኢ ጦር ሰራዊት ኮነ ካልእ ወታሃደራዊ ሓይሊታቱ ፖሊስ ፣ ኮማንዶስ ፣ ከተማ ኣስመራ ሓዊስካ ቀንዲ መደበራት ጸላኢ ዝርከቦ ክፍሊ እዩ ። ብተወሳኺ ጸላኢ ኣብ ፈቀዶ ዓድታት ንህዝቢ ( ባንዳ ) ዝዓደሎ ብረት ይርከብ ። ምስ ጀብሃ ንምግጣም ካብ ዝተፈላለየ መሰረታዊ መደበራቱ ይብገስ ነሩ ። ስሌዚ ከምቲ ዝተገልጸ ምስ ጸላኢ ቅልጡፍ ተኸታታሊ ወይ ድማ ዳርጋ ማዓልታዊ ዝኾነ ግጥሚያታት ክካየድ ባህሪያዊ እዩ ክባሃል ይካኣል ።
ደገፍ ህዝቢ ብዝምልከት፣ ምትሕብባር ናይ ህዝቢ ኣብዚ ክፍሊ ፣ከተማታት ሓውስካ ማለት እቶም ኣብ ምስጥራዊ ሰክዔታት ዝተወደቡ ብፍላይ ኣብ ኣስመራ ፣ ዓድቀይሕ ፣ ሰንዓፈ፣ መንደፈራ ፣ ደቂማሓረ ፣ዝነበሩ ኣባላት ብዛዕባ ጸላኢን ምንቅስቃሳቱን ጠቃሚ ሓቤረታታት የስንቁና ነሮም ። ብፍላይ እቲ ንጹር መርገጽ ካብ ጸላኢ ዝነበሮ ህዝቢ ዘርእዮ ዝነበረ ታሓባባርነት ላዕሊ ነሩ ። ዉሱን ነገራዊ ሓገዛትን ገለ ስንቂ ካብ ከተማታት ንገጠር ናይ ሙውጻእ ጻዕሪታቱ ድማ ቀጻሊ ነሩ ። ብተወሳኺ ሓይሊ ሰውራ ኣብዚ ክፍሊ ምብጽሑ ነቲ ኣብ መዳ ንምስላፍ ንባርካ ሙውራድ ጸገም ኮይኑዎም ዝነበሩ መንእሰያት ተቃሊሉሎም ብቀረባ ኣብ ሰልፊታት ሰራዊት ሓርነት ክጽንበሩ ዓብይ ዕድል ረኸቡ ። እቲ ብተጋዳሊት ጁምዓ ዑመርን ራሕማ ሳልሕን ንፈለማ ግዜ ዝተጀመረ ፣ ጓል ኣንስተይቲ ኣብ ጎኒ ኣሕዋታ ብሬት ተሰኪማ ዝተሰለፈት እውን ኣብዚ ክፍሊ እዩ ። እዚ ድማ ባህሪያዊ መቀጸልታ ናይቲ ምስ ምጅማር ሰውራ ዝተጀመረ ግደ ደቂ ኣንስትዮ ኣብ ምድጋፍ ሰውራን ተወፋይነተንን ዘመልከተ ተርእዮ ነበረ ። በዚ ኣጋጣሚ ዝዝክሮ ፣ ደቂ ኣንስትዮ ኣብዚ ክፍሊ ንተጋደልቲ ዘድሊ እኽለ ማይ ኣብ ምቅራብን ፣ ምስቲ ሽዑ ብወገን ጸላኢ ዝነብረ ሓደገኛ ኩነታት ፣ እገዳን ምክትታልን እንዳሃለወ ከም ሽኮርን ካልእ ኣድላይ ነገራትን ካብ ከተማታት ንምምጻእ ዘካየዳኦ ዝነበራ ሓደገኛ ጻዕሪታት ዝርሳዕ ኣይኮነን ።ብፍላይ ኣብ ናእሽቱ ዓድታት ዉሱናት ደቂ ኣንስትዮ በይነን ንዓሰርተታት ተጋደልቲ ዝኾውን መግቢ ንምድላው ዘካይዳኦ ዝነብራ ጻዕሪ ብፍጹም ዝርሳዕ ኣይኮነን ። ብተወሳኺ ንተጋደልቲ ኩፉፍን (ዝናር) ሻንጣታትን ካብ ቆርበት ይሰርሓ ነረን ። ከምኡ ድማ ተጋደልቲ ኣብ መንኲቦም ዝሰቅሉዎ ኣብ (ካታፋት) ካብ ሕብራዊ ጨርቂ ዝስራሕ (ፍሉይ ምልክት) ይሰርሓ ነረን ። ኩለን ክፍሊታት ነናተን ፍሉይ መለለዪ ነሩወን ። ናይ ሳልሰይቲ ክፍሊ ምልክት ድማ ብሙሉኡ ቀይሕ ነሩ ።
ቁጽሪ ናይቶም ካብ ገጠርን ከተማታትን ንምስላፍ ዝመጹ ተጋደልቲ ኣዚዩ እንዳበዘሔ ስሌ ዝኸደ ሓደስቲ ኣሃዱታት ማለት ጋንታታትን ሓይሊታትን ተመስሪተን ። መብዛሕትኦም ዝስለፉ ሓደስቲ ብሰንኪ ቀጻሊ ምስ ጸላኢ ዝካየድ ዝነበረ ውግኣት ሓደገኛ ኩነታት ስሌ ዝነበረ ወታሃደራዊ ስልጠና ኣብ ውሽጢ ኣሃዱታት ይዋሃቦም ነሩ ። ካብቶም ሽዑ ዝተሰለፉ ተጋደልቲ ድማ ኣብ ጉዕዞ ናይ ቃልሲ ኣብቲ ክፍሊ ይኹን ድሕሩ ኣብ ዝተፈላለየ ቦታታት ሜዳ ኤርትራ ኣገዳሲ መሪሕነታዊ ቦታ ዝሓዙ ብዙሓት እዮም ።
ኣብ ልዕሊ እቲ ምስ ጸላኢ ዝካየድ ዝነበረ ዝተፈላለየ ወታሃደራዊ ስሪሕታት ፣ መሪሕነታዊ ኣካላት ናይዚ ክፍሊ ኣብ ሞንጎ ህዝቢ ብጸላኢ ዝንዛሕ ዝነበረ ፣ እቲ ሰውራ ኣንጻር ክርስትያን እያ ዝብልን ካልእ መርዛም ነፍሕታትን ካብ ሓንጎሎም ንምእላይ ፣ ሰውራ ናቶም ምዃናን እቲ ቀንዲ ሃገራዊ ዕላማታታ ድማ ናጽነትን ሓርነትን ምዃኑ ንምግላጽ ምስቲ ዝጓነፎም ዝነበረ ማእለያ ዘይብሉ ጸገማት ፣ ኣብ ዓድታት ኣኼባታት ብምክያድ ዝተፈላለየ ፖለቲካዊ ጎሽጓሻት የካይዱ ነሮም ።ከተማታት ዝኣትዉሉ ግዜ እውን ነሩ። እዚ ክባሃል ከሎ ኩሉ እቲ ህዝቢ ኣብዚ ክፍሊ ብሬት ናይ ጸላኢ ተሰክሙ ምስ ጸላኢ ጠጠው ኢሉ ነሩ ማለት ኣይኮነን ። ጸላኢ ዝቆጻጸሮ ቦታታት እኳ እንተኾነ ፣ብሃገራውነቶም ዝተፈልጡ ልሉያት ባእታታት ዝሓዛ ዓድታት እውን ነረን እየን ። ብሬት ናይ ጸላኢ ንዝሓዙ ህዝቢ ብሬቶም ኣንጻር ሰውራ ከይየቅንዑ ብዝተፈላለየ ሜላታት መጸዋዕታታት ይቀርቦም ነሩ ።
ንምሳሌ ኣብ ዓዲ ኣጓልዕ ክልተ ሰብ ብረት (ባንዳ) ምስ ብሬቶም ሕዝና ሳልሳዮም ሃዲሙ ፣ ነዞም ክልተ ክሳብ ምስያም ምሳና ወስድናዮም ህዝቢ ካብቲ ዓዲ ስዒቦሙና ንሕና ድማ ነቶም ባንዳ ብሬቶም ኣውርድና ንዓዶም መሊስናዮም ። ከምዚ ዝኣምሰለ ስጉምትታት ድማ ሰውራ ኣንጻር ህዝቢ ከምዘይኮነት ዝሕብር ሓድሽ መንፈስ የሕድረሎም ነሩ ። ኣብ ሞንጎ እቲ ብሬት ናይ ጸላኢ ዝሓዘ ዓድታት ድማ ከምቲ ዝተገልጸ ሃገራዊያን ነሮም ንምሳሌ ኣብ ዓዲ ኣስሞሩ ሸቃ ክፍለ ዝባሃል ካብ ግዜ ኢንግሊዝ ብሬት ዝሓዘ ሰብ ነሩ ፣ ካብ ሽፍትነት ክኣቱ ብሬቱ ኣብ ዓዱ ክስከም ብኢንግሊዛዊያን ተፈቅዱሉ ነሩ ። ነዚ ሰብ መወዳእታ 1965 ኢና ረኽብናዮ ፣ ምስ ኢትዮጵያውያን ብምትሕብባሩ መሪር ሓዘን እንዳ ተሰመዖ ድማ ዛንታኡ ክነግረና ጀሚሩ ። ሸቃ ክፍለ ካብቶም ናይ ኢትዮጵያ ሸፋቱ ፣ መራሕቲ ዝነበሩ ሰለስተ ሰባት ጠቂሱ ፥-
- ሸቃ ክፍለ ( ንሱ ባዕሉ )
- ኣስረስሄ ኢምባየ
- ደበሳይ ድራር
- ወዲ ከፈላ ።
ሸቃ ክፍለ ሃጸይ ሃይለስላሰ ኣርባዕተና ንኢትዮጵያ ጸዊዑ ከይድና ፣ “ንሕና ደሞዝ ክንገብረልኩም ኢና ፣ ዕማምኩም ድማ ንህዝቢ ሓድነት ምስ ኢትዮጵያ ከምዝሓቲት ግበሩዎ ጸረ እቶም ናጽነት ኤርትራ ዝጽዉዑ ድማ ብሬት ኣልዕልኩም ተቃለሱ ” ኢሉና ይብል ።ቀጺሉ ነዚ ናይ ሃይለ ስላሴ ዘረባ ሰምዕና ድማ ንምሳሌ ኣብ ኢንጋኛ ንሓደ ሰብ ቀቲልና እንዳበለ ጓህዩን ሓዘኑን ይገልጽ ። ጠንቂ ናይዚ ሕጂ ተፈጢሩ ዘሎ ሕማቅ ኩነታት ድማ ንሕና ኢና ብምባል ፣ ምሳና ክስለፍ ስድራ ናቱ ካብ ዓይኒ ጸላኢ ክነርሕቆም ሓቲቱና ። ንሕና ዝሓተተና ክንፍጽም ኣይካኣልናን ፣ ምስኡ ግን ምስጥራዊ ርክብ ነሩና ። ብስምምዕና መሰረት ድማ ንሕና ኣብታ ዓዱ ክንኣቱ እንተደለና ፣ ጸላኢ ከይጥርጥሮ ካብታ ዓዲ ክወጽእ ኣቀድምና ንሕብሮ ነርና ።
ካብቲ ሞንጎ ህዝቢ ዝካየድ ዝነበር ንጥፈታት ድማ እተን ንኣትወን ዓድታት ፣ ሞንጎ ሰውራን ህዝብን ዘሎ ዝምድና ዝሰርዑ ፣ ንህዝቢ ኣብቲ ዓዲ ዘመሓድሩ ሽማግሌታት ከምዝመርጹ ንገብር ነርና ። ዝተፈላለየ ስራሓት ንምስላጥ ኣብ ሞንጎ ኣሃዶታት ይኹን ምምሕድራት ፣ ዝነበረ ናይ ርኽክባት ሽግራት ንምቅላል ተላኣኣኽቲ ካብ ህዝቢ ንምድብ ነርና ።ምስቲ ኣብ ከተማታት ዘሎ ምስጥራዊ ስርርዓት ኣድላይ መልእኽትታት ዘበጻጽሑ ሰባት እውን ከምኡ ።
ደቡባዊ ወገናት ናይዚ ክፍሊ ምቁጽጻሩ ብሰንኪ እቲ ዝነበረ ጽዑቅ ህላወ ናይ ጸላኢ ኣሸጋሪ እዩ ነሩ ። ንምሳሌ መደበራት ናይ ፖሊስን ባንዳን ኣብ ዝተፈላለየ ቦታታት ፋሕ ዝበለ ነሩ ፣ ኣብ ደምበላስ ዓዲ ጸጸር ፣ ቱኹል ኣብ ዛይድ ኣከሎም ፣ከባቢ ዓዲ ኣጓልዕን ንእሽቶ ከተማ ዓረዛን ነሩ ። ስሩዕ ሰራዊት ግን ካብ ዓበይቲ ከተማታት ኣስመራ ፣ ደቂማሓረ ፣ መንደፈራ ፣ ዓዲዃላ ፣ ዓዲ ቀይሕ ፣ ሰንዓፈ ፣ ሰገነይቲ ፣ማይ ሓባር —-ይውንጨፍ ነሩ ።
ምብራቃዊ ሸነኽ ኣከለ ጉዛይ ድማ ጎቦታት ዓጋምቡሳ ፣ ዳቅዓ ፣ ዲዖት ፣ቆሓይቶ ፣ ሶይራን ሓዊስካ ፣ምብራቃዊ ጎላጉል ገማግም ባሕሪን ብሓፈሻ ካብ መደበራት ጸላኢ ዝራሓቀ ብምንባሩን ፣ብሰንኪ እቲ ተፈጥሮ ጽኑዕ ዓይነት መሬቱን ፣ ዝላዓለ ምትሕብባር ናይ ህዝብን ጸላኢ ብቀሊሉ ክደፍሮ ዘይክእል ጽኑዕ ድሕረ ግንባራትና ብምንባሩ ፣ ኣብ ጽንዓትናን ዓወትናን ዓብይ ግደ ነሩዎ ። ስሌ ዝኾነ ድማ ሓይሊታትና ኣብዚ ክፍሊ ዝተፈላለየ ዕዉት ውግኣት ብምክያድ ኣብ ልዕሊ ጸላኢ ዓብይ ክሳራ ኣውርደን እየን ።
ሰራዊት ሓርነት ኣብ ልዕሊ ጸላኢ መጥቃዕትታት እንዳ ኣካየደን ንመጥቃዕትታቱ እንዳተኸላኸለን ዘተኣማምን ድሕረ ግንባር ዝኾኖ መሬት ክቆጻጸር ከኣለ ። ብብዝሑን ስሪሕታቱን እንዳሳሰነን እንዳማዕበለን ምስ ከደ ድማ ጸላኢ ኣብ ልዕሊ መደበራቱ መጥቃዕትታት ከይይካየድን ኣብ ውሽጢ ከተማታት ዝካየድ ስሪሕታት ከይድንፍዕን ክፈሪህ ጀመረ ።
ሓሚድ ቀጺሉ ፣ ምስ ምስፍሕፋሕ ሰውራዊ ንጥፈታትን ምምዝጋብ ዓወታትን ብሓፈሻ ፣ ጸላኢ ግስጋሰ ሰውራ ንምግታእ ዘካየዶ ዝነበረ ፈተናታት ኩሉ ስሌ ዝፈሸሎ ኣብ ተስፋ ናይ ምቅራጽ ደረጃ ስሌ ዝበጸሔ ሓይሊታቱ ኣኻኽቡ ፣ መሬት ምንዳድ ዝብል ፖሊሲ ተኸቲሉ ፣ ብሙሉእ ሓይሉ ፣ ኣብ ዝተፈላለየ ቦታታት ኤርትራ ህዝቢ ንምንጻትን ትሕዝቶታቱ ንምብራስን ተላዕለ ። ወራሩ ወርሒ 2/ 1967 ብጋሽ ባርካ ጀምሩ ከምቲ ኣብ ሞጎራየብ ፣ ዓድ ኢብራሂምን ጋርሳትን ወዘተ ዝፈጸሞ ህዝቢ ብምቅታልን ዓድታት ብምንዳድን ፣ ካብ ህዝቢ ኣማኢት ቀቲሉ ብዓሰርተታት ኣሻሓት ዝቁጸር እንስሳታት ድማ ኣንጽቱ ፣ ብዓሰርተታት ኣሻሓት ዝቁጸር ህዝቢ ድማ ተሰዲዱ መሬት ሱዳን በጽ|ሑ ። ኣብ ወርሒ 7/ 1967 ድማ ኣብ ራብዓይቲ ክፍሊ ኣብ ዓድታት ዓኢላትን ጋድጋድን ወዘተ ተመሳሳሊ ግፍዕታት ፈጺሙ ካብ ህዝቢ ኣማኢት ቀቲሉ ዓሰርተታት ኣሻሕት ካብ ጥሪት ድማ ኣንጽቱን ዓድታት ኣንድዱን ።ወርሒ 10/ 1967 ድማ ኣብ ካልኣይቲ ክፍሊ ብኣስማጥ ፣ ማላብሶ ፣ሓልሓል ጀምሩ ዓሰርተታት ዓድታት ኣንድዱ ተመሳሳሊ ስራሓት ኣካይዱ ። ብወርሒ 11/1967 ናይታ ዓመት ድማ ኣብ ሳልሰይቲ ክፍሊ ካብ ህዝቢ ኣማኢት ቀቲሉ ዓሰርተታት ኣሻሓት ካብ ጥሪት ኣጥፊኡ ዓሰርተታት ዓድታት ድማ ኣንድዱ ቀንዲ ካብኤን ድማ ፣ ኣብ ሰራየ ብማልሕና ዲክ (ሸውዓተ ዓዲ) ዝጽውዓ ዓድታት ፣ ኣብ ሃዘሞ ድማ ዓድታት ፣ ጎዶፎ ፣ ሳርባቢት ፣ ሮባሺሮ ፣ ዓዝዓዝሎ ፣ ካስካሰ (ሞንጎ ዓድቀይሕን ሰንዓፈን ) ፣ ኣብ ካልእ ዓድታትን ዘስካሕክሕ ፈጻመታት ተገይሩ ። እዚ ኣብ ልዕሊ ህዝብና ኣብ ዝተፈላለየ ወገናት ኤርትራ ጭካኔ ዝመለኤ ደረት ዘይብሉ ግፍዕታት ዝተፈጸመሉ ግዜ እዩ ነሩ ። ይኹን እምበር ህዝብና ኣይተምበርከኸን ብጽንዓት ድማ ቃልሱ ቀጸለ ። ኣብ ሳልሰይቲ ክፍሊ እውን ምስ ጸላኢ ምርብራብ ኣይተዳኸመን ተጋደልትናን ህዝብናን ንጸላኢ እንዳደርዓሙ ፣ ጅግንነታዊ መስዋእቲ ኣወፊዮም እዮም ።
ኣብ ሳልሰይቲ ክፍሊ ዝነብሩ መራሕቲ ጋንታታትን ሓይሊታትን ሓለፍቲ ናይ ዝተፈላለያ ትካላትን ፍሉጣት ባእታታትን ክጠቅሰለይ ምስ ሓተትኩዎ ተጋዳላይ ሓሚድ ፣ ኩሎም ሓለፍቲ ዝነበሩ ሓደ ግዜ ምዝካሮም ኣሸጋሪ እዩ ብምባል ፣ ኣብ ልዕሊ እቶም ዝተጠቅሱን ዝተሰወኡን ዝስዕም ኣስማት ጠቂሱ ፥-
ሓሚድ ኢድሪስ በላይ ፣ ዑመር ሱባ ፣ ሙሓመድ ስዒድ ድብሽክ ፣ ኣደም ሳልሕ (ቀይሕ ሻምበል ) ፣ ባሻይ ገረዝግሄር ፣ ዑመር ሙሓመድ ኣቡ ሻናብ ፣ ዑስማን ሲዲ ፣ ሳልሕ ዑመር ፣ ጻዱዋ ሹም ዑመር ፣ ዑመር ማሕሙድ ፣ ዓብዱቃድር ካቢረ ፣ ወዲ ቀሺ ፣ ዓብዱልራሒም ፣ ዓሊ ሑሩይ ፣ ኣብራሃም ተወልደ ፣ ኣደም ዲኒ ፣ስዒድ ሳልሕ ማሕሙድ ፣ ዓብዳላ ዳዉድ ፣ ገብሪህወት ወዲ ሕምብርቲ ፣ሸኽ ሑሴን ሙሓመድ ማሕሙድ ፣ ናፍዕ ጁኑቢ ፣ ስዒድ ሑማድ ፣ ሳልሕ ሙሓመድ ስዒድ ፣ ሃይለ ጓንጉል ፣ ስዒድ ዩሱፍ (ሓራክ) ፣ ዑስማን ሙሓመድ እስማዒል ፣ ስዒድ ሳልሕ ሙሓመድ ፣ ኣሕመድ ሙሓመድ ብርሃን ( ኣስመራ) ፣ ዓብዱልቃድር ሙሓመድ ያሲን (ማንጆስ) ፣ ወልዳይ ካሕሳይ ፣ ኣቡባካር ዓሊ ሑሴን ፣ ዓብዱ ዓብደላ ሱለይማን ፣ ተኽለ ማንጆስ ( ሓኪም ሓይሊ ነሩ ) ፣ ገይቱ ፣ ዓብደላ ዓሊ ፣ሳልሕ ሱለይማን ( ዶክቶር ) ሙሓመድ ዓሊ ሕጎ ፣ ክዳነ ጁኑቢ ፣ ኣሕመድ ፖሊስ ፣ ወዲ ዳሪዕ ፣ ሳልም ዑስማን ፣ ሙሓመድ ኣሕመድ ኢክለ ፣ ኢብራሂም ኢስማዒል ፣ ኑር ዓይኒ ፣ ሶሎሙን ወልደማርያም ፣ ሱለይማን ዲኒ ፣ ዓምር ዑመር ፣ ኣማን ባህታ ፣ ባሻይ ዳዉድ ፣ ኢብራሂም ዓቃ ፣ ራማዳን ዳዉድ ፣ ዓብደላ ሹም ፣ ሳልሕ ኢብራሂም ፣ ሙሓመድ ዑመር ኢብራሂም ፣ ኣስመሮም ገብረዝጋብሔር ፣ ወዘተ ጠቂሱ ።
ካብዞም ኣብዚ ተጠቂሶም ዘሎዉ ሓምሸይቲ ክፍሊ ምስ ተመስረተት ዝተሳሕቡ ኣለዉ ። ወልዳይ ካሕሳይ ሓደ ካብኦም እዩ ። ከምኡ ድማ ስዉእ ገብሪህወት ወዲ ሕምብርቲ ፣ ስዉእ ስዒድ ሳልሕ ሙሓመድ ፣ ኣሕመድ ኣስመራ ፣ ሳልሕ ሙሓመድ ስዒድ (ኣርዋሓትየ ) ፣ ድሕሪ ምኽሓድ ወልዳይ ካሕሳይ መራሕ ሓምሸይቲ ክፍሊ ድማ ስዉእ ኣብራሃም ተወልደ ።
ሓጽር ግዜ ቅድሚ ምምስራት ሱሉሳዊ ሓድነት ድማ ኣብ ወጻኢ ወታሃደራዊ ትምህርቲ ዝጨረሹ ሞኮንናት ስዉእ ሙሓመድ ኣሕመድ ዓብዱ ፣ ሳልሕ ኢብራሂም ፣ ሳልሕ ዓምር ከኪያ ፣ ከምኡ እውን ካድር ኣሕመድ ኢብራሂም ( ስክርተር ) ወዘተ መጺኦሙና ፣ እዞም ዝተጠቅሱ ድማ 99% ካብኣቶም ስዉኣት እዮም ኢሉ ።
ይቅጽል
Short URL: https://english.farajat.net/?p=10420


c: text/html

text:
ለውጢ ኩነታት ኣየር ዘስዓቦ ደርቅን ውሕጅን መነባብሮ ዜጋታት እናተፈታተነ ምዃኑ እውን ኣቶ ሃይለማሪያም ገሊፆም።
ቀዳማይ ሚኒስትር ሃይለማሪያም ደሳለኝ ማሕበራዊ መራኸቢ /ሶሻል ሚዲያ/ ይፈጥሩዎ ዘለው ፀገማት ከምዚ ክብሉ ተዛሪቦም።
“ሶሻል ሚዲያ ክንድ’ቲ ዝፈጠሮ ምምሕያሽ ምልውዋጥ ሓበሬታን ምዕባይ ተሳትፎ ህዝብን ኣሉታዊ ሳዕቤኑ እውን ዕሽሽ ዝብሃል ኣይኮነን። “
ብማሕበራዊ መራኸቢ ኣቢሉ ዝዝርጋሕ ዝተዛብዐ ሓበሬታ ማዕረ ክንደይ ብቐሊሉ ከምዝዝርጋሕን ንህዝቢ ብፍላይ ድማ ንመንእሰያት ናብ ዝተጋገየ ኣንፈት ክወስድ ከምዝእኽልን ንሪኢ ኣለና።።ማሕበራዊ መራኸቢ ንህዝቢ ንሕለቕ ኢና ዝብሉ ንቅኑዕ ሻቖሎታት ህዝቢ ብምምዝማዝ ናይ ባዕሎም ፅልኣትን አልድዎን ብዘይገደብ ንኽዝርግሑ ኣኽኢሉዎም እዩ።
ቀዳማይ ሚኒስትር ሃይለማሪያም ደሳለኝ ነዚ ዘስምዑ ሃገሮም ንዝሓለፉ ብርክት ዝበሉ ኣዋርሕ ብፍላይ ድማ ብማሕበራዊ መራኸቢ ሓበሬታ ዝዝርግሕሉ ህዝባዊ ተቓውሞ እናተሓመሰት ኣብ እትርከበሉ ዘላ እዋን እዩ።
ሓይልታት ፀጥታ መንግስቲ ኢትዮጵያ ብኣማእቲ ዝቑፀሩ ሰላማዊ ሰልፈኛታት ብጥይት ከምዝቐተሉ ተሓለቕቲ መሰላት ክገልፁ ፀኒሖም እዮም።ኣብ ኦሮሚያ ዳርጋ ሓደ ዓመት ዘቑፅር ዘሎ ተቓውሞ ኣብ ዝተፈላለዩ ከተማታት ክካየድ ፀኒሑ።ኣብ ክልል ኣምሓራ ጎንደርን ጎጃምን ህዝባዊ ዓመፅ እናተስፋሕፍሐ መፂኡ እዩ።
ካብዚ ብተወሳኺ ኢትዮጵያ ንመራኸቢ ብዙሃንን ንነፃነት ጋዜጠኛታትን ብዕፋን ብጉጅለታት ተሓለቕቲ መሰላት ትንቀፍ።
ቀዳማይ ሚኒስትር ሃይለማሪያም ደሳለኝ ኣብቲ ናይ ሕቡራት መንግስታት መደርኦም ሽም ዝኾነት ሃገር ከይጠቐሱ ብሓፈሽኡ ምሳና ፅቡቕ ርክብ ዘለወን ሃገራት ህውከት ዘለዓዕሉ ውልቀሰባትን ጉጅለታትን ኣዕቒቦበን ኣለዋ ክብሉ ወቒሶም።
ቀዳማይ ሚኒስትር ሃይለማሪያም ደሳለኝ ኣብ መደርኦም ኢትዮጵያ ነባሪ ዘለዎ ልምዓት ንምምፃእ ምስ መሻርኽታን ህዝባን ብምዃን ኣብ ጎደና ዕብየት ዓወት ምርካቦም ገሊፆም።ይኹን እምበር ለውጢ ኩነታት ኣየር ዘስዓቦ ድርቅን ናይ ተፈጥሮ ሓደጋን ሎሚ እውን ካብ ድኽነት ንምውፃእ ትቃለሱ ንዘለው ህዝብታት ናብ ድሕሪት ክተርፉ እናገበሩ እዮም ኢሎም።
ቀዳማይ ሚኒስትር ሃይለማሪያም ደሳለኝ ዝመርሑዎ ጉጅለ ኢትዮጵያ ኣብ ጉዳይ ስደተኛታትን ፍልሰተኛታትን ብቕድሚ ትማሊ ሰሉስ ምስ ናይ ዩናይትድ ስቴትስ ፕሬዝዳንት ባራክ ኦባማ ኣብ ዝተኻየደ ጉባኤ ቀንዲ ኣጋር ኮይኑ ሰሪሑ’ሎ።
192 ኣባል ሃገራት ሕቡራት መንግስታት ዝፈረማሉ ስምምዕ ፍልሰተኛታትን ስደተኛታትን ነፍሲ ወከፍ ሃገር ሓላፍነታ ክትወጽእ ንምስራሕ ምዳላው ገሊፁ’ሎ።
እቲ ናይ ኒው ዮርክ ስምምዕ ንስደተኛታት ዘዕቑቡ ምዕራባዊያን መንግስታትን ዓለምለኸ ማሕበረሰብን ብድልየቶም ናብ ሃገሮም ኣብ ምምላስ ንዝተሓባበራ ሃገራት ናይ ገንዘብን መግብን ረድኤት ንምቕራብ ተዳሊየን ኣለዋ።
ኢትዮጵያ ካብ ብሪታኒያ 80 ሚሊዮን ፓውንድ ሓገዝ ከምእትርከብ እውን ተሓቢሩ’ሎ።ዕላምኡ ድማ ኣብ ኢትዮጵያ ንዝርከቡ ኤርትራዊያን ስደተኛታት ናይ ስራሕ ዕድል ንምፍጣርን ንመትከሊ እግርን ዝውዕል እዩ።
ምሉእ ትሕዝቶ ኣብዚ ምስማዕ ይኽኣል።

robotstxt: allowed

filter: keep


text:
ትማሊ ኣብ ከባቢ ሸረ ዝነበራ መካይን ምክልኻል ሰራዊት ብመንእሰያት እቲ ከባቢ ከይወፃ ብምክልኻል ኣብ ስታዲዮም ስሑል ሸረ ከምዘሕደሩወን እውን ተፈሊጡ’ሎ።
ሎሚ ንጉሆ ብዝተገብረ ልዝብ ኣብ ስታዲዮም ዝሓደራ መኻይን ምርድዳእ ክሳብ ዝብፃሕ ናብ ዝነበርኦ ካምፕ ክኣትዋ ከምዝተገደዳ ሓላፊ ርክብ ህዝብን መንግስትን ወጊድ ታሕታይ ቆራሮ ኣቶ ኪሮስ ለገሰ ገሊፆም።
እዚ ከምዚ’ሉ ከሎ ምንቅስቃስ ሰራዊት ምክልኻል ምትዕንቃፍ ቅኑዕ ኣይኮነን ክብሉ ምክትል ኣመሓዳሪ ክልል ትግራይ ዶ/ር ደብረጽየን ገብረሚካኤል ትማሊ አማስይኡ ንእዋናዊ ኩነታት አመልኪቶም ኣብ ዝሃብዎ መግለጺ ኣፍሊጦም። ነቲ ኣብ ክልልትግራይ ትማልን ቅድሚኡን ንምንቅስቃስ ሰራዊት ንምትዕንቃፍ ዝተራእየ ኣካይዳ’ዉን ኾኒኖም።
ዶ/ር ደብረፅዮን ኣብቲ መግለጺኦም እዚ ዓይነት ስጉምቲ ንሓድነት ህዝቢ ትግራይ ዝከፋፍልን ንክብሪ ሰራዊት ምክልካል ዝጥሕስን ብምኳኑ እዚ ፍጻሜ ግጉይ ስጉምቲ እዩ’ውን ኢሎም።
ንሶም ብተወሳኺ እዚ እንተዘኮይኒ ግን ዘይተደልየ ሳዕቤን’ዩ ዘለዎ ድሕሪ ምባል ተሓባቢርና ክንሰርሕ አለና’ውን ኢሎም።
ናይ ልምዓትን ሰናይ ምሕደራን ካልኦት ፀገማትና ክንፈትሕ እንተኾና ሰላም’ዩ ዘድልየና ዝበሉ ዶ/ር ደብረፅዮን ኣብነት ዝበልዎዉን ጠቂሶምም።
ቀዳማይ ሚንስተር ኣብይ ኣሕመድ’ዉን ኣብ ዝሓለፈ ቀዳም ምስ መማህራን ኣብ ዘካየድዎ ዘተ ነዚ ኣብ ክልል ትግራይ ምክልኻል ሰራዊት ከይንቀሳቀስ ህዝቢ አጊዱ ዝብል አመልኪቱ ንዝቀረበሎም ሕቶ ኣብ ዝሃብዎ ምላሽ ሰራዊት ምክልኻል አበይ ክሰፍር አለዎ ንምንታይ ዕላማ ክሰፈር አለዎ መዓስ ክሰፍር አለዎ ንዝብል ዝውስን ኣካል ኣሎ’ዩ፡ ምስ ዝኾነ ነገር ምትእስሳር የብሉን ድሕሪ ምባል ንጉዕዞ ምክልኻል ሓይሊ ምትዕንቃፍ ግን ጌጋ’ዩ ዝሓለፈ ዓመት ኣብ ኣምቦን ቦረናን ብመንእሰያት ደው ክብል ኣብ ዝተኸልከለሉ እዋን ንክሓልፍ ነቶም መንእሰያት ረጉፁ ከምዝሓለፈ ብምጥቃስ እዚ ክድገም የብሉን ኢሎም።


text:
በስመ አብ ወወልድ ወመንፈስ ቅዱስ አሐዱ አምላክ!
‘ቢዘን’፦ ሚዛን፡ ማዕረ ማለት’ዩ። ከምቲ ወርቅን ብሩርን ብሚዛን ዝምዘን፡ ከምኡ ኸኣ ኣብ ደብረ ቢዘን ጻድቃንን ኃጥኣንን፡ ድኹማትን ፍጹማንን ዝምዘንሉ ገዳም እዩ። ገዳም ደብረ ቢዘን፥ ኣብ ዞባ ሰሜናዊ ቀይሕ ባሕሪ፡ ብመንገዲ ባጽዕ ካብ ኣሥመራ ኣስታት 25 ኪሎ ሜትር ንሸነኽ ምሥራቅ ርኂቑ ይርከብ።
ካብ ከተማ ነፋሲት፡ መንገዲ ሓደ ሰዓትን ፈረቓን ነዊኅ ዓቐብ ምስ ደየብካ ኣብ 2410 ሜተር ካብ ጽፍሒ ባሕሪ ተገዲሙ ይርከብ። ነዚ ገዳም’ዚ፡ ኣብ 1361 ዓ.ም. ዝመሥረቶ ኣቡነ ፊልጶስ እዩ።
ወለዲ ኣቡነ ፊልጶስ ኣቦኡ ይርድኣነ እግዚእን ኣደኡ መግደላዊት፡ ቅድሚ ንእኡ ምውላዶም፡ ውላድ ስኢኖም ንብዙኅ ዓመታት ብጸሎትን ጾምን ምስ ጸንሑ፡ ዝለመንካዮ ዘይከልእ ልዑል እግዚአብሔር፡ ንቅዱስ ገብርኤል ልኢኹ ከምዝወልዱ ኣበሠሮም። በዚ ኸኣ ኣብ 9ተ ጥቅምቲ 1319 ዓ.ም. ኣብ ኣንከረ ባርኳ ፍሉይ ስሙ ዓዲ ጐላጉል ከባቢ ኣክሱም ተወልደ። ድኅሪ 40 መዓልቲ ማለት 18 ኅዳር ኸኣ ክብረ ውልድነት ጸጋ ጥምቀት ንኽረክብ ናብ ቤተ ክርስቲያን ወሰድዎ። እቶም ካህናት ብጸጋ ዓበይቲ ስለዝነበሩ ከጥምቕዎ ከለዉ፡ እቲ ዕለት’ቲ በዓል ሓዋርያ ፊልጶስ ብምንባሩ ብስሙ ‘ፊልጶስ’ ኢሎም ሰመይዎ፣ ከምኡ’ውን “ጸጋ እግዚአብሔር ዝኃደሮ እዩ፡ ንብዙኃት ሰባት ከኣ ኣቦ ኪኸውን እዩ፡ ዝናኡ ኣብ ኵሉ ኪስማዕ እዩ” ብምባል ተነበይሉ።
ኣደኡ መግደላዊት “ከምቲ ሃና ንወዳ ሳሙኤል ከም መብጽዓኣ ንእግዚአብሔር ዝወፈየቶ፡ ኣነ ድማ ከምኡ ከም መብጽዓይ ንእግዚአብሔር ሂበዮ ኣለኹ” ኢላ ናብ ደብረ ጸራቢ ወሰደቶ እሞ ካብ ኣቡነ በኪሞስ ወዲ ኣቡነ ኤዎስጣቴዎስ ኣብ 12ተ ዓመት ዕድሚኡ መንኮሰ። ነቶም ኣብዚ ደብሪ ዝነበሩ መነኮሳት ብትግሃት እናኣገልገለ ብጾምን ጸሎትን ተጸሚዱ ይነብር ነበረ። ዓስቢ ትግሃቱን ጻዕሩን ድማ 81 መጻሕፍቲ (መጽሓፍ ቅዱስ) ካብ መምህር ፊደል ቈጺሩ ከይተማህረ ብምልኡ ተገልጸሉ። በዚ ምኽንያት’ዚ ድማ ‘ፋድል’ ዝብል ቅጽል ስም ተዋህቦ። ክሳዕ ሎሚ ድማ ኵሎም ደቂ ማኅበር ገዳም ደብረ ቢዘን ካብ ዝዓበየ ክሳዕ ዝነኣሰ “ወዲ ፋድል” እናተባህሉ ይጽውዑ ኣለዉ።
ብድኅር’ዚ ኣብ ዝተፈላለየ ቦታታት ምድረ ኣግዓዚ እናተዘዋወረ ንኣስታት 30 ዓመታት ኣስተምሃረ። ኣብ ዞባ ደቡብ፡ ዛይደኮሎም ኣብ ትኹል ዝተባህለ ዓዲ ብጽኑዕ ብሕትውና ድኅሪ ምቕማጡ፡ ምስ ኣቡነ መርቆሬዎስን ኣቡነ ኣብሳዲን ተራኸበ። ከምቲ ልቢ ኣምላኽ ቅዱስ ዳዊት “እንሆ ኣኅዋት ብሓደ ኪነብሩስ ክንደይ ሠናይን ጥዑምን እዩ” መዝ. 133፡1 ዝበሎ ብፍቕርን ጸሎትን ከም ሓደ ስድራ ነበሩ። ሓደ ጊዜ ኣብ ሮራ ዝተባህለ ቦታ ሠለስቲኦም ኣብ ጸሎት ተጸሚዶም፡ ትንቢታዊ ትምኒት ተመነዩ። ኣቡነ ፊልጶስ ድማ ብደቀ ኣንስትዮ ዘይገሃስ ገዳም ገዲሙ፡ ሥርዓተ ማኅበር ኣጽኒዑ ደቁ ግብሪ ጽድቂ ዝሠርሑሉ ገዳም ክወሃቦ ተመነየ። ከም ትምኒቱ ድማ ብመንፈስ ቅዱስ ዝተጸውዑ 16 ኣርድእቱ ኣኸቲሉ ናብ ደብረ ቢዘን ኣተወ። ኣስማት ናይ’ዞም ኣርድእቱ መነኮሳት ድማ፦
1. ኣባ ይባርከነ ክርስቶስ 2. ኣባ ገብረ ኄር 3. ኣባ እንድርያስ 4. ኣብ ታዴዎስ 5. ኣባ ዜና ጴጥሮስ 6. ኣባ ዮሓንስ ከማ 7. ኣባ ኤርምያስ 8. ኣባ ዮሓንስ 9. ኣባ ይስማዕ ጸሎተነ 10. ኣባ ይስሓቅ
11. ኣባ እንጦንስ 12. ኣባ ጳውሎስ 13. ኣባ ተንሥአ ክርስቶስ 14. ኣባ በርተሎሜዎስ 15. ኣባ ኢሳይያስ 16. ኣባ ማትያስ እዮም።
ኣቡነ ፊልጶስ ፋድል ናብዚ ገዳም ኣትዩ፡ ብመስቀል ገይሩ ብኣርባዕተ መኣዝን ምስ ባረኻ፡ ኣጋንንቲ ብልሳን ሰብ “ወይለና፡ ወይለና” በሉ። ብፍላይ እኳ ኣብ ኣራዊት ኃዲሩ ዝነበረ ርኹስ መንፈስ ብልዑል ድምፂ እናእወየ ተመታተረ። “እታ ህደርዋ” እትብሃል ከውሒ ክሳዕ ሎሚ ብምስሊ ዓቢይ ኣራዊት ገበል ዝመስል ዕጣቅ ዘለዋ “እምኒ ቅኑት” እናተባሃለት ትጽዋዕ ኣላ።
ቅዱስ ኣቦና ኣቡነ ፊልጶስ፡ ኣብ 42 ዓመት ዕድመኡ ኣብ ከባቢ 1361 ዓ.ም. ከም ገዳም ተኺሉ ማኅበር ሓድነት መሥረተ። ከምቲ ኣብ ቀዳሞት ዓመታት ዘመነ ክርስትና ብዙኃት ክርስቲያናት፡ ብሓድነት ንኺነብሩ ንብረቶምን ሃብቲ ጥሪቶምን ኂዞም ናብ ማኅበር ሓድነት ሓዋርያት ዝጽንበሩ ዝነበሩ (ግብ. 5፡1)፣ ብተመሳሳሊ ድማ ብዙኃት ድኅነት ነፍሲ ዝደለዩ ናብዚ ኣቦና ዘቖሞ ማኅበር ሓድነት እናተጸንበሩ ይምንኵሱ ነበሩ። ኣቡነ ፊልጶስ ኣብ ዝነበረሉ እዋን፡ ክሳዕ 900 ዝበጽሑ ናብዚ ማኅበር ተጸንቢሮም መንኵሶም እዮም። ኣቦና ኣቡነ ፊልጶስ ናይ መንፈስ ደቆም እናበዝኁ ምስ ከዱ ካብዚ ገዳም ወፃኢ ብዙኃት ኣብያተ ክርስቲያን ኣብ ደብሪ፡ ደሴት፡ ደንጐሎ . . . ተኺሉ እዩ። ‘ጸሎትን ሥራሕን’ ብዝብል መምርሒኡ’ውን ኣብ ዝተፈላለየ ቦታታት ሥርሓት ሕርሻ ተቓኒዑ እዩ። ንኣብነት ከም በዓል ዴዳ፡ ዛላ ዓቢይ፡ ዛላ ኣዋልድ፡ ደሴት፡ ጎቦላሚን፡ ጸላም፡ ብኣብእ፡ ጊንዳዕ፡ . . . ወዘይመስሎ ዘለዉ ንጥፈታት ክሳዕ ሕጂ በዚ ገዳም እዚ ዝግልገሉ ዘለዉ እዮም።
ወትሩ ድማ ንደቁ፡ ምሉእ ዕድሚኦም ኣብ ጾምን ጸሎትን ክተግሁ፡ ብመሠረት ሕጊ ቀኖና ሲኖዶስ ንበዓላት ከኽብሩ ብፍላይ ኣብ በዓላተ እግዝእትነ ማርያም ስማ እናጸውዑን ውዳሴኣ እናደገሙን ክዝክርዋን ከምኡ’ውን ንቀዳመ ሰንበት በቲ መንፈሳዊ መንገዲ ከብዕልወንን ከኽብረውንን ይምዕዶም ነበረ።
ቅዱስ ኣቦና ኣቡነ ፊልጶስ ኣብዚ ገዳም ኮይኑ “ደቀይ ብምኽንያት ጥሜት ኮነ ጽምኢ ወይ’ውን ንኵናት ኣረማውያን ፈሪሖም ኮነ ብዝኾነ ሽግር ካብዚ ደብሪ ከይስደዱ፡ ንምርኮ ኸኣ ኣኅሊፍኻ ኸይትህቦም እልምነካ ኣሎኹ” ኢሉ ምስ ጸለየ፡ ንዝለመንካዮ ዘይከልእ እግዚአብሔር ኣምላኽ “ ዝለመንካዮን ዘይለመንካዮን ይኹነልኻ” ዝብል ቃል ኪዳን ተቐቢሉ እዩ። ከምኡ’ውን በቲ “ዝመሃርን ዝምህርን ኣይትኽልኣኒ” ዝበሎ መሠረት ከም ኣባ ይስሓቅ ዝመርሕዎ ጉባኤ ትምህርቲ ፈለገ ሕይወት ተመሥሪቱ ከም በዓል ኣቡነ ዮሓንስ ለጓሜ ደመና ከምኡ’ውን ኣቡነ ብፁዕ ኣምላክ ዝርከብዎም እናተማሃሩ ብዙኃት ፈርዮም እዮም።
ሕንፃ ቤተ ክርስቲያን ድኅሪ 9ተ ወርኂ ተሓኒፁ ምስ ተፈጸመ ብስም ቅድስት ድንግል ማርያም ታቦት ተቐሪጽሉ፡ ኣቡነ ፊልጶስ 21 ሰኔ ቅዳሴ ቤታ ባሪኹ ቀደሰ። ቤት መጻሕፍቲ ተተኺሉ’ውን ብዙኃት መጻሕፍተ ብራና ከም 81 (ሰማንያ ወአሐዱ)፡ መጽሓፈ ጸዳል፡ መዝሙረ ዳዊት ከምኡ’ውን ኣብ ካልእ ዘይርከብ ኣብቲ ጊዜ’ቲ ዝሥርሓሉ ዝነበረ መጽሓፍ ሕርግርግ ባሕረ ሓሳብ፡ ኣብዚ ገዳም ክሳዕ ሕጂ ተዓቂቦም ይርከቡ። ኣብዚ ገዳም ዘሎ ከም ፍሉይ ዝጥቀስ መጽሓፍ፡ መጽሓፈ ዝኽሪ እዩ። ‘መጽሓፈ ዝኽሪ’፦ እዚ ገዳም’ዚ ካብ ዝምሥረት ጀሚሩ ክሳዕ ሕጂ ዓሪፎም ኣብዚ ገዳም ዝተቐብሩ መነኮሳትን ኣርድእትን ኣስማቶምን ዕለተ ዕረፍቶምን ዝምዝገበሉ መጽሓፍ እዩ። በብዕለቱ ኣብ ጸሎተ ዕጣንን ፡ ስብሓታትን ጸሎተ ሰዓታትን ይዝከሩ።
ኣቦና ኣቡነ ፊልጶስ፡ ንክብሪ ቀዳሚት ሰንበት ብዙኅ ተቓሊሱ እዩ። ነቲ ጳጳስን ንጉሥን ‘ቀዳም ክትከበር የብላን’ ኢሎም ዝኣዘዝዎ፡ ተቓዊሙ ‘ቀዳም ከም ሰንበት ክትከብር ይግባእ’ ኢሉ ከም ኣቦሓጐኦም ኣቡነ ኤዎስጣቴዎስ ስለዝመስከረ፡ ብትእዛዝ ጳጳስን ንጉሥን ብቈርበት ተገኒዙ ኣብ ቀላይ ጠሓለ። ኣቡነ ፊልጶስ ግና ነቲ ባሕሪ ከም ሣዕሪ ኣቃጸሎ። ጳጳስን ንጉሥን በቲ ዝረኣይዎ ተኣምራት ተረቲዖም ቀዳም ከም ሰንበት ክትክበር ኣወጁ። ብድኅር’ዚ ዓወት’ዚ፡ ኣቡነ ፊልጶስ ወንጌል እናሰበኸ ናብ ገዳሙ ተመልሰ።
ኣብ 84 ዓመት ዕድመኡ (ቅድሚ ደብረ ቢዘን ምእታዉ 42 ዓመት፡ ምስ ኣተወ ድማ 42 ዓመት) ገዳሙ ኣነባቢሩ፡ ንወዱ ኣቡነ ዮሓንስ ኣብ መንበሩ ተኪኡ፡ ካብ እግዚአብሔር ኣምላኽ ቃል ኪዳን ተቐቢሉ ኣብ 5 ነሓሴ ዓረፈ። ዓጽሙ ድማ ኣብዚ ሕጂ እንዳ ኣቡነ ፊልጶስ ቤተ ክርስቲያን ዓሪፉ ይርከብ።
ብድኅሪ ኣቡነ ፊልጶስ ገዳም ደብረ ቢዘን ምሕረትን በረኸትን እግዚአብሔር ኣይተፈለዮን። ቍጽሪ መነኮሳት ካብ መዓልቲ ናብ መዓልቲ እናወሰኸ ከደ። እቲ ታሪኻዊ ቅርስን ርስትን ጕልትን ገዳም’ውን በቶም ድኂሮም ዝተንሥኡ ኣበምኔታት ብተኣምራታዊ መንገዲ ዝገጥሞም ዝነበረ ተጻብኦታት እናሰዓሩ ተዓቂቡ እዩ።
ገዳም ደብረ ቢዘን፡ ትእምርቲ ጽንዓት ሃይማኖት ኮይኑ መራሕቲ ሃይማኖት ጳጳሳት ኣብ ምፍራይን መጻሕፍተ ትምህርተ ሃይማኖት ኣብ ምኅታምን ብዙኅ ኣበርኪቱ እዩ።
ኣብ ገዳም ደብረ ቢዘን በብእዋኑ ዝተሓንፁ ሠለስተ ኣብያተ ክርስቲያን፦ ቅድስት ሥላሴ ቤተ ክርስቲያን፡ ኣቡነ ፊልጶስ ቤተ ክርስቲያንን ኣቡነ ዮሓንስ ቤተ ክርስቲያንን እዮም።
ብድኅሪ ኣቡነ ፊልጶስ ካብዚ ገዳም እናተበገሱ መንፈስ ቅዱስ ኣብ ዝመርሖም ቦታታት ገዳማት ዝመሥርቱ መነኮሳት ብዙኃት እዮም። ገለ ካብኣቶም ንምጥቃስ፦
1. ካብቶም 16 ኣርድእቱ ዝነበረ ኣባ ይባርከነ ክርስቶስ፦ ኣብታ ኣቡነ ፊልጶስ ዝጽልየላ ዝነበረ ዓቢይ ወግሪ (ዓቢይ እግሪ) ኣድያቦ ገዳም መሥሪቱ እዩ። ክሳዕ ሕጂ’ውን ብስሙ ቤተ ክርስቲያን ተሓኒፁ ይርከብ።
2. ኣቡነ ብፁዓ ኣምላክ፦ ንደብረ ምዕዋንን ደብረ ኮዳዱን ዝመሥረተ እዩ።
3. ኣቡነ ዓምደ ሥላሴ፦ ኣብ ጐንደር ገዳም ማኅበር ሥላሴ ዝመሥረተ እዩ።
4. ኣቡነ በትረ ሓዋርያት፦ ኣብ ዋልደቢ ቆላ ወገራ፡ በረኻታት ወልቃይት ገዳም ዝመሥረተ እዩ።
5. ኣቡነ ክፍለ ሥላሴ፦ ኣብ ባምቡቆ ‘ታቦተ ሥላሴ ቤተ ክርስቲያን’ ዝመሥረተ እዩ።
“ንጻድቅ ብስም ጻድቅ ዝቕበል ዓስቢ ጻድቕ ይረክብ” ማቴ. 10፡41 ከምዝበለና፡ እግዚአብሔር ኣምላኽ ከምቲ ቃሉ ዓስቢ (በረከት) ኣቦና ኣቡነ ፊልጶስን ኵሎም ቅዱሳንን ክኸፍለና ቅዱስ ፍቓዱ ይኹነልና!
ወስብሐት ለእግዚአብሔር!


text:
ምናልባሽ ካልኦት ሰባት ብዛዕባይ እንታይ ይሓስቡ ኢልኪ ብዙሕ ትጭነቒ ትኮኒ።
ምናልባሽ ንዓርክኺ ጸሊእክዮ ወይ ተቐይምኩሉ ትኾኒ።
ዘለኪ ስክፍታታት ግን ንበይንኺ ኣይትግበርዮ!
ካብ ዓበይቲ ሰባት ንመን ክትኣምኒ ትኽእሊ?
ነቲ ትኣምንዮ ብዛዕባ እዚ ጉዳይ ንገርዮ።
ንሱ ወይ ንሳ ድማ ክትሕግዘኪ ትኽእል ትኸውን
ክፍለጥ ዘለዎ ኣገዳሲ ነገር ግና:
ብዘይ ናትኪ ፍቓድ ስእልኺ ንወልሓደ ሰብ ከመሓላልፍ መሰል የብሉን።
ስእልኺ ኣብ ኢንተርነት ክትደልያ ትኽእሊ ኢኺ።
ሽምኪ ኣብ ጉግል ትህቢ።
ኣብ ዝኾነ መርበብ ኢንተርነት ስእልኺ እንተ ረኺብክያ ድማ:
ነቶም መርበብ ኢንተርነት ጸሓፍሎም።
እዛ ስእሊ ብቕልጡፍ ክትድምሰስ ኣለዋ ናተይ ስለዝኾነት በልዮም።
ንመማህርትኺ ድማ:
እታ ስእሊ ናብ ዝኾነ ኣካል ክትመሓላለፍ የብላን በልዮም።
ትኣምንዮ ሰብ ክሕግዘኪ ድማ ጸውዒ።
ምስ ካልእ ክኢላ ክትዛረቢ ደሊኺ ወይ ሕቶታት እንተለኪ:
ኣማኸርቲ ኣብዚ ትረኽቢ www.save-me-online.de .
እቲ ምኽሪ ብነጻ ክፍሊት የብሉን ስምኪ ምርቋሕ እውን ኣየድልየክን እዩ።
እዚ ጉዳይ ከም ዘተሓሳስበካ ርዱእ እዩ።
ብዙሓት ሰባት ብከምዚ ዓይነት ሕሉፍ ተግባራት ብዙሕ የሕስቦም እዩ።
ምናልባሽ ሕጂ ብዝያዳ ብዛዕብኡ የሕስበካ ይኸውን።
ምኽንያቱ ምስ ዓርክኻ ጥቡቕ ርክብ ስለ ዝጀመርኩም።
ምናልባሽ ኣብ ጥቕኣ ክትከውን እንከለኻ ዝተሓዋወሰ ስምዒት ይህልወካ ይኸውን።
ምናልባሽ ክትነግራ ወይ ከይትነግራ ኣይወሰንካን ትኸውን።
ክትነግራ ደሊኻ ኣለኻ፧
ኣብ ኣካላታ ምስ ቀረብካ ካብኣ እንታይ ኢኻ ትደሊ፡ መጀመርያ ሕሰበሉ ኣጸቢቕካ።
ብድሕሪኡ ድማ እንታይ ኢኻ ክትብላ ትደሊ፧
ምናልባሽ እዞም ቃላት ይሕግዙኻ ይኾኑ:
ሓደ ሰብ ቅድሚ ሕጂ ዓቢ በደል ኣብ ልዕለይ ፈጺሙ።
ስለዚ ዘዘኻኽሩኒ ነገራት ክገብር ኣይደልን እየ።
ሓደ ሓደ እዋን እቲ ምትሕቑቓፍ እውን ቀልጢፈ ከቛርጾ ይደሊ።
እዚ ግን እቲ ነገራት ስለ ዝዝከረኒ እዩ።
ምሳኺ ዝተሓሓዝ ኣይኮነን።
ክሳብ ክንደይ ክትገልጸላ ከም ትደሊ ክትሓስበሉ ትኽእል ኢኻ።
እቲ ኣገዳሲ ነገር: ንዓኻ እውን ዘሰቅቕ ክኸውን የብሉን።
ምናልባሽ ካብኣ ትደልዮ ነገራት ክትሓታ ትኽእል ኢኻ።
ብርግጽ! ገገኛ ኣይኮንክን።
ከምዚ ምስ ዘጋጥም ንነብስኺ ከም ገገኛ ክትቆጽርያ ኣይግባእን።
እንተ ዘይደሊኺ ዝኾነ ሰብ ክትንክፈኪ ኣይግበኣን።
ሓደ ሓደ እዋን ሕማቕ መዓልቲ ኣሎ።
ዋላ እውን ምስ ትፈልጥዮ ሰብ!
ሓደ ሓደ እዋን ኣብ መጀመርያ ጥዑም ምሸት ኮይኑ ይጅምር።
ጸኒሑ ግን ዘይትደልይዮ ነገራት የጋጥሙ።
እቲ ቅኑዕ ስምዒትኪ ዝበሎን ዝደልዮን ጥራይ እዩ!
ዋላ እውን ሕጊ ዝብሎ:
ምስዓም፡ ምትንኻው ወይ ስጋዊ ርክብ ምስ ዘይደልዮ ሰብ ወይ ምስ ዘይትደልዮ ሰብ ምግባር ኩልኩል እዩ።
ዋላ እውን ኣብታ እዋን ኢቲኣ ብግልጺ ክትዛረቢ ኣይትኽኣሊ።
ዋላ እውን ሰቲኺ አምቢ ምባል ስኢንኪ እንተለኺ።
እቲ ዝግበር ዘሎ ነገር ደስ ይብለኪ ኣሎ ድዩ የለን ንምርድኦም ኣጸጋሚ ኣይኮነን።
ኩሉ ግዜ ሓገዝ ክትሓቲ ትኽእሊ ኢኺ።
ኣብ ምዩኒክ ንኣብነት IMMA Beratungs-Stelle ኣማኸርቲ ኣለው: http://www.imma.de/einrichtungen/beratungsstelle/kontakt.html
ኣብ መላእ ጀርመን ድማ ኣዋልድን ኣግባዝን ሓገዝ ክረኽብሉ ዝኽእሉሉ ኣብዚ ትረኽቡ: https://www.zanzu.de/de/hilfe-beratung
ከምዚ ዓይነት ተረሳዒ ህሞት ዘሻቕል ነገር እዩ።
ምኽንያቱ ዘጋጠመ ነገራት ፍጹም ኣይዝከረክን ማለት እዩ።
ዋላ እውን ከይደቀስኪ ከለኺ።
ምናልባሽ መሓዙትኪ ዘጋጠመኪ ኩነታት ይፈልጣ ይኾና።
መጀመርያ ንዓተን ሕተትየን።
ደሓር ናብ ሓኪም ክትከዲ ይግባእ።
ሓሚምኪ ከይትህልዊ ክትርኤኪ ትኽእል እያ።
ዝኾነ ሰብ ዕጸ-ፋርስ ኣብቲ ትሰትይሉ ዝነበርኪ ብርጭቆ የእትይሉ ክኸውን ይኽእል እዩ።
መብዝሕትኡ ግዜ እዚ ነገር „K.O.-Tropfen“ ተባሂሉ ይጽዋዕ።
ዝኾነ ጣዕሚ ወይ ሽታ የብሎምን።
ኣብ ትሰትይዮ ነገር ሓቢኦም የንጥቡልኪ።
ሓይልኺ ይደኽመኪ ነብስኺ ክትኣልዪ ኣይትኽእልን ወይ ዝለመስኪ ኮይኑ ይስመዓኪ።
ድሒሩ እውን ናይ ምዝካር ሃጓፍ ወይ Filmriss የጋጥም።
ብዛዕባ እዚ ጉዳይ ምስ ሓኪምኪ ክትዛረቢ ትኽእሊ ኢኺ።
ናብ ኣማኸርቲ ትካል ብዛዕባ እዚ ጉዳይ እውን ክትሰደኪ ትኽእል ኢያ።
ዘጋጠመ ነገር ዘይምፍላጥ ከሻቕለኪ ይኽእል እዩ።
ስለዚ ሓገዝ ድለዪ።
ብመጀመርያ ሓደ ነገር ክንነግረካ ንደሊ:
ኣብ ጀርመን ቆልዓ ምህራም ኩልኩል እዩ።
እቲ ሕጊ ከምዚ ይብል:
ህጻናት ከይተሃርሙ ክዓብዩ መሰል ኣለዎም።
ወለዲ ንደቆም ብፍላጥ ክጎድእዎም ኣይፍቀድን እዩ።
ኣካላዊ ሞግዳእቲ ከውርዱልካ ኣይፍቀድን እዩ።
መንፈስካ እውን ከህድምዎ ኣይፍቀደሎምን እዩ።
ማህረምቲ ድማ ኣካላውን መንፈሳውን መጉዳእቲ የስዕብ።
ከም ውላድ ወለድኻ መጠን ከኣ እዚ መሰል ኣለካ።
እዚ መሰል እዚ ድማ ህጻናት መንፈሳውን ኣካላውን ጥዕና ሃልይዎም ክዓብዩ ይሕግዝ።
እዚ ክትብል ትኽእል ኢኻ።
ብዛዕባ እዚ ጉዳይ ምስ ኣቦኻ በይንኻ ክትዛራረብ ዘይትኽእል ኮይንካ፡ ኣማኸርቲ ቤት ጽሕፈታት ኣለዋ።
ኣብ ሙንሸን ኣብዚ ናይ ኢንተርነት አድራሻ ኣቲኻ ኣብ ገዛውትኻ ዝርከቡ ኣማኸርቲ ትካላት ክትረክብ ትኽእል: http://www.muenchen.de/dienstleistungsfinder/muenchen/1053/
ኣብ መላእ ጀርመን ድማ ህጻናትን መናእሰያትን ኣብዚ Nummer gegen Kummer ክድውሉ ይኽእሉ እዮም: 116111
ኣብዚ ካብ ሞባይልካ ብዘይ ክፍሊት ክትድውል ትኽእል ኢኻ።
ካብ ሰዓት 14 ክሳብ ሰዓት 20 ከማኽረካ ዝኽእል ሰብ ኣብ ቤት ጽሕፈት ክትረክብ ትኽእል ኢኻ።
የዕሩኽትኻ ጸወታ ኣይኮኑን ዝጻወቱ ዘለዉ።
እዚ ተግባራት እዚ ኣብ ጀርመን ኩልኩል እዩ።
ክቕጽዑ እውን ይኽእሉ እዮም።
ኣዋልድን ኣንስትን ሓደ ዓይነት መሰል ምስ ኣወዳትን ሰብኡትን ኣብዚ ሃገር ኣለዎም።
ክድፈራ እውን ኣይግባእን።
ዋላ ሓደ ሰብ እውን ብዘይ ድሌተን ክትንክፈን መሰል የብሉን።
ዋላ ሓደ ሰብ እውን ወይ ከፈራርሀን ወይ ክጎድእን መሰል የብሉን።
ምስ የዕሩኽትኻ ናብቲ ዝኸድዎ ኣይትኺድ።
ምስኦም እንተ ኣለኻ ክትልከም ትኽእል ኢኻ።
ዋላ ንስኻ ኣዋልድ ኣይትዳፈር።
የዕሩኽትኻ ምናልባት ይተኻቱኹኻ ይኾኑ።
ምስኦም ክትህሉ ይደልዩ ይኾኑ።
እስኻ ድማ የዕሩኽቲ ትደሊ ትኸውን።
ስለዚ “እምቢ” ክትብል ብዙሕ ድፍረት የድልየካ ይኸውን።
ሓደ ዓቢ ሰብ ክሕግዘካ ሕተቶ።
ምናልባት እሱ ወይ እሳ ብኸመይ ካብዚ ትእለ ዝኾነ ርእይቶ ይህልዎ ወይ ይህልዋ ይኸውን።
ገበን ምፍጻብ ኣም መጻኢ ብሩህ ሂወትካ ዓቢ ሳዕቤን ከውርድ ይኽእል እዩ።
እቶም ኣወዳት ዝገብርዎ ነገራት፡ ኣብ ጀርመን ኣብዚ እዋን እዚ ኩልኩል እዩ።
ዘሕፍር የብልክን።
እዞም ኣወዳት ዝገብርዎ፡ ከቕጽዖ ይኽእል እዩ።
ኣዋልድን ኣንስትን ኣብ ጀርመን ልክዕ ከም ኣወዳትን ሰብኡትን እዩ ማዕረነት ዘለወን።
ክዋረዳ ኣይግብኡን እዩ።
ዋላ ሓደ ሰብ እውን ብዘይ ናተን ድሌት ክትንክፈን መሰል የብሉን።
ዋላ ሓደ ሰብ ድማ ከፈራርሐን ኮነ ክጎድእን መሰል የብሉን።
ስለዚ ሓገዝ ጸውዒ።
ንመምህርኪ ብዛዕባ እዚ ጉዳይ ንገርያ።
ወይ ድማ ንዝኾነ ትኣምንዮ ሰብ ንገርዮ።
ከምዚ ዓይነት ድፍረት ኣወዳት ብኸመይ ትምክትዮ ክትመሃርዮ ትኽእሊ ኢኺ።
ምል ካልኦት ከማኺ ኮንኪ ኮርስ ክትቀስሚ ትኽእሊ ኢኺ።
ብድሕሪ እዚ ክሳብ ክንደይ ሓያል ምዃንኪ ነብስኺ ክትፈልጥያ ኢኺ።
ወይ ድማ ማዓስ ክትሃድሚ ከም ዘለኪ ትፈልጢ።
ከምኡ ‘ውን እንታይ ክትብሊ ከም ዘለኪ ትፈልጢ።
ከምኡ ድማ መን ክሕግዘኪ ከም ዝኽእል ትፈልጢ።
ከምዚ ዓይነት ኮርስ ምስ መሓዛኺ ኮይንኪ እውን ክትሳተፊ ትኽእሊ ኢኺ።
መምህርኪ ኣበይ ቦታ እቲ ኮርስ ክትወስድዮ ከም ትኽእሊ ክትሕብረኪ እያ።
እንተ ደሊኺ እውን እታ ናይ ቤት-ትምህርቲ ሳይኮሎጂስት ወይ ናይ ሶሻል ሰራሕተኛ ኣብ ቤት-ትምህርቲ ክትወክስየን ትኽእሊ ኢኺ።
ጌጋ ትገብርዮ ወላሓንቲ የለን
እቶም ኣጉባዝ እዮም ሓላፍነት ዝወስዱ ካብ ከምዚ እውን ክውገዱ ዘለዎም።
ግብረ ሰዶም ማለት:
ሓደ ወዲ ንሓደ ወዲ ከፍቅሮ ከሎ
ወይ ድማ ሓንቲ ጓል ምስ ካልእ ጓል ፍቕሪ ክሕዛ ከሎ ማለት እዩ።
እዚ ማለት ብናይ ክልቲኦም ድሌት ነንሓድሕዶም ስጋዊ ርክብ ክፍጽሙ ከለዉ እውን እዩ።
ሰባት፡ ሽቩል ንወዲ ለስቢሽ ድማ ን ጓል እንዳበሉ የሰምይዎም።
ከምዚ ዓይነት ነገር ከይፈተኻ እንተ ጌርካ፡
ናይ ስጋዊ ርክብ ዓመጽ ጌሮም ማለት እዩ።
እዚ ኩልኩል እዮ። ዓበይቲ ንትሕቲ ዕድመ ከምዚ ንኸምዚ ተግባር ምስ ዝግድድዎም ብኸቢድ ገበን ይፍርዱ።
ሓንቲ ንእተይ ታሪኽ ክንነግረካ:
ኣብ ሓንቲ ገረብ ደዪብካ ኣብ ሕንቲ ጨንፈር ኮፍ ትብል።
ሃንደበት ሓደ ሰብ ናብቲ ገረብ ደዪቡ ካብቲ ጨንፈር ደፊኡ የውድቐካ።
ወዲቕካ ቃንዛ ትመውት።
ምውዳቕካ ናትካ ጉድለት ኣይኮነን ነይሩ።
ሓደ ሰብኣይ ኢዩ ደፊኡካ።
ናብቲ ገረብ መሊስካ ምስ ደየብካ ዋላ ሓደ ሰብ የለን።
ከም እንደገና ግን ኣይትወድቕን ኢኻ።
ተደሊኻ ኣብኡ ኮፍ ትብል ተደሊኻ ኣብ ካልእ ጨናፍር ትኸይድ።
ስለ ዝተደፋእካ ኢኻ እምበር፡ ኩሉ ግዜ ካብ ገረብ ትወድቕ ማለት ኣይኮነን።
እዚ ማለት: ሰብ ብስጋዊ ርክብ ስለ ዝዓመጸካ ግብረ ሰዶማዊ ኢኻ ማለት ኣይኮነን።
ግብረ ሰዶም ዲኻ ትፈቱ ወይ ኣይኮንካን ባዕልኻ ቀስ ኢልካ ክትፈልጥ ኢኻ።
ምስ ካልእ ወዲ ፍቕሪ ክሕዘካ ከሎ እዩ ዝፍለጠካ።
ምናልባት ትሓስቢ ትኾኒ:
እቲ ዋርድያ ይሕልወኒ ይኸውን።
ብዙሕ ይሕግዘክን የፍቅደልክን ።
ምናልባት እንተ ደኣ ነጊርክሉ ኣይሕግዘክን ይኸውን።
ምስ መን ብዛዕባ እዚ ጉዳይ ክትዛረቢ ከም ትኽእሊ ኣይትፈልጥን ትኾኒ።
እንተ ደኣ እቲ ዋርድያ ተሓባቢሩኪ ናቱ ውሳኔ ጥራይ ይኸውን።
ይኹን ደኣምበር እንተ ደኣ ንስኺ ዘይትደልይዮ ነገራት ገይሩ ግን ቅኑዕ ኣይኮነን።
መን ነብስኺ ክትንክፈኪ ከም ዝኽእል ባዕልኺ ጥራይ ኢኺ ትውስኒ።
ብዙሓት ሰባት ኣለዉ ክሕግዙኺ ዝኽእሉ።
ነዚ ሓገዝ እዚ ምስጋና ጥራይ እዩ ዘድልየኪ፡ ካልእ ትገብርዮ ነገር የብልክን።
ዝኾነ ሰብ ክሕግዘኪ ምስ ዝደሊ፡
ዘይትደልዮ ነገር ክገብር የብሉን።
ምስ ዝኾነ ሰብ ብዛዕባ እዚ ጉዳይ ክትዘራረቢ ጽቡቕ እዩ።
ናብቶም ናይ ሶሻል ሰራሕተኛታት መንበሪኺ ክትከዲ ትኽእሊ ኢኺ።
ወይ ከኣ ምስ ኣማኸርቲ ናይ ከምዚ ዓይነት ጉዳያት ክትዛራረቢ ትኽእሊ ኢኺ።
ናይ ኣማኸርቲ ኣድራሻ ኣብዚ ትረኽቢ፡
http://www.zanzu.de/de/hilfe-beratung
https://www.hilfeportal-missbrauch.de/nc/adressen/hilfe-in-ihrer-naehe/kartensuche.html?tx_nxshelpdesk_helpdesk[institutionType]=21
ወዲ ሓትነኺ ከምዚ ክገብር ኣይግባእን ኢዩ።
ኣብቲ ናይ ክብረትኪ ቦታ ክትንክፈኪ ዝፍቀዶ ሰብ ዋላሓደ የሎን።
ጓል ዲያ ወዲ ብዘየገድስ።
ኣብርእሲኡ ድማ ህጻን ኢኺ።
ኣብ ጀርመን እዚ ተግባር ኩልኩል እዩ።
ምስ ዓበኺ ባዕልኺ ኢኺ ትውስኒ መን ክትንክፈኪ ይኽእል።
እዚ ጉዳይ ን ኣላዪኺ ክትነግርዮ ትኽእሊ ኢኺ።
ሓገዝ ክገብሩልኪ ይኽእሉ ኢዮም።
መታን ካልኣይ ግዜ ከምዚታት ከይድገም።
ኣብ ኣማኸርቲ ኪኢላታት ኬድኪ ውን ሓገዝ ክትረኽቢ ትኽእሊ ኢኺ።
ኣገዳሲ ነገር ግን፡
ናትኪ ጌጋ ኣይኮነን
ትቕጽዕሉ ምኽንያት የብልክን
ወዲ ሓትነኺ ውን ክቕጻዕ ይኽእል ኢዮ እንተ ደኣ ደሊኺ።
ኣብ ፖሊስ ኬድኪ እንተ ኸሲስክዮ ማለት እዩ።
ብዛዕባ እዚ ውን ኣማኸርቲ ክተሓባበሩኺ ይኽእሉ ኢዮም።


text:
ኵናት ሶርያ፡ ኣመሪካ ሶርያ ኬሚካላዊ ኣጽዋር ተዳሉ ምሃለዋ "መርትዖ" ኣለኒ ትብል
ሓዲሽ ልኡኽ መንግስቲ ኣመሪካ፡ ሶርያ ኣብ ዞባ ኢድልቢ ኬሚካላዊ ኣጽዋር ንክትጥቀም ትዳሎ ምህላዋ መርትዖ ኣለኒ ኢሉ።
ጂም ጀፈርይ እቲ ኣብ ልዕሊ ብዓማጺ ሓይሊ ተታሒዙ ዘሎ ቦታታት ክግብር ተሓሲቡ ዘሎ መጥቃዕቲ "ዘይሓላፍነታውን ዘጋድድን" ስጉምቲ እዩ ክኸውን ክብል ንሮይተርስ ተዛሪቡ።
መንግስቲ ሶርያ ንኸምዚ ዓይነት ክስታት ብተደጋጋሚ ክነጽጎ ምጽንሑ ይፍለጥ።
ነፈርቲ ሩስያ ኣብቲ ዓመጽቲ ሶርያ ይርከብዎ'ዮም ዝብሃል ሰሜናዊ ምዕራብ ሶርያ ምድብዳበን ዝፍለጥ እዩ።
ኣመሪካ እዚ ዝበለት፡ ነቲ ጽባሕ ዓርቢ ኣብ ኢራን ኣብ ሞንጎ መራሕቲ ኢራንን ሩስያን ክካየድ ተወጢኑ ዘሎ ዘተ ኣመልኪታ ኣብ ዘውጽኣቶ መግለጺ እዩ።
ውድብ ሕቡራት ሃገራት፡ ሰባዊ መቕዘፍቲ ከይወርድ ኣጠንቂቑ ኣሎ።
ጂም ጀፈርይ " እዚ መጠንቐቕታት ንኽንህብ እኹልን ኣተኣማማንን መርትዖታት ኣለና" ክብል፡ ሓላፊ ኮይኑ ድሕሪ ምርቁሑ ኣብ ዝገበሮ ናይ መጀመርያ ቃለመሕትት ሓቢሩ።
ጂም ጀፈርይ ናብ መርተዖ ዘብጸሖ ዝርዝር ሓበሬታ ግን ኣይሓበረን።


text:
እቲ ህዝባዊ እምነት ኣጥፊኡ፡ ንስለያዊ መሓውር ከም ኣማራጺ መጻንሒ ስርዓቱ ዝጥቀመሉ ዘሎ መላኺ ስርዓት ህግደፍ፡ ኣብ ሰሜን ኣመሪካ፡ ቺካጎ፡ ሃሱሳዊ ስርሓት ከካይዱሉ ካብ ዘዋፈሮም ሰለይቲ ተቓሊዖም።
ብህዝቢ ኤርትራ ተኻዒቡን ተነጺሉን ዘሎ ዲክታተርያዊ ስርዓት ህግደፍ፡ ነቲ እምነት ኣጥፊኡ መመሊሱ እናረሓቖ ዝኸይድ ዘሎ ኣብ ወጻኢ ዝነበር ስደተኛ ህዝብና ብስዉር ንምቍጽጻር ኣብ ዝዘርግሖ ስለያዊ መርበብ ናይ ዝነጥፉ ኣብ ሰሜን ኣመሪካ፡ ላስ ቬጋስ ዝርከቡ ሃሱሳት ኣስማት ተቓሊዑ።
ክሳብ 19 ሓምለ 2010 ኣምባሳደር ሕቡራት መንግስታት ኣመሪካ ኮይኑ ዘገልግል ዝነበረ፡ Ron McMulen ናይ ኣገልግሎቱ ግዜ ኣእኪሉ ካብ ኤርትራ ምስ ከደ፡ ዛጊት ብደረጃ ኣምባሳደር ከምዘይተተክአ ምንጭታት ንኣሰና ሓቢሮም።
ሕቡራት መንግስታት ኣመሪካ ንሃብቲ ሓላፊ ፖለቲካዊ ጉዳያት ህግደፍን ኣማኻሪ ፕረዚደንት ኢሳያስን ኣቶ የማነ ገብራኣብ ከይንቀሳቀስ ከምዝኣገደቶ ድምጺ ኣመሪካ ኣብ ናይ ሎሚ 16 ሚያዝያ ዜናኣ ኣቃሊሓ።
መንግስቲ ኣመሪካ፡ ቀንዲ ኣገልገልቲ ዲክታተርያዊ ስርዓት ህግደፍ ብምዃን፡ ንህዝቢ ኤርትራ ኣደዳ ስቓይን ዓመጽን ኣብ ልዕሊ ምግባር፡ ጸረ ረብሓታት ኣመሪካ ብንጥፈት ንዝስርሑ ዘለዉ ኣመሪካዊ ዜግነት ንዝነበሮም ሸሞንተ ላዕለዎት ሰበስልጣን ህግደፍ ኣመሪካዊ ዜግነቶም ከምዝሓኸኾ ናይ ቀረባ ኣፍልጦ ዘለዎም ዲፕሎማስያዊ ምንጭታት ንኣሰና ሓቢሮም።
ኣመሪካ ኣንጻር’ቲ “ናይ ኤርትራ ናይ ውክልና ኢድ ኣለዎ” ኢሎም መራሕቲ ፑንትላንድ ዝዛረቡሉ ዘለዉ ናይ ፑንትላንድ ኩነታት ስጉምቲ ክትወስድ ትሸባሸብ ከምዘላ ጂስካ ኣፍሪቃ ዝተባህለ መርበብ ሓበሬታ ኣብ ዘመሓላለፎ ዜና ኣፍሊጡ።


text:
ኣብ ዓባይ ቢሪጣንያ ከተማ በርሚንግሃምን ከባቢኣን ዝርከቡ ኤርትራውያን መንእሰያት፡ ሎሚስ ይኣክል ክሳብ ምኣስ ስቅታን ምምዕዳውን ካብ ዝብል ሕቡን ሃገርዊ ወኒ ዝነቀለ ጉዕዞ ንሓዲሽ ሓርነት ተበግሶ ወሲዶም ኣለው። እዚ ኣብ ብዕለት 15 ግንቦት 2011 ብውዕውዕ ሞራልን ፈናንን ተሰንዩ ዝተካየደ ኣኬባ ልዕል 50 ዝኮነ መንእሰያት ተሳቲፎም። ኣብቲ ዝተካየደ ኣኬባ መንእሰያት ተቀምጣ በርሚንግሃም ነቲ ኣብ ሰሜን ኣመሪካን ካናዳን ተበግሶ መንእሰያት ዓለም-ለካውዊ ምንቅስቃስ ምንእሰያት ኤርትራ ሞጊሱ።
ኣብ ሽወደን ዝነብሩ ኤርትራዉያን ማሕበረሰብ ማሕበረሰብ ዓለም ኣብ ልዕሊ ዲክታተርያዊ ስርዓት ህግደፍ ጸቕጡ ከዛይድ ዝጽውዕ ሰፊሕ ሰላማዊ ሰልፊ ኣካይዶም።
ኣብ ሽወደን ዝመደበሮም ሲቪላዊ ማሕበራትን ፖለቲካዊ ሓይልታትን ግዱሳት ዜጋታትን ብዝቖመ ሽወደናዊ ኤርትራዊ ሓባራዊ ጽላል ብዝተባህለ ማሕበር ዕስራ ዓመት ዘቁጸረ መሬታዊ ነጻነት ኤርትራ ነጻነት ኤርትራ ምኽንያት ብምግባር ህዝብናን ሃገርናን ኣብ ትሕቲ ምልካዊ ስርዓት ህግደፍ ዘሕለፎ ዝጸነሐን
ኣብ ሽወደን ዝመደበሮም ሲቪላዊ ማሕበራትን ፖለቲካዊ ሓይልታትን ግዱሳት ዜጋታትን ብዝቖመ ሽወደናዊ ኤርትራዊ ሓባራዊ ጽላል ብዝተባህለ ማሕበር ዕስራ ዓመት ዘቁጸረ መሬታዊ ነጻነት ኤርትራ ነጻነት ኤርትራ ምኽንያት ብምግባር ህዝብናን ሃገርናን ኣብ ትሕቲ ምልካዊ ስርዓት ህግደፍ ዘሕለፎ ዝጸነሐን ዘሎን 20ዓመታት ናይ ዉርደትን መከራን መዋእል ንምዝካር፡ ከምኡ እዉን ኣቓልቦ ሕዝብን መንግስትን ሽወደንን ብኡ ኣቢልካ እዉን ማሕበረሰብ ዓለም ኣብ ጎድኒ ሕዝቢ ኤርትራ ደዉ ብምባል ጸቕጢ ኣብ ልዕሊ ዲክታቶርያዊ ስርዓት ህግደፍ ከዛይዱ ዝጽዉዕ ሰለማዊ ሰልፊ ብምድላዉ ብድሙቕ ኣገባብ ሎሚ 18 ግንቦት ኣማስይኡ ኣብ ኣፍደገ ሃገራዊ ባይቶ ሽወደን ተኻይዱ፡፡
ብዘይ መስዋእቲ ዝኾነ ዓይነት ምዕባለ የልቦን። ብዙሕ ዓይነት መስዋእትነት ኪህሉ ይኽእል ይኸውን። ናይ ግዜኻ ምስዋእ፡ ናይ ጉልበትካ፡ ናይ ምቾትካ ምስዋእ፡ ናይ ገንዘብ፡ ናይ ዝና፡ ናይ ስልጣን ወዘተ.። ኣብዛ ዩኒቨርስ ናጻ ድራር ዚብሃል ነገር የልቦን። ማለት፡ ኩሉ ከፊልካ ኢዩ ዚርከብ።
ንኹሉኹም ኣብ ስደት እትርከቡ ደቂ ተባዕትዮን ደቂ ኣንስትዮን መንእሰያት ኤርትራ፡
ሓድሓደ ግዜ ካብ ሳልሳይ ዓለም ናብተን ዝሰልጠና ምዕራባውያን ሃገራት ክትስደድ ከሎኻ፡ ከምዚ ካብ ዓለም ናብ ማርስ ወይ ጁፒተር እትገይሽ ዘሎኻ ኮይኑ ኢዩ ዚስመዓካ፡ ከመይሲ እቲ ኣብተን ምዕራባውያን ሃገራት ማዕቢሉ ዘሎ ንመሰላት ወድሰብ ዚምልከት ኣምራት ወይ መትከላት፡ ኣዚዩ ዘገርምን ዘደንጹን ብምዃኑ።
ስለምንታይ ኢዩ ህዝቢ ብልቡን ብእግሩን ዝሽፍት? ፍትሒ ስለ ዝሰኣነ። ኣቦታትና ቀደም ካብ ሓደ ዓዲ ናብ ካልእ ይሰግሩሞ፡ ኣብ ጕዕዞኦም ገለ ሰባት ይረኽቡዎም፡ ከመይ ሓዲግኩምዎ ዓዲ ብምባል ድማ ይሓቱዎም።
እንታይ ዓይነት መንግስቲ ኢዩ ኣብ ህዝቢ ፈጺሙ ሓልዮት ዘይብሉ፡ ብዛዕባ ስልጣኑ እምበር ብዛዕባ ዕድል ህዝቢ ኸኣ ፋዕራ ዘይብሉ? ስልጣኑ ንምቕጻልከ እንታይ ሜላታት ይጥቀም?
ንዓለምን ንኸባቢኡን ኪልውጥ ዚኽእል ሓይሊ፡ እቲ ካብ ኣእምሮ መንእሰይ ዚምንጩ ናይ ለውጢ ድራኸ ኢዩ። እዚ ኣከታቲለ ዝጽሕፎ ዘለኹ ድማ፡ ናብኡ ዝዓለመ ኢዩ።
ንኣይ ካብ ኩሉ ነገራት ዝገርመኒ እንተሎ፡ ኣብተን መስረትቲ ደሞክራሲ ሃገራት ኵድም ኢልካ፡ መሰለይ ተገፊፈ እናበልካ ናብ ቤትፍርዲ እናኸሰስካ፡ ከምዚ ተበዲለ፡ ዝያዳ ኣኽፊልኩምኒ፡ ብዓሌታዊ መገዲ ስለ ዘዳለኹምኒ ከሓሱኒ፡ ኣደይ ኣምጽኡለይ፡ ሰበይተይ ጸውዑለይ: ደቀይ ኣክቡለይ፡ ወዘተ. ብምባል ነቲ መንግስቲ ላሕ እናበልካ፡
ፈጣሪ ንወድሰብ ካብ ዝሃቦ ህያባት እቲ ዝዓበየ ኣእምሮኡ ምዃኑ ንኹሉ ብሩህ ኪኸውን ይግባእ። ሓደ ናይ ኣእምሮ ስንክልና ዘለዎ ሰብ ኣብ ሓደ ነገር ኪኣምን ወይ ተንቲኑ ኣብ መደምደምታ ኪበጽሕ ይኽእልዶ? ኣይክእልን።
እዛ ዓለም ከም ቁሸት ጌርና እንተ ደኣ ርኢናያ፡ እቲ ኣብኣ ዚነበር ህዝቢ ዳርጋ ኣብ ካንሸሎ ይነብር ከም ዘሎ ጌርካ ምርኣዩ ዘሸግር ኣይኮነን።
8 መጋቢት ኣህጉራዊ በዓል ደቂ ኣንስትዮ ኣብ ከተማ ፍራንክፍርት ንዕለት12.03.2011 ክብዕል ምዃኑ ኣቀዲሙ ብዕለት 27 ጥሪ 2011 ተሓቢሩ ምንባሩ ዝዝከር ኢዩ።
ስርዓት ህግደፍ ቤትጽሕፈት ሰራሕተኛታት ወኪል ባንክ ዓለም (World Bank) ኣብ ኤርትራ ክሳብ መወዳእታ ናይዚ ሒዝናዮ ዘለና ወርሒ ለካቲት (02/2011) ስርሓቶም ኣጽፊፎም ካብ ኤርትራ ክወጽኡ ከምዝኣዘዘ ምንጭታት ካብ ኣስመራ ሓቢሮም።
ሽሕኳ ሃይማኖት ንባዕሉ ምኽንያት ውግእ ኪኸውን ዘይክእል እንተኾነ፡ ንሓያሎ ኣጀንዳታት ግን ከም ሽፋን ኮይኑ ከገልግል ጸኒሑ ኢዩ። ሓደ ህዝቢ ወይ ጉጅለ ገለ ማሕበራዊ ጸገም ምስ ዘጋጥሞ ወይ ፍትሒ ምስ ዚጐድሎ፡ ነቲ ዘይፍትሓውነት ንኺዋግኦ ሓይሊ ዚህቦ ውሽጣዊ ድፍኢት ይደሊ ኢዩ። ስለዚ ንሃይማኖት ከም መሳርሒ ተጠቒሙ ቃልስታቱ የካይድ ማለት ኢዩ።
መንእሰይ ከይኮነ ዝዓበየ ሰብ የልቦን። ገለ ግን ኣለዉ ስድራኦም ብንእስነቶም ሓላፍነት የሰክሙዎም እሞ፡ ንእስነት ከይረኣዩ ዚዓብዩ። ኩሉ ጸጽሕፍቶኡ ኣለዎ።
መንእሰያት ኤርትራ ኣይተዓደሉን። ጽቡቕ ዕድል ከይጠዓሙሉ ተወዲኡ። ናጽነት ብምርካብ ክርህዎምን ክጥዕሞምን ዝሓሰቡዎ፡ ኣብ ፈቐዶ ናይ ስደተኛታት መዓስከራትን፡ ኣብ ዘይምቹእ ካልእ ቦታታትን ደሴታትን ሃገራትን ኮይኖም ይሳቐዩ ኣለዉ።
ሓደ ካብቲ ንኤርትራውያን ጸገም ኮይኑና ዘሎ ጉዳያት፡ ኣብ መንጎ ሃገርን መንግስትን ዘሎ ፍልልይ ኣነጺርካ ከተለሊ ዘይምኽኣል ኢዩ። ሃገር ከም መሬት መጠን፡ ኣምላኽ ሰማይን ምድርን ኪፈጥር ከሎ ዝፈጠሮ ቦታ ኢዩ።
ሓደ እዋን ኳዅ ግዜ ሞቱ ስለ ዝቐረበ ንደቁ ኣብ ጥቓ ዓራቱ ኪመጹ ኣዘዘ’ሞ፡ ከምዚ ኪብል ተዛረቦም፣
እነሆ እምበኣር ኣነ ኣሪገ እየ፡ ደጊም ምምዋተይ ቀሪቡ ኢዩ፡ ግን ሓደ ነገር ክመኽረኩም ስምዑኒ፣ ኣብ ኦም ዓሊብኩም ምስ እትህልዉ እሞ፡ ቈልዑ ናባኹም ቀሪቦም እምኒ ከልዕሉ ድንን ምስ ዚብ ሉ፡ ፍር ኢልኩም ደኣ ካብቲ ቦታ ረሓቑ፡ ከመይሲ ብእምኒ ገይሮም ምስ ቀተሉኹም፡ መጻወቲ ድማ ከይገብሩኹም።
እቲ ሕማም ኣብቲ ርእሲ ኢዩ ዘሎ። እቲ ላዕሊ ዘይጠዓየ፡ እቲ ታሕቲ ኪጥዒ ኣይክእልን። ሕዱር ሕማም’ዩ ዚመስል፡ ከተሕውዮ ድማ ጸገም ኢዩ።
ኣብዛ ዓለምና ጭርሖታት ኣይወሓዱን፡ ኣብ ግብሪ ደኣ ኣይወዓሉን እምበር። ንኣብነት ኣብቲ ኮሙኒዝም ዓሚሩሉ ዝነበረ እዋን፡ ማለት ኣብ 50ታትን 60ታትን፡ ኩሉ መንእሰይ ዓለም፡ ናይ ማርክስን ለኒንን ጭርሕታት በብመገዱ ኣቃሊሑ ኢዩ።
ኤርትራውያን፡ ብፍላይ ድማ ብሄረ ትግርኛ፡ ከምኡ’ውን ትግራዎት፡ ጓይላ ኣዚና ኢና እንፈቱ። ካብዚ እተላዕለ ኢዩ መስለኒ ኣምሓሩ፡ ኣባጅጎ ጓይላ ዊን ምስ ዚብሎ ንትግራዎት ወይ ንትግርኛ ተዛረብቲ ኢዩ መጀመርታ ዘጽግብ ዚብሉና።
መነሊክ ንጣልያን ኣብ ዓድዋ ምስ ሰዓሮም፡ ኣብ ኤርትራ ውሑዳት ወትሃደራት ጣልያን ኢዮም ተሪፎም ነይሮም ይብሃል። ኣትዩ ከሳጉጎም ይኽእል ነይሩ። ግን ንኤርትራ ገጹ ኪቕጽል ኣይደልየን። ዓሻኽሩ ኣኻኺቡ ንሽዋኡ ደኣ ተመልሰ።
ሓፍትና ተጋዳሊት ንግስቲ መንግስቱ፡ በዓልቲ ቤቱ ንነፍሲሄር ተጋዳላይ ተኽልማርያም ግርማጽየን (ባሻይ) ብዘጋጠማ ሃንደበታዊ ሕማም ኣብ ቸይስ ፋርም ሆስፒታል ኣብ ለንደን ኪትሕከም ድሕሪ ምጽናሕ ኣብ መበል 49 ዓመታ ትማሊ ዓርቢ 22 ጥቅምቲ ሰዓት 4፡10 ድሕሪ ቐትሪ ካብዚ ዓለም ብሞት ተፈልያ።
ኣብቲ ኣብ ኣዲስ ኣበባ እተጋብአ ሃገራዊ ዋዕላ በጺሐ ምስ ተመለስኩ፡ ኣስታት ክልተ ኣዋርሕ ይገብር፡ ሓንቲ ሰበይቲ ከምዚ ክትብል ሓቲታትኒ፣
”እሞ ኸመይ ረኺብካያ ኢትዮጵያ? ምስ ለመንታን ምስ ርስሓታን ክኢልካያዶ? ስርቂኸ ገዲፎምዎ ዶ? ጥምየትከ ከመይ ነይሩ?” ዘይሓሰብኩዎ ሕቶ ኢዩ ነይሩ።
ብዛዕባ ብፓይሎታታን ብሆስተሳታን እተጨውየት ነፋሪት ዚሕብር ዜና ሰሚዕኩምዶ ትፈልጡ? ኣይመስለንን። ከምዚ ዝበለ ኣጋጣሚ ኣብ ዓለምና ልሙድ ኣይኮነን፡ ከመይሲ ከምዚ ዚገብሩ ፓይሎታት ሕሙማት ጥራይ ኢዮም ኪኾኑ ዘለዎም።
ሓቂ ክብርትን ብቐሊሉ ዘይትርከብን ጥሪት ስለ ዝኾነት፡ ብቝጠባ ክንጥቀመላ ይግበኣና። ስለዚ ኣብ ሓደ ብሓሶት እተጋዕተ ምግቢ፡ ቅሩብ ጨው ሓቂ ፈይ ኣቢልካ እንተ ዘይኮይኑ፡ ንሓቂ ብኹላ ብሓደ ግዜ እንተ ደኣ ተጠቒምካላ፡ ቀልጢፋ ኢያ እትውዳእ።
ካብ ኤርትራ ተሰዲድካ ምውጻእ ብዙሕ ደስ ዘብል ስምዒት ኣይህብን፡ ጽቡቕ ተመክሮ’ውን ኣይኮነን። ኣነ ኣብ ህይወተይ ንመጀመርታ ግዜ ካብ ኤርትራ ዝወጻእኩሉ (ኣብ 60ታት) እዋን፡ ተመሃራይ እየ ነይረ። ትምህርቲ ንምቕጻል ድማ ናብ ኣዲስ ኣበባ ከይደ።
እቲ ጽዩን ስርዓት ህግደፍ፡ ክሳዱ ኣብ መሸንቆቛ እገዳ ተቐሪባትሉ ኣብ ዘላትሉ ሰዓት፡ ኣብ ወጻኢ ፈቐዳ ጎደናን ገዛን ቶርሞስ ዝብሉ ሃሱሳት ኣዋፊሩ፡ ነቲ ብደምን ረሃጽን ድምጽን ዘረጋገጾ ናጽነት ንድሕሪት ገዲፉ፡ ካብ ዝፈትዋ ሃገሩ ናብ ዓዲ ጓና ዘሳጎጎ ኤርትራዊ ስደተኛ፡ ተመሊሱ፡ “ነዚ ባይቶ ጸጥታ ኣብ ልዕሌና በይኑዎ ዘሎ እገዳ ክትኵንን ናብ ጀኔቫ፡ ኒውዮርክ “ኣዋፍረኒ፡ ኣባዝሓኒ” “ርድኣኒ፡ ርድኡኒ” ኢሉ ‘ከማዓልካ’ ኢሉዎ ንዘይፈልጥ ሰብ ክልምን፡ “ይርዳእካ” ኣብ ዝብሃለሉ ግዜ ኸኣ፡ “ሎሚ ኣብ ሰልፊ ህግደፍ ዘይተሰለፈ፡ ካብ ውራይ ረፈረንደም ከምዝተረፈ” ኢሉ ብዅርምትኻ ዘስሕቕ፡ ዓቕሊ ጽበታዊ ሃተፍተፍ የስምዕ ኣሎ።
ባይቶ ጸጥታ ሕቡራት መንግስታት ኣብ ርእሲ ስርዓት ኤርትራ ውሕሉል ማዕቀብ ካብ ዝወሰነሉ እዋን ጀሚሩ፡ እቲ ካብ ዓለም ዝተነጸለን ብኡ መጠን ዝተኾነነን መሪሕነት ስርዓት ኤርትራ ከይሓነኸ፡ ባይቶ ጸጥታ ዘይሕጋዊ ብይን ከምዝገበረሉ ከምስል ብናህርን ዲፕሎማሲ ብዝጎደሎን ኣገባብ ይጓየ ኣሎ።
ዓለም-ለኻዊ ምንቅስቓስ መንእሰያት ኤርትራ “ጥርኑፍ መንእሰይ ተስፋ ብሩህ መጻኢ” ኣብ ትሕቲ ዝብል ቴማ
ዓርቢ 15 ጥሪ 2010: ካብ ሰዓት 7 ድ. ቀ ክሳብ 8 ድ.ቀ ዶኩሜንታሪ ፊልም ብዛዕባ ናብራ መንእሰያት ኣብ መዓስከር ስደተኛታት
ቀዳም 16: ካብ 2 ድ.ቀ ክሳብ 6 ድ.ቀ ህዝባዊ ሰሚናር
ባይቶ ጸጥታ፡ ኣብ ልዕሊ ሰበስልጣን ስርዓት ህግደፍ፡ ብሰንኪ ዝገብርዎ ዘይሕጋዊ ምስግጋር ኣጽዋርን ምሕጋዝ ጥሩፋት እስላማዊ ግብረ-ሽበራን፡ ምጥሓስ መምርሕን ሕግን ባይቶ ጸጥታን፡ ካልእን ብዝብል እገዳ ከምዝተገበረሎም ዝዝከር’ዩ።ስርዓት ህግደፍ ግን ዓለም ኣብ መሰረት ዘይብሉ ክሲ ተመርኲሳ ፍትሓዊ ዘይኮነ እገዳ በይናትላ ክብል ንህዝቢ ናይ ምትላል ዘመተ ኣብ ረድዮን ተለቪዥንን ጀሚሩ’ሎ።
ብሰንኪዚ ኣብ ሃገርና ዘሎ ዘምእኩልን ዘይቅዋማዊን ስርዓት፡ ኣብ ህዝብና ብሓፈሻ ኣብ መንእሰያትና ካኣ ብፍላይ ኣንጠልጢሉን ኣጋጢሙን ዘሎ ሓደጋ ካብ ዝኾነ እዋን ዝኸፍኣን ኣዝዩ ኣሰካፍን ምኻኑ ንማንም ኤርትራዊ ክዉል ኣይኮነን። መንእሰያትና ብሰንኪዚ ዘይምእኩልን ዘይቅዋማዊን ምሕደራ ዝፈትዉዋ ሃረሮምን ቤተሰቦምን ራሕሪሖም ንኽስደዱ ዘጋጥሞም ዘሎ ሽግርን ኣደራዕን ፍታሕ ክናደየሉ ካኣ ብቐንዱ ነቲ መንእሰይ ዝምልከትካ እንተኾነ፡ ብሓፈሻ ግን ነይ ነብስወከፍ ኤርትራዊ ሞራላዊን ዜጋዊን ሓላፍነት እዩ።
ስርዓት ህግደፍ ኣብቲ ኣብ ካብ ዓለም ዝለዓለ ሙቐት ከምዘለዎ ዝእመነሉ ወደብ ዓሰብ፡ ኣብ ትሕቲ መሬት ን ሽዱሽተ ዓመት መመላእታ ዝኣሰሮም ኣርባዕተ ኣመንቲ ክርስትና ተሳቕዮም ከምዝሞቱ CFC ዝተባህለ ንመሰል ናጽነት ሃይማኖት ዝጉስጕስ ማሕበር ንናይ ዓይኒ መሰኻኽር ጸብጻብ ብምጥቃስ ኣፍሊጡ። ካልኦት ኣርባዕተ ኣመንቲ ‘ውን ንሓያለ ኣዋርሕ ኣብ ጸላም ተኣሲሮም ድሕሪ ምጽናሕ ሃንደበት ናብ ብርቱዕ ብርሃን ብምቅልዖም ዓይኖም ከምዝዓወሩ እቲ ሓበሬታ ይጠቅስ።
ኤርትራ ካብ ዓለም እታ ዝለዓለ ደረጃ ዝቕባበ (inflation) ዘለዋ ሃገር ምዃና IMF ከምዝኣመተ Taipei-Times ንሰነዳት ናይቲ ኣህጉራዊ ፋይናንሳዊ ውድብ ብምጥቃስ ኣብ ዘስፈሮ ጽሑፍ ይጠቅስ።
…ኣቦና ቅድምውን ካብ ዓለም ወጺእኩም፣ ንሰማያዊ ህይወት ዝመነንኩም ብምኻንኩም፣ ወይልኦም ድኣ እቶም ገበርቲ ክፉእ እንበር ንዓኹም ድኣ ሱባኤ ናይቶም ቅዱሳት ኣቦታት ኣቡነ ፍሊጶስ፣ ኣቡነ ገብረመንፈስ ቅዱስ፣ ኣቡነ ተክለሃይማኖትን ካልኦት ኣቦታት ስለዝኾነ ብጸሎትኩም ነዞም ሰብኣዊ ህላዌና ተደሚሲሱ ዘሎ ደቅኩም ኣይትረስዑና። …..
ካብ ወልደንድራስ


text:
ደቡብ ሱዳናውያን ነፃ ንምውፃእ ወይከኣ ምስቲ ዝተረፈ ክፍሊ ሱዳን ብሓደ ንምንባር ኣብዚ ዝሓለፈ ሰሙን ረፈረንዶም ኣካይዶም’ለው። እንተኾነ ነፃ ሃገር ናይ ምኻኖም ጉዳይ ዘይተርፍ ኾይኑ ይርአ’ሎ።
እዚ ናይ ደቡብ ሱዳን ረፈረንዶም ኣብ ኣፍሪቃ ንዘለው ክፍለዩ ዝደልዩ ምንቅስቃሳት ሕማቅ ኣብነት ክኮኖምን ከተባብዖምን ይኽእል’ዩ፡ ነታ ኣህጉር’ውን ሓደገኛ ሳዕቤን ክህልዎ’ዩ ዝብል ክትዓት የልዕል’ሎ።
"ሃገራትን መንግስታትን ኣፍሪቃ ካብዚ ተመኩሮ ናይ ደቡብ ሱዳን ክመሃሩ ይኽእሉ’ዮም። ንዜጋታቶም ማዕርነትን ፍትሕን ብቃልን ተግባርን እንተደአረጋጊፆምሎም ብሓደ ምንባር ዝፅልእ የለን፡ እዚ ስለዘይኸውን ዘሎ'ዩ ምፍልላይ እንኮ ፍታሕ ዝኸውን ዘሎ" ክብል ኣማኑኤል ዓንደብርሃን ካብ ዩኒቨርስቲ መነሶታ ፉል ብራይት ሪሰርች ፌለው ተዛሪቡ። ብስራት ከበደ ምሁር ኢንፎርሜሽን ቴክኖሎጂ ካብ ፊነክስ ኣሪዞና ኸአ "ምፍልላይ መፍትሒ ኣይኮነን" ኢሉ’ሎ።


text:
JÜRGEN JANKOFSKY
ኣና ሁድ
ምዕራፍ ሓደ
„እዚ ቅኑዕ ኣይኮነን“ „ እዚ ጭካነ እዩ! ብጣዕሚ ጭካነ!“ ክትብል ተዳሃየት ኣና።
ሓደ ስደተኛ ካብ ባሕሪ ጸምበለል እንዳበለ ክወጽእ ኣብ ተለቭዥን ተዓዘበት። ሓደ ዝሞተ ህጻን ‘ውን ኣብ ኢዱ ሓቚፉ ነበረ። ብጥንቃቐ ቀስ ኣቢሉ ድማ ነቲ ህጻን ኣብቲ ገብገም እቲ ባሕሪ ኣደቀሶ ‘ሞ ተምበርኪኹ ናብ ሰማይ ገጹ ኣንቃዕረረ። ኣብቲ ከባቢ ዝሕንብሱ ዝነበሩ ዓበይትን ህጻናትን ቱሪስት ቀረብዎ ‘ሞ ብሓዘን ‘ውን ተዓዘብዎ። እወ፡ ፊልም ኣይነበረን፡ ብጋህዲ ዘጋጠመ ብቐጥታ ኣብ ዜና ኢዩ ዝመሓላለፍ ነይሩ።
ኣና የእዳዋ ጌራ የዒንታ ሸፈነቶ፡ ርእሳ ‘ውን ነቕነቐት። እቲ ዝረኣየቶ ስእሊ ግን ክለግሰላ ኣይከኣለን። ካልኦት ስደተኛታት ‘ውን ይወጹ ነበሩ። ኣብ ጥርዚ ባሕሪ ድማ ካልእ ጃልባ ትጥሕል ነበረት።
ከምዚ ዓይነት ዜና ንመጀመርያ ግዜ ኣይኮነትን ትርእዮ ዝነበረት። ሎሚ ግን በቃ ካብ ዓቕማ ንላዕሊ ኮይኑዋ።
እቲ ዜና ዝህብ ዝነበረ ጋዘጤኛ፡ ክትሕግዙ ምስ ትደልዩ፡ ገንዘብ ክትልግሱ ይከኣል እዩ በለ።
ኣና ብቕጽበት ናብ መዳቕሶኣ ብምኻድ እታ መዋህለሊ ገንዘባ ብጣሳ ዝተሰርሐት ሓሰማ ኣምጸኣታ። ዓባያን ኣባሓጎኣን ንዕረፍቲ ክትከይድ ኢሎም ትማሊ ሰላም መንገዲ ይግበረልኪ እዛ ጓለይ! ጽቡቕ ናይ ዕረፍቲ ግዜ ይግበረልኪ! እንደበሉ ብዙሕ ገንዘብ የእትዮሙላ ነይሮም እዮም። እዚ እንዳ ኣጋጠመ ንሳ ምስ ኣቦኣን ኣዲኣን ኣብ ገምገም ባሕሪ ኣብ ትሕቲ ገረብ ኣሳፊሓ ክትድቅስ ፍጹም ኣይተረኣያን። ፍጹም ኣይደልይን እየ በለት።
ነታ ብጣሳ ዝተሰርሐት ናይ ሓሰማ ቅርጺ ዘለዋ መዋህለሊት ገንዘብ ክሳብ ልዕሊ ርእሳ ሓፍ ብምባል ናብቲ መሬት ደርብያ ፋሕ! ኣበለታ። እቲ ሰናቲም ድማ ፈቐድኡ ኮረር ክብል ጀመረ። ኣዲኣ ብስንባደ ካብ ክሽነ እንዳ ጎየየት ብምምጻእ “ደሓን ዲኺ ደኣ፧” በለታ። ተገሪማ ድማ “እንታይ ትገብሪ ኣለኺ፧” ክትብል ሓተተታ።
“ገንዘበይ ከፈውዩ እየ” እንዳ በለት ኣና ናብ ተለቪዥን ክትዕዘብ ከምዘለዋ ሓበረታ። “ክትሕግዝኒ ትኽሊ ‘ዶ፧”
“እወ...ግን....”
“ጭካነ እዩ እዚ” በለት ኣና። “ጌሊኦም ጸሓይ ይጽለዉ፡ በቲ ሓደ ወገን ከኣ ሰብ ይመውት! እዚ ከብቅዕ ኣለዎ፡ ፍጹም ከብቅዕ ኣለዎ!”
ምዕራፍ ክልተ
ሮቢን ብኸብዲ ኢዱ ጌይሩ ነታ ናይ ማስቲካ ማሺን ሃረማ።
“ኢናዓል ዲናክ” ክብል ድማ ረገማ። “ክንደይ ግዜ እየ ገንዘብ ከእትወላ ደልያ፧ እንታይ ኮይና ኢያ ማስቲካ ዘይተውጽኣለይ፧”
ኣና ድማ ሮቢን ብቑጥዕ ጅብኡ ክፈታትሽ ትዕዘቦ ነበረት። ቅድሚ ናብታ ማሽን ገንዘብ መሊሱ ምውታፉ ድማ “ጽናሕ እሞ!” በለቶ። ኣቐዲማ ‘ውን ኣና ንኹሎም ደቂ ክላሳ ኣብዛ ዓለምና ማዕርነት ክሰፍንን ኣንጻር ጥሜትን፡ ድኽነትን፡ ተጻብኦን ክቃለሱ ሓቲታቶም ነይራ እያ። ኩላቶም ግን መመኽነይታ ሃቡዋ። ገሊኦም እታ ፖርቶፎለይ ረሲዕያ መጺእ ይብሉ ገሊኦም ድማ ግዜ የብልናን ዝጽናዕ ኣለና ይብሉ። ገሊኦም ከኣ ስድራና ከነፍቅድ ይብሉ ገለ ድማ ምናልባት ጽባሕ ገለ ነገር ንገብር ንኸውን በሉዋ።
ሮቢን ኣቓልብኡ ናብታ ኣና ካብ ቦርስኣ ተውጽኣ ዝነበረት ማስቲካ ነበረ። ቁሩብ እኳ ተጨማሊቓ እንተነበረት ግን ብዘየገድስ። ኣና ትብሎ ዝነበረት ኣርእስቲ ብዛዕባ ኣብ ተለቭዥን ዝተፈነወ ክጽወር ዘይከኣል ስእልታትን ካልእን ጽን ኢሉ ይሰምዓ ነበረ። ኣብ መወዳእታ ድማ እተን ሳናቲሙ ኣብቲ ኣና ትእክቦ ዝነበረት ናይ ሓገዝ ሳናቲም ጸንበሮ።
ምዕራፍ ሰለስተ
ኣና ነቲ ከቢድ ፈተና ናይ ቁጽሪ ደፊንክዮ ኢሉ ኣቦኣ ዝሃባ ገንዘብ ‘ውን ወፈየቶ። ን ኣኮታታ፡ ሓወቦታታ፡ ኣሞታታ፡ ሓትነታታ፡ ደቂ ሓትነታታ፡ ደቂ ኣኮታታ፡ ጎረባብታ፡ ዋላ ውን ንመምሃራናንን ሓለፍቲ መንገድን ክሕግዙን ከወፍዩን ለመነቶም።
እቲ ኣብ ዜና ዝረኣየቶ ክፉእ ትርኢት ስእልታት ግን ካብ ርእሳ ፍጹም ክወጽእ ኣይከኣለን። ካብ መዓልቲ ናብ መዓልቲ ድማ ከምዚ ዓይነት ተርእዮ እንዳ በዝሐ ደኣምበር እንዳ ወሓደ ዝመጽእ ኣይኮነን ነይሩ። እወ፡ እቲ ከምዚ ዓይነት ተርእዮታት ውን እንዳ ኸፈእን እንዳ በዝሐነን እምበር እንዳ ተማሓይሸ ኣይኮነን ዝመጽእ ነይሩ። ብዙሓት ዝጥሕላ ጀላቡ፡ ብዙሓት ዝሞቱ ሰባት፡ ከምኡ ዓይነት ተርእዮታት ዝስእሉ ሰባት ውን በዝሑ።
ምዕራፍ ኣርባዕተ
ሮቢን ን ኣና ኣብ ዓለም ፍሉጥ ዝኾነ ሞኽሰይ መን ይበሃል ክብል ሓተታ።
ኩሉ ግዜ ቀጠልያ ክዳን ዝኽደን፡ ብፍላጻ ቀስቲ ሰዲዱ ዘይስሕት ጅግና፡ ደፋርን በሊሕን፡ ነቶም መሳፍንቲ ገንዘቦም መንዚዑ ንድኻታት ዝቕልብ.... ወዘተ
“ሮቢን ሁድ፧”
“ልክዕ” ክብል መለሰላ ሮቢን።
ምዕራፍ ሓሙሽተ
ኣና ስቕ ኢላ ሓሰበት
“ማለትካስ” ክትብል ሕቶኣ ጀመረት፡ “እንተደኣ እቶም ሃፋትም ነቶም ድኻታት ብውሕዱ ዝብላዕን ዝስተን ንኽረኽቡ፡ ትምህርቲ ንኽመሃሩን ስራሕ ንኽረኽቡን፡ ብሰላም ክነብሩን እኹል ገንዘብ እንተዝልግስሎምም ሲ ዝስደድ ሰብ ኣይመሃለወን ማለትካ ድዩ፧”
“እንድዒ እሱስ ኣይፈለጥኩን” በላ ሮቢን።
“ድኻታት ዜጋታት ስኒ ሃገሮም ጠንጢኖም ብሓደገኛ ኣገባብ ብባሕሪ፡ ብምድረበዳታት፡ ስንጭሮታት ናብተን ብሓጹር ዶበን ዝዓጸዋ ሃብታማት ሃገራት ምምጻእ ኣይመድለዮምን ምሽ፧”
“እንድዒ እሱስ ኣይፈለጥኩን” በላ ሮቢን።
“ኣበይ ብፍላጻ ቀስቲ ምስዳድ ክመሃር ይኽእል፧” ክትብል ሓተተት ኣና።
“እዝስ ኣይፈለጥኩን” በላ ሮቢን።
ምዕራፍ ሽዱሽተ
ኣና ካብ መዓልቲ ናብ መዓልቲ ኣከዳድናኣ ይቕየር ከም ዘሎ ሮቢን ተዓዘባ። መጀመርያ ቀጠልያ ፌኮ ገይራ መጺኣ፡ ብድሕሪኡ ድማ ቀጠልያ ኣዝማልቶ ተለኽያ ምስኡ ድማ ቀጠልያ ጎልፎ ወድያ መጸት። ብድሕሪኡ ውን ቀጠልያ ጎናን ቀጠልያ ጫማን ገበረት። ኣብ መወዳእታ ከኣ ቀጠልያ ማቲታ ቀተልያ ኩሕሊ፡ ቀጠልያ ሰዓት፡ ቀጠልያ ተሓንጋጢ ቦርሳ፡ ቀጠልያ ብራቸለቶ፡ ቀጠልያ ካቴናን ካቲምን ገበረት።
እወ እቲ ቀተልያ ሕብሪ እንዳ ኣብዛሓቶ ክትከይድ ከላ ንበይና እንዳተነጸለት መጸት። ነዊሕ ትሓስበሉ ከም ዘላ በረሀ። ምስሓቕ ገደፈቶ፡ ካብቶም ካልኦት መዛኑኣ ተፈለየት፡ ምስ ሮቢን ውን ሳሕቲ ጥራይ ትዛረብ ዝነበረት።
እቲ መምህር ን ሮቢን ቆቢዕካ ኣብ ክፍሊ ምስ ኣተኻ ኣውጸኣዮ እንዳበለ ደጋጊሙ ተዘይዛረብ ነይሩስ ሮቢን ቀጠልያ ቆብዕ ገይሩ ከም ዝመጸ ኣይምተገንዘበትን ነይራ።
“ቀጠልያ የጸብቐልካ እዩ” በለቶ ኣና
“ነዓኺ ከማን” በላ ሮቢን።
ክልቲኦም ድማ ፍሽኽ በሉ።
“ሮቢን ሁድ ሲ ኩሉ ግዜ ሕጉስ እዩ ነይሩ” በላ ሮቢን። “ምስ ኩሉ ሰብ ዘዕልል፡ ተጻዋቲ”።
“ከመይ ጌርካ ፈሊጥካ፧”
“ስቕ ኢለ ለንቅነ ኣብ ኢንተርነት ኣብ ገለ ብዛዕብኡ ከንብብ ቀንየ።”
“ጽቡቕ! ሓራይ ቀጽል” በለት ኣና።
“ሮቢን ሁድ ንበይኑስ ሓንቲ ኣይምገበረን ነይሩ፡ ፍጹም ዋላሓንቲ! ብዘይ ሰዓብቱን ጭፍሩኡን ዕላማኡ ኣይምረኸበን ንማዕርነት ተቓሊሱ ውን ኣይምተዓወተን። ፍጹም!”
“ኣሃ” እንዳ በለት ኣና ክትሓስብ ጀመረት “ማለትካስ...፧”
“ፍሉጥ እዩ” በለ ሮቢን።
“ሕራይ እሞ” ብምባል ቀጠልያ ካትም ን ሮቢን ሃበቶ ‘ሞ “እንቋዕ ኣባል ጭፍራ ኣና ሁድ ክትከውን ኣብቃዓካ!” በለቶ።
ምዕራፍ ሸውዓተ
ኣና ኣብ ኢንተርነት ብዛዕባ ሮቢን ሁድ ክትፈታትሽ ምስ ጀመረት፡ ንሱን ተኸተልቱን ሸፋቱ ከም ዝተሰመዩ ፈለጠት። ብሕጊ ሽፍትነት ድማ ካብ ሃብታማት መንዚዕካ ንድኻታት ምሃብ ምንባሩ ፈለጠት።
ብተወሳኺ እውን ነቶም ሃብታማት፡ መታን ንባዕሎም ከይደኽዩ ፍርቂ ኣዋርቖም፡ ፍርቂ ገንዘቦምን ስልማቶምን ይምንዝዖ ከምዝነበረ ኣንበበት።
ብተወሳኺ ‘ውን ቅድሚ ኣማኢት ዓመታት ኣብ ዓዲ እንግሊዝ ናይ ሮቢን ሁድ ጸወታ ይዝውተር ከም ዝነበረ ኣንበበት። ኣብቲ ጸወታ ድማ ይድረፍ፡ ይስዕሳዕ፡ ግጥምታት ይንበብ፡ የላግጹ፡ ንሰማይ ገጾም የእማን እንዳ ደርበዮ ተርእዮ የርእዩ፡ ብ ቀጢን ገመድ ይሓልፉ፡ ናይ ሽሑር ምርኢት የርእዩ ነበሩ። ሽዑ ድማ እቶም ሃብታማት ነቶም ድኻታት ብዙሕ ገንዘብ የወፍዩ ነበሩ። እዚ ናይ ሮቢን ሁድ ጸወታ ኣብ መዓልቲ ሮቢን ሁድ ማለት ዕለት 1 ግንቦት ይበዓል ነበረ።
ምዕራፍ ሸሞንተ
“ቤላ” በለ ሮቢን፡ “ሎሚ እኮ ሓደ ግንቦት እዩ። ንዕናይ እሞ!”
“ናበይ ደሊኻ፧”
“ናብቲ ሃፋትም ኩሉ ግዜ ዝመላለስዎ። ናብቲ ገንዘብ ዝኽዘኖ። ናብ ባንክ”
ን ኣና ብኢዳ ብምውጣጥ ተታሓሒዞም ናብ ከተማ ገጾም ክጎዩ ጀመሩ።
ኣብ ቅድሚ እቲ ባንክ ግና ብሓደ ወገን ሽማግለታት ኣሰብኡትን ኣንስትን ቀይሕ ባንዴራ ሒዞም ቀይሕ ፊስካ እዝንኻ ዘጽምም ፊስካ ጌሮም የፋጽዩ ነበሩ። በቲ ሓደ ሸነኽ ድማ ውሑዳት መናእሰያት ኣወዳትን ኣዋልድን ጸሊም ባንዴራ ሒዞም ነቲ ዝንፋሕ ዝነበረ ፊስካ ክዕብሉሉ ዓው ኢሎም ይጭድሩ ነበሩ። ፖሊስ ድማ ኣብ ማእከሎም ነበሩ። ኩላቶም ጭዳርኦም ምስ ወድኡ ድማ ሓደ ዓይቢ ሰብኣይ ኣብ መድረኽ ወጺኡ ብዛዕባ ሓይሊ ገንዘብ፡ ክዛረብ ጀመረ። ኩሎም ሰራሕተኛታት ድማ ንኩለን ሃገራት ክግድድዎም ከም ዘለዎም ካብ ሓንቲ ወረቐት ሰጋእጋእ እና በለ ንባቡ ይቕጽል ነበረ። ኣናን ሮቢንን ግን እንታይ ይብል ከም ዘሎ ፍጹም ክርደኦም ኣይከኣለን።
ቅድሚ ክልቲኦም ጸወታ ምጅማሮም፡ ምድራፎም፡ ምስዕሳዖም፡ ግጥምታት ምንባቦም፡ ምልጋጾም፡ ንሰማይ ገጾም የእማን እንዳ ደርበዮ ተርእዮ ምርኣዮም፡ ብ ቀጢን ገመድ ምሕላፎም፡ ናይ ሽሑር ምርኢት ምርኣዮም ግን ካብቲ ቦታ ተሶጊጎም።
„እዚ መጻወቲ ቦታ ኣይኮነን!“
“ሎሚ ሓደ ግንቦት እዩ! ሰራሕተኛታት ዝቃለስሉ መዓልቲ እዩ!”
“ተረዲኡኩም ዶ፧”
ምዕራፍ ትሽዓተ
ኣስተውዑሉ ህጻናት! ክትብል ኣና ኣብ ኢንተርነት ክትጽሕፍ ጀመረት። ንዘይፍትሓዊ ነገር ዝቋወም ኣሎ ዶ፧ ንሕጊ ናይ ሸፋቱ ዝድግፍ ከ፧ ነዛ ኣና ሁድ ትበሃል ጭፍራ መስሪትናያ ኣለና! ስለዚ ትጽንበሩና ዲኹም፧ ምጹ ናባና!
ምዕራፍ ዓሰርተ
ግዜ ከይወሰደ ድማ ብናይ ኢንተርነት ፖስታ ካብ መላእ ዓለም ክመጻ ጀመረ።
መጀመርያ ኦቶ ኢዩ መሊሱ፡ ምሳኹም ኣለኹ! በለ
ብድሕሪኡ ድማ ኣሕመድ፡ ኣርመን፡ ኣሞ፡ ሶቫኒን ኣኪራን።
ማሪያ ድማ እታ ናይ ኣና ደብዳቤ ብ ኻልኦት ቋንቋታት ክትትርጎም ትከኣል እንተኾይና ሓተተታ።
ጸገም የለን!
ስቨትላና ድማ ናብ ካልኦት ህጻናት እታ ደብዳቤኣ ከተማሓላልፋ ይፍቀድ እንተ ኮይኑ ሓተተት።
ጸገም የለን!
ኢንዲራ ድማ እቲ ዝተተርጎመ ደብዳቤ ናብ ካልኦት ቋንቋታት መሊሱ ክቱርጎም ይከኣል እንተ ኮይኑን ናብ ካልኦት ከተማሓላልፍን ፍቓደኛ እንተኮይና ሓተተት።
ጸገም የለን! ጸገም የለን! ጸገም የለን!
እንዳ ተለኻኸመ ድማ ከም በዓል ጊሶ፡ ስላትኮ፡ ሃይለ፡ ባገሽሪ፡ ማኖን፡ ቲይስ፡ ኣግነታ፡ እይሉልን ሳራን፡ ኾሰ፡ ጆን፡ ግዮርጊን ጆቫኒን፡ ሊንግ፡ ሩዊ፡ ቺንጊስ፡ ማላይካ፡ ቫይኖ፡ ክሳቢ፡ ያላ፡ ህራፍንሂልዱር፡ ቢንታንግ፡ ኦዲሰዩስን ዋሉዮን፡ ናይራ፡ ሞዋን፡ ኤርነስቶን ያንኮን፡ ጃኔትን ያስሚንን፡ ካራምባ፡ ፓትሪክ፡ ረቶ፡ ናኑክ፡ ንጉኖወ፡ ስቨን፡ ዛኻሪ፡ ናሩሞል፡ ሆዋ፡ ጋቢጃ፡ ራዱ፡ ተንዚንን ሱ ዩንግን ተጸንበርዎ።
እንቋዕ ብደሓን መጻእኩም!
ምዕራፍ ዓሰርተ ሓደ
“እቲ ኩሉ ክንገብሮ ዘለና ሓደሽቲ ሓሳባት ኣባላት ጭፍራናስ ኣንቢብክዮ ‘ዶ፧” ክብል ሓተታ ሮቢን።
“እወ ኣንቢበዮ” በለት ኣና። “ክንርእዮ ኢና መቸም እንታይ ክንገብር ከም ዘለናስ”
እቲ ሓሳብ እምበኣር፡ ኩላቶም ቁርሲ ሒዞም ክመጹ ዘይክእሉ ተመሃሮ፡ በቶም ሃብታማት ምሳሕ ክዕደሙ ከም ዘለወምን እንተወሓደ ድማ ስጋብ ቴርሶ፡ ማለት ብ ሱፕ ጀሚሮም፡ ደሓር መኣዲ፡ ብድሕሪኡ ድማ ምቁር ነገር ከብልዕዎም እዩ።
ካብ ሎሚ መዓልቲ ድማ!
ወይ ድማ ኩሎም ተመሃሮ ኣብ መላእ ዓለም ዘለዉ ክሳብ ናይ ሃብታማት ግብሪ ዝጅመር ክማጎቱ ኣለዎም። እወ! ኩሎም ተመሃሮ ነቶም ሰሪሖም ዘይኮኑስ ብገንዘቦም ገንዘብ ዝገብሩ፡ ፍርቂ ኣታዊኦም ንድኻታት ከይሃቡ፡ ዕዮ-ገዛ ምስራሕ ኮነ ኣብ ክፍሊ ምስታፍ ክውግዱ ኣለዎም። ብቑልጡፍ!
ወይ ከኣ ኩሉ ሰብ ሰብ ብምዃኑ ጥራይ ገንዘብ ክኽፈል ኣለዎ። ዓቢ ኮነ ንእሽቶይ፡ ተባዕታይ ኮነ ኣንስታይ፡ ገዚፍ ኮነ ቀጢን፡ ብጫ፡ ሓመዳዊ፡ ጻዕዳ ወይ ጸሊም፡ ሃብታም ኮነ ድኻ፡ ንኽሉ ሰብ ብሓደ መልክዕ ወርሓዊ ገንዘብ ኣብ መላዕ ዓለም ዘለው ክኽፈሉ፡ ክሳብ ኩሉ ሰብ ካብ ጥሜትን ጽምኢን ዝናገፍ፡ ኩሉ መዕቆቢ ገዛ ዝረክብ፡ ኩሉ ሰብ ተማሂሩ ጽቡቕ ስራሕ ረኺቡ ብጽቡቕ ደሞዝ እንዳ ተኸፈለ ድሌቱ ከማልእ ዝኽእል። እወ፡ ኩሉ እቲ ንሱ ዝርከቦ ቦታ ገዝኡ፡ ዓዱ ዝኸውን። ኩሉ ሃብቲ ናይዛ ዓለምና ንኹሉ ሰብ ተመቒሉ ይኣክል እዩ። ሕራይ ዶ፧
ምዕራፍ ዓሰርተ ክልተ
“በጃኺ ብትሕትና ግበርዮ!”
ሮቢን ነታ ምስ ኩሉ ቀጠልያ ነገራታ ኣብ ቅድሚ እቲ ህንጻ ናይ ባንክ ትንቀሳቐስ ዝነበረት ኣና ክመርሓ ጀመረ።
“ሓንቲ ስጉሚት ንቕድሚት ምጺ! ጽቡቕ! ሕጂ ናብ ማእከል እተዊ። ግርም! ብጣዕሚ ጽቡቕ!”
ብድሕሪ እዚ ሮቢን ንኣና ቀጠልያ ቆቢዕ ገበረላ እሞ ክስእላ ጀመረ። ክላክ! ክላክ! ክላክ! እንዳ ደጋገመ።
እታ ዝጸበቐት ስእሊ ድማ ኣብ ኢንተርነት ሽዑ ንሽዑ የእተዋ። ምስ ብዙሕ ሰላምታ ካብ ኣና ሁድ ድማ ጸሓፈላ።
ኣብ ገዛ ምስ ከደት ድማ ኣና ኣብኡ ጸሓፈት። 1 ሰነ ቀሪባ እያ። ሽዑ ድማ መዓልቲ ህጻናት እዩ። ካብ ሕጂ ንንየው ድማ መዓልቲ ሮቢን-ሁድ ክንሰምያ ኢና። ኩሉ ሰብ ዝኾነ ቀጠልያ ክዳን ረኺቡ ይከደን። ዝረኸብክሞ ዋላ ቀጠልያ ካልሲ ወይ ቀጠልያ ሰዓት ወይ ቀጠልያ ርሳስ ወይ ከኣ ሰቲ ወይ ስየ። ኣብ መዓልቲ ሮቢን-ሁድ ድማ ኩላትና ቀጠልያ ለቢስና ናብቲ ገንዘብ ዝርከቦ ቦታ ክንከይድ ኢና። ወይ ናብ ባንክ ወይ ከኣ ናብ ገዛ እንዳ ሃብታማት። ልክዕ ከምቲ ኣብ ግዜ ሃሎዊን ንኸዶም ቦታታት! ሕጂ ግን ካራሜላ ወይ ሽኮራዊ ነገራት ወይ ክቶኽቡልና ዘይኮና ንኸዶም ንማዕርነት ኢልና ኢና! እወ! ንኹላትና! ዝኾነ ሰብ እንተ ስሒቑና ወይ ሰጒጉና ድማ ስኢልና ኣብ ኢንተርነት ከነእትዎ ኢና። ኣብቲ ዝመጽእ መዓልቲ ሮቢን-ሁድ ድማ ብብዝሒ ህጻናት ንማዕርነት ክሳተፉ እዮም። ብድሕሪኣ ዘላ ዓመት ድማ ካብኦም ዝበዝሑ፡ ብድሕሪኣ ድማ ዝዛየዱ ኮምኡ ኢሉ እንዳ ተለኻኸመ ከም ኩዑሶ በረድ ክዓቢ እዩ።
ኣነ ኸ ጽሑፍ ክውስኽሉ ይኽል ድየ ክብል ሮቢን ንኣና ሓተታ።
“ትኽእል እወ”
ኣይትዘንግዑ እንዳ ዓበና ኢና ንኸይድ። ምስ ዓበና ድማ ዓለምና ክንመርሓ ኢና! ኢሉ ጸሓፈ ሮቢን።
ኣነ፡ ኣነ፡ ኣነ ‘ውን ኣለኹ ምሳኹም ክብሉ ሃንደበት ካብ ኩለን ሃገራት ህጻናት ክጽሕፉ ጀመሩ።
ገሊኦም ገለ ነገር ይሓቱ ገሊኦም ድማ ንኣብነት ቀጠልያ መነጽር ይፍቀድ ድዩ፧ ፖስተር ክንስእል ወይ ብቪድዮ ክንቀድሕ ይከኣል ድዩ እንዳበሉ ይሓቱ።
እወ!እወ!እወ!
ልከእ 1 ግንቦት፡ መዓልቲ ሮቢን-ሁድ ምስ ኮነ ድማ ጀምሩ! ኢላ ጸሓፈት ኣና።
Übersetzung / translation: Samson Solomon


text:
ንደመር ብኣምሓርኛ፡ ንጥፋእ ማለት’ዩ ብትግረ።
ንደመር ብኣምሓርኛ፡ ንጥፋእ ማለት’ዩ ብትግረ።
ኣትላንታ ጆርጅያ ካብ’ዛ ክነብረላ ዝተዓደልኩ “ብሚዛነይስ ገነት” ከተማ ቻርሎት ሰሜን ኣመሪካ ብመኪና ኣርባዕተ ሰዓት ዝወስድ ርሕቀት’ያ ትርከብ። ስለ ዝኾነ ድማ ቀብሪ መርዓ ሓዘን ዝመስል ምብጻሕ እንከጋጥም፤ ናብ ኣትላንታ ኣንጊህካ እንተ ገሽካ፡ ምሕዳርካ ናብ ቻርሎት ምምላስ ዝመስል’ዩ ናብራናን ጉርብትናናን። እዛ ትማሊ ቐዳም ነሓሰ ኣርባዕተ ዝኸድኩዋ መገሻ ግን ንኤርትራውነት ብዝምልከት ፍልይ ዝበለ ትምህርትን ነጸብራቕን ክርእን ክሰምዕን ዝተጸበኹላ ፈስቲቫል ኤርትራ ኣትላንታ 2018 ንምስታፍ ኢዩ ኔሩ።
ፈስቲቫል ኣትላንታ 2018.
መደብ ፈስቲቫል ካብ ዓርቢ ክሳዕ ሰንበት’ዩ ተሰሪዑ። ንኣይ ግን ኣብ’ተን መዓልታት ክሰርሕ መደብ ወጺኡለይ ስለዝነበረ ዝቕይረኒ መሳርሕቲ ክረክብ ኔሩኒ። ኣብ መወዳእታ ዝሓሰብኩዎ ሰሊጡኒ፡ ኣብ’ዘን ቀዳመ ሰንበት እዚኣተን ኣብ ክንዳይ ዝሰርሕ ኣነ ድማ ኣብ’ተን ዝስዕባ ቀዳመ ሰንበት ኣብ ክንድኡ ክሰርሕ ሕራይ ዝብለኒ ሕያዋይ መሳርሕቲ ምስ ረኸብኩ፡ ካብ’ቶም ደጋጊሞም ብዛዕባ’ቲ ፈስቲቫል ዘዘኻክሩና ግዱሳት ተቐማጦ ቻርሎት ትኬት ገዚአ ናብ ፈስቲቫል ከም ዝኸይድ ኣረጋገጽኩ። ስለ’ዚ ከም’ቲ ስሩዕ፡ ዓርቢ ክሳዕ ሰዓት ትሽዓተ ናይ ምሸት ክሰርሕ ስለዝነበረኒ ቀዳም ኣንጊሀ ክኸይድ መዲበ ተሰናድኹ። ጽባሕ ክኸይድ እናበልኩ፡ ዓርቢ ምሸት ስራሕ ቅድሚ ምዕጻወይ ባኮታት ከመዓራሪ የማነ ጸጋም ክብል እነከለኹ ከኣ ኣብ’ዛ ዓንዲ ሕቖይ፡ በዚ መጺኣ ዘይብላ ውግኣት ሸቕ ተብለኒ’ሞ ኣይ ንላዕሊ ኣይ ንታሕቲ ትንፋስ ዝሓጸረኒ መሲሉ ተሰምዓኒ። ሓመድ ኣብ ጥቓይ ስለዘጸንሐ’ምበር ሰለስተ ግዜ በስመ ኣብ ወልደ መንፈስ ቅዱስ ኢለ ሓመድ ክለኽያ ኣይምጸላእኩን ኔረ።
ኮይኑ ግን መንገደይ ምእንቲ ከይትተርፈኒ፡ ወዮ ንኻልኦት ኣብ’ዚ እነሀለ ግዝእዎ ዝብሎም ዝነበርኩ ናይ ሕቖ መደገፍታ Mueller Lumbar Back Brace ገዚአ ተዓጠቕኩ። ከምኡ’ውን Ibuprofen ዝበሃል ፈውሲ ቓንዛ ገዚአ ብዘይ ናይ ሓኪም ፍቓድ ክውሰድ ዘይግብኦ መጠኑ ሓሊፈ ከም’ታ ሓኪም ዝእዝዛ እናወሰድኩ ክኸይድ ተበገስኩ። መሓለውታ ድማ ቅድሚ ሳልስቲ ዝገዛእኩዋ
Hidden Motives in Every Day Life: The Elephant In the Brain – Kevin Simler Robin Hanson 2018 ትብል ሓዳስ መጽሓፍ ምሳይ ተማሊአ፡ ኣብ ጎረበተይ ካብ ትርከብ ስታርባክስ Grande latte + extra shot {ሓቂ’ሓይሽ ፍሪ-ድሪንክ ስለዝንበረት’የ ወስኹላ ኢለዮም!} ሒዘ፡ ኣብ ዩ-ቱይብ ዘሎ ሰበር ዜና ብዛዕባ ማዕበል ለውጢ ዶክተር ኣብይ ኣሕመድ ሰሰሚዐ ንበይነይ እናሰሓቕኩ፡ ስሕት ኢለ ድማ ኣቫሎን 120 ኪሎ ሜትር ኣብ ሰዓት ትኸይድ ከምዝነበረት ከይዘንጋዕኩ ነቲ ብድምጺ ዝሰምዖ ቪድዮ ክርኢ እናፈተንኩ፡ መንገዲ ኣርባዕተ ሰዓት ጀሚረዮ። እንተስ ንግሆ ኮይኑ እንተስ ቀዳም ኮይኑ ግን ኣብ ማእከል ከተማ ይኹን ኣብ’ቲ ብማእከል ቻርሎት ሓሊፉ ንኣትላንታ ብሕምብርታ ዝስንጥቓ Interstate 85 (I - 85) ዝቆራቖሳ ብዙሓት መካይን ኣይነበራን። ስለ’ዚ ሰዓት ዓሰርተ ንግሆ ናብ’ቲ ናይ ፈስቲቫል ቦታ Eritrean community Center በጻሕኩ። እንተኾነ ግን ክሳዕ ሽዑ ዘይድሃብኩሉ ኩነታት ኔሩ። ናይ ቀዳም መደብ ፋዱስን ፈረቓን ተመሲሓካ ከምዝጅመር ተዓጽዩ ምስ ጸንሓኒ ኢየ ተለፈነይ ፈቲሸ ዝተገንዘብኩ። ካብኡ ዝሓይሽ እማራጺ ስለዘይነበረ፡ ኣብ’ቲ ከባቢ ናብ ዝርከብ ስታርባክስ ከየደ መጽሓፈይ ገንጸልኩዋ። ኣብ ገጽ 7 ምስ በጻሕኩ ዕላማ ናይ’ታ መጽሓፍ፡ “What will emerge from this investigation is a portrait of the human species as strategically self-deceived, not only as individuals but also as a society.” ዝብል ነጸብራቕ ባህርይ ደቂ-ኣዳም እናስተንተንኩ ሰዓት ኣኺሉ ናብ ኣኼባ ተጸንበርኩ። ኣብ’ቲ ኣዳራሽ ዝነበርና ሰባት ንሚእቲ ንምልኣ ኣይመስለንን። ካብ’ቶም ተኣከብቲ ሓደ ኽልተ ፈውሲ ግስም እንተዘይኮይኑ ዳርጋ ኩላትና፡ ዝግዝጎ’ምበር ቆሎ ዓተር ክንቁርጥም ዘይንኽእል ኢና ኔርና። ስሩዕ መደብ ክሳዕ ዝጅመር በቦታና ሒዝና ቁሊሕሊሕ ምስ ጀመረና፡ ኣብ’ቲ ኣስተምሃርቲ ኮፍ ዝብሉሉ ጠረጴዛ ዝተዓዘብኩዎ፡ ተረፍ ናይ ዓርቢ ኮይኑ፡ ናብ ዓሰርተ ዝበጽሕ ኣብ ብጫ ወረቐት ዝሰፈረ ኣስማት ናይ ውድባት ኔሩ።
ኣይደጎየን ግን፡ ንሱ ተላዒሉ፡ መደብ ቀዳም ዝጀመሩ ካብ ፈስቲቫል ደንቨር ዝረቐቐ ወረቐት ሒዞም፡ ኣብ ምግሃስ ሰብኣዊ መሰል ጸቒጦም፡ Think Tank ዝመስል’ዩ ኣኻይዳና ዝመስል ኣቐራርባ ከንጸባርቑ ዝፍትኑ ይመስሉ ኔሮም። ብዘይምግናን ግን ኣፈታትሓ ህሉው ኩነታት ኣብ ግምት ዘእተወ ትሕዝቶ ኣይነበሮን መጽናዕቶም። ልዕሊ ኹሉ ንኣይ ዘሰምበደኒ ድማ ካብ’ቶም ኣስተምሃርቲ ሓደ ምስ ዘውድን ደርግን፡ ሻዕብያን ወያነን ዘሎ መረረ ዓበይትን መራሕትን ሓሊፉ “ንደመር ብቛንቋ ትግረ ም(ን)ጥፋእ ማለት’ዩ” ምስ በለ ዝተቓልሐ ጣቕዒት ኢዩ።
ኣብ’ዚ ልበይ ዘሎ ናብ ባይታ ዱብ ከብሎ ኢየ።
ማለት’ሲ ብወገነይ ሓፈሻዊ ትሕዝቶ ናይ’ቲ ኣስተምህሮ ክግንዘብ ጽን ክብል እንከለኹ፡ ኣኳ ኡንኮ ትብላዕ ከይነኸስኩ ጣቕዒት ምስ ሰማዕኩ፡ እታ ናይ ሕቖይ ውግኣት ሸቕ ክሳዕ ተብለኒ ንቕድሚትን ንድሕሪትን ጠሚተ ኣበይን ምስ መንን ከም ዝነበርኩ ክፍትሽ ፈተንኩ። ምናልባት ዓይነይ ዝመልኣለይ እንተ ረኸብኩ ሃሰስ እናበልኩ ግን ስነይ ነኺሰ ቃንዛይ ተጸሚመ ኣብ ዝነበርኩዎ ኮፍ ምባል ቀጸልኩ። ይኹን ደኣ’ምበር ካብ ኣትላንታ ዝመጽኡ ብዙሓት ከም ዘይነበሩ ተገንዘብኩ። ካብ ቻርሎት ድማ ካልእስ ይትረፍ እቶም ትኬት ዝሸጡለይ ሰባት’ውን ኣይነበሩን። ንመብዛሕትኦም ተሳተፍቲ፡ ካብ ዕላሎምን ኣዘራርባኦምን እንኪግምቶም ኣጸቢቖም ዝፋለጡ ዓበይትን መራሕትን ዝበዝሕዎ ኣኼባ’ዩ ኔሩ። እቶም ካብ ቻርሎት ዝመጽኡ’ውን ዳርጋ ኩላቶም ናይ ተጋድሎ ሓርነት ኤርትራ ተጋደልቲ ዝነብሩ እዮም። ይኹን ደኣ’ምበር ኣብ መንጎ ኣስተምህሮ ካብ ገለ ሰባት ጣልቃ ናይ ምእታው ፈተነታት ይንጸባረቑ ኔሮም። ብፍላይ ሓደ ንጡፍ ኣባል ደለይቲ ፍትሒ ዝመስል መንእሰይ ዘርእዮ ዝነበረ ኣገባብ ግን ዝገርም ጥራይ ዘይኮነ ዳርጋ ዘስግእ’ውን ይመስል ኔሩ። ደጋጊሙ ካብ ምቕማጡ ክትንስእ፡ ብናህሪ ክዛረብ፡ ስሕት ኢሉ ድማ ማይክሮፎን መንጢሉ ክምድር ይረአ ኔሩ። ተዛሪቡ ተዛሪቡ ኣብ መወዳእታ፡ እንተ ዘይኮነ ግን ኣብ’ዚ ልበይ ዘሎ ናብ ባይታ ዱብ ከብሎ’የ ብምባል፡ ኣብ’ቲ ፈስቲቫል ንሓሳባቱ ንድሌቱ ንጸገሙ …. ተረዲኡ ኣጆኻ ዝብሎስ ይትረፍ ናይ ልቡ ክዛርብ ዝፈቕደሉ መድረኽ’ውን ከምዘይነበረ ኣስተማሲሉ ከደ። ኣነ ድማ ንበይነይ ከምዘይነበርኩ ተገንዘብኩ። ኣስተምህሮ ተወዲኡ ናብ ሕቶን መልስን ምስ ተሰግረ፡ ኣብ ኣኼባ ዝነበሩ ሰባት ምናልባት 100 እንተኾይኖም 70 ምናልባት 70 እንተኔሮም ድማ 50 ዝግመቱ ንሕቶ ኣእዳዎም ኣልዒሎም ምቅድዳም ኮነ’ሞ፡ ብትሕዝቶ ናይ’ቲ ዝቐረበ ኣስተምህሮ ዝግረም ዝነበረ ንበይነይ ከምዘይነበርኩ ተገንዘብኩ።
ምእንቲ ሰላም ወላ ምስ ሰይጣን።
ኣማስያይ ኣይሓሰመንን! በ’ተሓሕዛ ጸጉሪ ርእሱ ምስ’ቲ ዝበሃል ዝነበረ ምውሓጥ ዝኣበዮ ዝመስል ዝነበረ መንእሰይ ዝመሳሰል፡ ኣርቲስት ግርማይ ዓንዶም መደቡ ሒዙ ቀረበ። ግርማይ ሰላምታ ኣቐዲሙ ዘረብኡ ንምጅማር፡ ኣብ’ቲ ናብ ፈስቲቫል ከቕርቦ ዘምጽኦ መልእኽቲ፡ ምናልባት ቅር ክብሎ ዝኽእል ሰማዒ እንተ ሃልዩ፡ ስምዒት ናይ ሰባት ንምትንካፍ ዕላማ ከምዘይብሉ ገሊጹ፡ ይቕረታ ብምቕዳም’ዩ ነቒሉ። ዘረብኡ ሕጽር ምጥን ዝበለ፡ ወለም-ዘለም ዘይብሉ፡ ናይ ትግርኛ ይኹን ናይ እንግሊዝ ቃላት ዘይውሕዱዎ፡ ሰባት ክብሉኒ እዮም ዘይብል፡ ኣብ ርእሱን ኣብ ትሕዝቶ መልእኽቱን ዝተኣማመን፡ ብሞይኡ ዝሕበን፡ ንኻልኦት ኣረአያ ዝኸውን ድሙቕ ኮኾብ ኢዩ። ጸብጻቡ ናብ ደርፊ ዘተኩር ኮይኑ፡ ስነ ጥበባውያን ወይ ድማ ደረፍቲ ኣብ ኤርትራ ዘጋጥሞም ጸገም ካብ ሕዱር ባህሊ ናይ ህዝቢ ዝጅምር’ዩ ይብል’ሞ፡ ምግዳል ክሳብ ክንደይ ከምዝበደሎ ብኣንክሮ የዘኻኽር። ነቲ ክብሎ ዝጽዕር ዝነበረ ሓሳባት፡ ኣብ ስራሓቱ ዘጋጠሞ ኣብነት ሓዊሱ ንምብራህ ድማ ኣብ ሓንቲ ጻዕሩ ካብ ደገፍቲ ዘጋጠሞ ዘለፋ ሓደ ብምባል፡ ኣብ ቀረባ እዋን፡ ባንዴራ ኤርትራ ሒዙ መንገዲ ሰላም እንቋዕ ተኸፍተ ዝብል ድምጺ ንምቅላሕ ምስ ኢትዮጵያውያን ስለ ዝተሓወሰ ካብ ተቓወምቲ ዘጋጠሞ ዘይተጸበዮ ኩነታት ብተምስጦ ይዝክር’ሞ፡ ምእንቲ ሰላም ወላ ምስ ሰይጣን ክሰርሕ ድሕር ከምዘይብል ኣትሪሩ ብምዝራብ ምሳሉ ኣነጺሩ፡ ሓጺር መልእኽቱ፡ ኣብ’ተን ዝተመደባሉ ውሑዳት ደቓይቕ ወድአ።
ክወጽእ እንከሎ እግሪ እግሩ ስዒበ፡ ወደይ ሃብሮም ልዕሊ ኩሎም፡ ናብ’ዚ ፈስቲቫል ብምምጽአይ ክጣዓስ’የ ውዒለ’ሞ መደብካ ምስ ሰማዕኩ ተሓጒሰ፡ መምለሲ እግሪ ኣስኒቕካኒ ብምባል፡ ምስጋናይን ኣድንቖተይን ገሊጸ፡ ንመዘከርታ ናይ ክልቴና ስእሊ ተሳኢልና። ኣሕጽር ኣቢለ ድማ ከም’ቲ ዝበልካዮ ስነ ጥበብ ብዘይ ጥየት ኣተሓሳስባ ደቂ ሰባት ዝልውጥ ዓውዲ ፍልጠት ኢዩ። ስነ ጥበብ ማለት (art) እንተ ኾይኑ፡ ደርፊ ሓደ ክፋሉ ስለዝኾነ ከም’ዚ ከማኻ ዝመስሉ ከዋኽብቲ ይዋስኡሉ። ካልኣይ ስነ ጥበብ (art) ማለት ድርሰት ዝሕውስ እንተ ኾይኑ ባቢሎን ትብል መጽሓፍ ዶክተር ክብረኣብ ፍረ ኣንቢብካያ ክትከውን ተስፋ እገብር። ሳልሳይ ስነ ጥበበ (art) ማለት ኣባሃህላ (communication) እንተኾይኑ ማዕበል ለውጢ ዶክተር ኣብይ ኣሕመድ ንወያነን ሻዕብያን ምስ መዳፍዖምን ወተሃደራቶምን ቀባሕባሕ ከብሎም ንርኢ ኣለና። ራብዓይ ስነጥበብ (art) ምብህሃል (negotiation) እንተኾይኑ፡ ምስ ጎደለ ከም’ዚ ዝወዓልናዮ ንምቑጻሮም ዘሕፍር ውድባትን ናይ ሲቪክ ማሕበራትን ከም ታሓግ ኣሳፊሖም ዓድን ዓውድን ቀባሕባሕ ዘብሉሉ ፈስቲቫል ክረአ ይኽእል’ዩ፡ በልኩዎ’ሞ ብድጋሚ ኣድንቖተይን ምስጋናይን ገሊጸ ናብ መደቡ ክኸይድ ተፋነኹዎ።
ንእግረ መንገደይ፡ ሀ) ፖለቲካዊ ዓውደ ንቕሓት ህዝባዊ ዘተ ኣብ ጉዳይ ሃገር - ሃብተማርያም ሚካኤል 2016 ለ) RESILIENCE volume 1 – JAMAL SHOKAY 2018 መጻሕፍቲ ገዚአ፡ ብኽልተ ኣእዳወይ ሕቖይ እናደገፍኩ ብእዋኑ ናብ መሓድሮይ ከድኩ። መጻሕፍተይ ሕልፍ ሕልፍ ኢለ ምስ ረኣኹወን፡ ቀስ ኢለ ክርእየክን ይሕሸኒ ብምባል፡ ምስ’ታ ንግሆ ዝጀመርኩዋ The Elephant In The Brain መጽሓፈይ ኣምሰኹ።
ዝኾነ ኾይኑ ኣብ መንጎ ኤርትራን ኢትዮጵያን ዝሕቆን ዘሎ ናይ ለውጢ ፖለቲካ መኣስ ከም ዝጽዒ እንድ ዒ’ምባር፡ ንኢትዮጵያ/ኣምሓራ ከም ጸላእቲ ናይ ኤርትራ ጠሚቱ ፖለቲካ ክጸሙቕ መዋእሉ ዝበልዐ ናይ ምግዳል ኣረኣእያ ምንቅስቓስ ናይ’ዛ ዓለም ዕዳጋ ጥራይ ዘይኮነ፡ ንምልካዊ ቅዲ ኣመራርሓ ፕረሲደንት ኢሳያስ ኣፈወርቂ ከም ዘይፈርስ ጎቦ ዝጥምት ናይ ምቅዋም ኣረኣእያ ምንቅስቓስ ናይ’ዛ ዓለም ዕዳጋ’ውን ሕውዝውዝ ዘብሎ ማዕበልዩ ኣጋጢሙዎ ዘሎ። ካልእ ንምባል ዘይኮነ’ሲ ፕረሲደንት ኢሳያስ ኢትዮጵያ/ኣምሓራ ጸላእትና እዮም ክብለኩም ዝጸናሕኩኮ ቀሺሸኩም ኢየ’ምበር፡ ጽልኢ ዝበሃል የብልናን። ጎረባብትናን መነባብርትናን ጥራይ ዘይኮነ እንታይዶ ፍልልይ ኣለና ኢዩ፡ ሓደ’ኮ ኢና ምስ ኢትዮጵያ ብምባል መንገዲ ሰላም ኣስፊሉ ታሪኹ ምሰ’ሐደሰ፡
https://www.economist.com/middle-east-and-africa/2018/08/04/eritrea-africas-most-repressive-state-begins-to-open-up
https://www.economist.com/leaders/2018/08/02/how-to-make-eritrea-africas-north-korea-less-horrible
ንተቓውሞ ኣጋጢሙዎ ዘሎ ፈተና ቀሊል ኣይኮነን። ዓንዲ ሕቖ ፖለቲካኦም ብኢሳያስን ብህግደፍን ጥራይ ዘይኮነ ብኢትዮጵያን ኣምሓራን ዝሓደሮም ስግኣትን ህልኽን ኢዩ ዝመስል። ዝገርም’ዩ። ብወገነይ ማዕበል ለውጢ Team Lema ሓይሎምን ህላወኦምን ከም ዘይዘንግዖ ዝዘንግዑ ኣይመስለንን። ይኹን ደኣ’ምበር ከም ኣተሓሕዛኦም ይትረፍ ንኢሳያስን ህግደፍን ክፍንቅሉ፡ ብዕላማ ክጥርንፎም ዝኽእል ናይ ሓባር ረቛሒ ክረኽቡ ስለዘይከኣሉ፡ ብዝሖምን ኣኻይዳኦምን ተስፋ ዘቑርጽ ኮይኑ ንተጸበይቱ ከም ዘረብረበ’ውን ዝዘንግዕዎ ኣይመስለንን። ልዕሊ ኹሉ ግን ፕረሲደንት ኢሳያስ ምስ ማዕበል ለውጢ Team Lema ተመሳሲሉ ነታ ብዘይካ ህላወኡ ሂወት ዘይብላ ውድቡ፡ ሓዲሽ ኣየር እተተንፍሰሉ መስኮት ኣርሕዩ፡ ንታሪኹ ንስሙን ምስ ሰላም ዘተኣሳስር ሓዲሽ ናይ ታሪኽ ምዕራፍ ኣመዝጊቡ ከም ዘሎ ምዝኽኻር ዝደልዩ ኣይመስለንን። እዚ ኩነታት’ዚ ፍሉይ ኣድህቦ ደቂ እዋን ዝሓትት እምበር ዘባህርር መልክዕ የብሉን። እንድዕሉ እንታይን ስለምንታይን ከም ዝኾነ ግን ካብ ዓንኬል ጽልእን ህልኽን ዝወጽእ ሓሳባት መድረኽ ክረክብ ዘይምኽኣሉ ንደለይቲ ለውጢ ወይ ድማ ንደለይቲ ፍትሒ ዘሰክሞ ዕዮ ገዛ ቀሊል ኣይኮነን። ሓሳባት ልበይ እንተ ዝሰምረለይ ከም’ዚ ትማሊ ብስም ዝተንጸባረቐ ኣስተምህሮ ነ’ተሓሳስባ ካልኦት ክልውጥ ቅድሚ ምህንዳዱ ንባዕሉ ምስ ጠለባት እዋን ዝመሳሰለሉ ሓሳባት እንተ ዘማዕብል ኔሩ ትምህርቱ ክሰምዕ ዝእከብ ህዝቢ ካብ ኣዳራሽ ሓሊፉ ስታድየም ምመልአ ኔሩ።
ራህዋን ሰላምን ንህዝብታት ኤርትራን ኢትዮጵያን።
ዳን ኤል ተስፋዮውሃንስ ተኽለጊዮርጊስ።
This email address is being protected from spambots. You need JavaScript enabled to view it. 08/05/18


text:
ን380 ኣባላት ፖሊስ ትራፊክ ስልጠና ተዋሂቡ
ኣብዚ ሐዚ እዋን መንግስቲ ኣብ ዝተዛመዱ ስራሕቲ ንምስራሕ ልዑል ጠመተ ገይሩ ካብ ዝሰርሓሎም ዘለዉ ስራሕቲ ሓደ ምስ መዳርግቲ ኣካላት ተደጋግፍካ ካብ ግዕዝይና ነፃ ዝኾነትን ተብሃጊትን ትግራይ ንምፍጣር ዝግበር ዘሎ ርብርብ ልዑል ትኹረት ተዋሂብሉ ዝስርሐሉ ዘሎ ኮይኑ ኮሚሽን ስነ -ምግባርን ፀረ-ግዕዝይናን ክልል ትግራይ እውን ኣብ ስራሕቲ ትራፊክ ፖሊስ ዝርኣዩ ንግዕዝይና በሪ ዝኸፍቱ ኣሰራርሓታት ብምልላይ ስልጠና ተዋሂቡ፡፡ እቲ ስልጠና ካብ የካቲት 20-21/2011 ዓ.ም ኣብ ከተማ ኣክሱም ብክልተ ዙር ዝተውሃበ ኮይኑ ኣብ ሳዕቤን ግዕዝይና ፣ ሜላታት መከላኸሊ ግዕዝይናን ግደ ፖሊስ ትራፊክ ኣብ ቃልሲ ፀረ ግዕዝይናን ዝብሉ ዛዕባታት መሰረት ገይሩ ዝተውሃበ ስልጠና እዩ፡፡
ካብ ተሳተፍቲ ድማ ብርክት ዝበሉ ሓሳባትን ሕቶታትን ተላዒሎም እዮም፡፡ ካብቶም ዝተልዓሉ ሓሳባት እቲ ተጀሚሩ ዘሎ ስልጠና ናብ ኩሉ ክፋል ሕብረተሰብ ክሰፍሕ ኣለዎ ፣ ክትትልን ቁፅፅርን ክጠብቕ ኣለዎ፣ መስርሕ ተሓታትነትን ልዕልነት ሕግን ብዝግባእ ክትግበር ኣለዎ ዝብሉ ሓሳባት ዝተልዓሉ ኮይኖም ኣብ መወዳእታ ግዕዝይና ፀረ ሰላምናን ልምዓትናን ይኸውን ስለዘሎ ኣብ ቃልሲ ፀረ ግዕዝይና እነካይዶ ስራሕቲ ብዝተወደበን ብዝተዋደደን መልክዑ ተጠናኺሩ ክቕፅል ኣለዎ ብዝብል እቲ ንክልተ መዓልቲ ክውሃብ ዝፀንሐ ስልጠና ተዛዚሙ፡፡ተሳተፍቲ እዚ ስልጠና ብወገኖም እቲ ዝተውሃበ ስልጠና ብዝግባእ ብምትግባር ኣብ ህንፀት ትግራይ እጃሞም ከበርክቱ ቃል ኣትዮም፡፡


text:
ዮናስ ስዩም - ከተማ ቫቲካን
ሊቀ-ጳጳስ ሃገረ-ስብከት ዱርባን ደቡብ ኣፍሪቃ ዝኾኑ ብፁዕ ካርዲናል ዊልፍሪድ ፎክስ ናፔር ኦ.ኤፍ.ኤም፡ ነቲ ዝፍጸም ዘሎ ግህሰታት ኣመልኪቶም ʽናይ ነፍስ-ወከፍ ሕይወት ክብርቲ ኢያ፡ ኣብ ልዕሊ ወጻእተይናታት ዜጋታትን ስደተይናታትን መጥቃዕትታት ምፍጻም፡ ጌጋን ክኹነን ዘለዎን እዩʼ እንክብሉ፡ ኣብ ቀረባ ግዜ ሓፈሻዊ ጉባኤ ናይ ፍቕሪ ስራሕ ደቡብ ኣፍሪቃ ዝተኻየደሉ፡ ኣብ ሉምኮ ዝርከብ፡ በኖኒ ኖርዝ ዝተባህለ ተቊዋም ናይ ሱባኤ ማእከል ከም ዝተሓሳሰቡ ተሓቢሩ።
ካርዲናል ናፔር ኣስዒቦም፡ ኣብ ልዕሊ ወጻእተይና ምብዳል ጌጋ ዝኸውን፡ ሓደ መዓልቲ ኣነ’ውን ከምኡ ወጻእተይና ክኸውን እኽእል’የ ብምባል ዘይኮነ፡ ሰብ ልክዕ ከማይ፡ ብባህሪኡ ብኣርኣያ ሥላሴ ዝተፈጥረ ክቡር ፍጥረት ስለዝኾነ እዩ ክብሉ፡ ንሸላ ፒረስ ዝተባህለ ናይ ደቡብ ኣፍሪቃ ራድዮ ቨሪታስ ቃሎም ሂቦም።
ንሶም ʽካብ ዝኾነ ቦታን ብዝኾነ ኣገባብን ይመጻእ ብዘየገድስ፡ ብኣምሳል እግዚኣብሔር ክሳብ ዝተፈጥረ፡ ኩሉ ሰብ ኣዝዩ ክቡር ዝኾነ ሕይወት ኣለዎʼ ብምባል ኣትሪሮም ገሲጾም።
ኩነታት ቀስ ብቀስ ንሓጺር ግዜ ከምዝሃድኤ
ኣብ ዝሓለፈ 2 ሳምንታት ኣብ ደቡብ ኣፍሪቃ ዝርከቡ ግዳም ሓደር ኣንጻር ወጻእተይናታትን ስደተይናታትን ብምልዕዓል፡ ከጥቅዕዎምን ንድኳውንቶም ከቃጽሉሎም ከምዝቐነዩ እንክሕበር፡ እቲ ጠንቂ ብምኽንያት ቅትለት ናይ ሓደ ደቡብ ኣፍሪቃዊ መራሒ ታክሲ ኣመሳሚሶም ከምዝጀመርዎን፡ ኣብ ግዜኡ ከምዝሃድአን’ኳ እንተተነግረ፡ ኮይኑ ግን ኣብ ምውዳእ ናይ’ቲ ሰሙን፡ ኣብ ወሰናስን ናይ ከተማ ፕሪቶርያ ሓሓሊፉ መጥቃዕትታት ይፍጸም ከምዝነበረ እውን ተሓቢሩ።
ሓለውቲ ጸጥታ ብዙሕ ግዜ ኣብ’ቲ ከተማ ብርቱዕ ናይ ሓለዋ ምክትታል’ኳ እንተካየዱ፡ እቶም ግዳም ሓደር ግን ነቲ ናይ ጸጥታ ምክትታል ግዲ ከይገበሩሉ ምንዓቦም ክቕጽሉ ከምዝጸንሑ ተሓቢሩ።
እዚ ከም’ዚ ኢሉ እንከሎ፡ ነቲ ጉዳይ ብዓይኒ ጸቢብ ረብሓኦም ዝጠመቱ ፖሎቲካውያንን ኅብረት ነጋዶን’ቲ ሃገር፡ ኣንጻር ወጻእተይናታትን ስደተይናታትን መጥቃዕቲ ክቕጽል ከጓሃህሩ ምርኣዮም ዝተዓዘቡ ካርዲናል ናፔር፡ ‘ንእከይ ተግባራቶም ደው ከብሉ’ ብትሪ መልእኽቶም ከምዘመሓላለፉ ተፈሊጡ።
ንሶም ኣብ መልእኽቶም፡ ‘‘ነቲ ብገለ ፖሎቲከይናታትን ኅብረት ነጋዶን’ቲ ሃገር ኣንጻር ወጻእተይናታት ዝገበርዎ ጸለመ፡ ብሰንኪ ገለ መራሕቲ ዓበይቲ መካይን ደቂ ዓዲ ዝተላዕለ ‘ብዙሓት ፋብሪካታት ንደቂ ዓዲ ገዲፎም፡ ንወጻእተይናታት ከም መራሕቲ መካይን ኮይኖም ክሰርሑ ስለዝቖጽሩ ብዘይ ስራሕ ተሪፍናʼ ዝብል ዘይተጸንዐን ካብ ሓቂ ዝረሓቐን ስምዒታዊ ሓሳብ እዩ፡’’ ከምዝበሉ ተሓቢሩ።
ቅኑዕን ሓቀይናን ዝኾነ ዝርርብ የድሊ
ሓደ ናይ ደቡብ ኣፍሪቃ ጨንፈር መራኸቢ ብዙኀን ንመንግሥቲ’ቲ ሃገር ኣመልኪቱ ʽመንግሥቲ፡ ካብ’ቲ ከማልኦ ዝግብኦ`ሞ ዘይገበሮ ዕዮ ምብጽጻሕ ቀረብን፡ ምኽፋት ናይ ስራሕ ዕድልን ንምህዳምʼ ከምዝኾነ ብምሕባር፡ ነቶም ንመጥቃዕቲ ዘለዓዓሉን፡ ኣብ ልዕሊኦም መጥቃዕቲ ዝተፈጸሞምን ዘይሃሲ፡ ቅኑዕን ሓቀይናን ዝርርብ ክግበር ጸዊዖም።


text:
ኣሰናዳኢት ሽማግለ ሃገራዊ ዋዕላ ንደሞክራስያዊ ለውጢ ኣኼባታታ ትቕጽል ከም ዘላ እናሓበረት ኩለን ንኡሳን ሽማግለታት ዕለታዊ መደባተን ንዝተረፉ ናይ ምስንዳእ ስራሓት ንምምላእ ይቕጽላ ኣለዋ።
ሓበሬታዊ ጸብጻብ ካብ ኣሰናዳኢት ሽማግለ
ኣሰናዳኢት ሽማግለ ሃገራዊ ዋዕላ ንደሞክራስያዊ ለውጢ ኣኼባታታ ትቕጽል ከም ዘላ እናሓበረት ኩለን ንኡሳን ሽማግለታት ዕለታዊ መደባተን ንዝተረፉ ናይ ምስንዳእ ስራሓት ንምምላእ ይቕጽላ ኣለዋ። ከምኡ’ውን ሕጹያት ተሳተፍቲ ዋዕላ ኣብ ዝተወሰነሎም ቦታን ግዜን ንኽበጽሓ ይጽዕራ ኣለዋ። ስለዝኾነ ከኣ ኹለን ንኡሳን ኮሚቴታት ዝተዋህበን ሓላፊነት ኣብ ኣሰናዳኢት ሽማግለ ገለ ንኡሳን ሽማግለታት ስራሓተን ክዛዝማ እንከለዋ ገሊኤን ድማ ዝተዋህበን ዕማማት ሓላፍነትን ናብ ምውዳእ ገጸን ይኸዳ ከም ዘለዋ ተረጋግጽ። በዚ መሰረት ድማ ኩሉ ክፍልታት ሕብረተሰብና ኣቕልብኡ ናብ ዋዕላ ኣንፈቶም ገይሮም ኣለው። ከምኡ’ውን ሕጹያት ተሳተፍቲ ዋዕላ ካብ ዝተፈላለየ ከባቢታት ዓለም ኣብ ዝተወሰነሎም ግዜ ንኽበጽሑ ኣብ ምሽብሻብ ይርከቡ። ዋዕላ ኣብ ዝተወሰነሉ ግዜ ማለት 30 ሓምለ 2010 ንክጋባእ ኣሰናዳኢት ሽማግለ ዘድልዩዎ ተክኒካዊ ስጉምትታት እናወሰደት ተማልእ ከም ዘላ ተረጋግጽ።
ኣሰናዳኢት ሽማግለ
ሃገራዊ ዋዕላ ንደሞክራስያዊ ለውጢ
16 ሓምለ /2010


text:
ፖሊስ ሱዳን ከም መቐጸልታ’ቲ ኣብታ መላእ’ታ ሃገር ዝካየድ ዘሎ ተቓውሞ ትማሊ ሶሉስ ኣብ ዋና ከተማ ካርቱም ዝተኻየደ ሰልፊ ንምብታን ዘንብዕ ጋዝን ጥይት ንሰማይ ምትኳሶም ኣገልግሎት ዜና ሮይተርስ ሓቢሩ።
ሮይተርስ ዘዘራረቦም ናይ ዓይኒ መሰኻክር ሰለስተ ሰባት ምቁሳሎም’ውን ሓቢሮም ኣለው።
እቶም ናይ ዓይኒ መሰካክር ብተወሳኺ ሓይልታት ጸጥታ ናብ ቤተ መንግስቲ ብሰልፊ ዝኸዱ ዝነበሩ ብኣሽሓት ዝቑጸሩ ሰልፈኛታት ብምዕጋት ሰልፈኛታት ንምብታን ዘንብዕ ጋዝን ጥይት ናብ ሰማይ ምትኳሶም ገሊጾም።
እቲ ተቓውሞ ብነጻ ናይ ሰብሞያ ማሕበር’ታ ሃገር ዝተጸወአ እኳ እንተኾነ ብዓበይቲ ተቓዋምቲ ናይ ፖለቲካ ፓርቲታት ኡማን ሃገራዊያን ዲሞክራት ከምዝድገፍ ተፈሊጡ’ሎ።
ኣዳለወቲ እቲ ሰልፊ ብወታሃደራዊ ዕልዋ ኣብ 1989 ናብ መዝነት ዝመጹ ፕረዚደንት በሽር ካብ ስልጣኖም ክወርዱ ዝጠልብ ፊርማ ንምቕራብ ናብ ቤተ መንግስቲ የምርሑ ከምዝነበሩ ተፈሊጡ’ሎ።ይኹን ደአ እምበር ነዚ ስዒቡ ኣብ ዝሓለፈ ሰሙን ኣብታ ሃገር ዝረአ ዘሎ ናህሪ ዋጋታት ብምቓውም ሰልፊ ተቓውሞ ይካየዱ ኣለው።
እዚ ተቓውሞታት ፕረዚደንት ኣልበሽር ኣብ ዝተፈላለዩ ከባቢታት እታ ሃገር ምብጽሖም ስዒቡ የጋጥም ምህላው’ውን ይፍለጥ።


text:
Greenways in Tigrinya
ሲያትል መርበብ (ኔትዎርክ) neighborhood greenways ኣብ ምፍጣር ትርከብ። Neighborhood greenways ንኣኻትኩም፡ ንቤተሰብኩምን ንጐረባብትኹምን ውሑሳት፡ ህዱኣት መንበሪ ጎደናታት እዮም። ኣብቲ ጎደናታት ኣብ ርእሲ እቲ ትሑት ድምጽን ፍጥነትን ተሽከርከርቲ፡ greenway (ወይ’ውን ቀጠሊያ ጎደና) ነዚ ዚስዕብ ኪገብር ይኽእል፥
- ውሕስነት የመሓይሽ
- ሰባት ጻዕቂ ተሽከርከርቲ ኣብ ዘለዎም ጎደናታት ኪሳገሩ ይሕግዝ
- ተሽከርከርቲ ካብ ዋና ጎደና ማሕዲገን ብውሽጢ ውሽጢ መስመራት ናይቲ ገዛውቲ ኪኸዳ ኣየተባብዕን
- ናይ መንበሪ ባህርያት ናይቲ ገዛውቲ ይዕቅብ
- ትሑት ፍጥነት ተሽከርከርቲ ኪህልው ይከታተል
- ሰባት ኪኸድዎ ናብ ዚደልይዎ ቦታታት ከም መናፈሻታት፡ ኣብያተ-ትምህርቲ፡ ድኳናትን ሬስቶራንትታትን የብጽሕ
Neighborhood greenways መስመር ብሽክለታ ዘየካትቱ ኪኾኑ ከለዉ፡ ኣብ ወሰን ጽርግያ ደው ኣብ ልዕሊ ዚብላ መካይን ዜስዕቦ ጽልዋ እንተ ሃልዩ ኣዝዩ ትሑት እዩ። መብዛሕትኦም በቲ ናይ ትሻዓተ ዓመት መውሃቢ ድምጺ ዝጸደቐ Bridging the Gap ይምወሉ። ኤስ ዲ ኦ ቲ ንኣታቶም ዚምልከት ሓያለ ጠለባት ተቐቢሉ ኣሎ። ብርግጽ፡ ሓያለ ተቐማጦ ናብ ገዛውቶም ኪመጹ ኪሕግዞም መታን Seattle Neighborhood Greenways ኪመርጹ ብምጅማሮም ኣዝዮም ሕጕሳት እዮም።
Current Projects
- Central Area
- Wedgwood
- Rainier Valley North South
- Central Ridge
- North Seattle Greenway & School Safety Project
- West Seattle Neighborhood Greenway
- Chinatown/International District, Little Saigon & Judkins Park
- Lake WA Loop
Recently Completed Projects
መብርሂ
ብጽቡቕ መሰረት ዝጀመሩ Neighborhood greenways ዓቢ ለውጢ ዜምጽኡ ንኣሽቱ ምምሕያሻት ይገብሩ። ነፍስ-ወከፍ ገዛውቲ ፍሉይ’ኳ እንተ ኾነ፡ ኣበየ-ቦታታት እንጥቀመሎም ዝውቱራት ባእታታት greenway ኣለዉ።
- መጠን ፍጥነት ናብ 20 ማይል ኣብ ሰዓት ምቕያር
- ኣብ ነፍስ-ወከፍ ህንጻ ብውሑዱ ሓደ መነከዪ ፍጥነት ምውሳኽ
- ሰባት መንገዶም ከይስሕቱ መታን፡ ምልክታትን ናይ ኣጋር-መንገደኛ ምልክታትን ምግባር
- ጻዕቂ ተሽከርከርቲ ኣብ ዘለዎ መስቀለኛ ጽርግያታት፡ ገለ ናይ ጥርዚ መንገድታት መቐጸልታ፡ ውልዕ ጥፍእ ዚብሉ ብርሃናት፡ መሳገሪ ኣጋር፡ ናይ ማእከል ማርቻፔደታት፡ ወይ ምልክታት ትራፊክ ምምላእ
- ኣብ መሳገሪ ጎደናታት greenway ደው መበሊ ምልክታት ምግባር
- መንገዲ ኣጋርን ጎደናታትን ምጥጣሕን ናይ ጥርዚ መንገዲ መነከዪ ናህሪ ምግባርን
መምርሒኣጠቓቕማ Neighborhood Greenways
ኣጋር መንገደኛታት
- ንዅሎም ምልክታት ትራፊክን ካልኦት ምልክታትን ተማእዘዙ።
- ኣብ greenwayንምጽናሕ፡ምልክታትተኸተሉ።
ሰብ ብሽክለታ
- ንዅሎም ምልክታት ትራፊክን ካልኦት ምልክታትን ተማእዘዙ።
- መሰል ንዚግብኦም ኣጋር መንገደኛታትን ሰብ ሞተር ተሽከርከርትን ቀዳምነት ሃቡ።
- ኣ ብመስቀለኛ ጎደናታት ብትንቃቐ ተንቀሳቐሱ።
- ኣብ greenway ንምጽናሕ ንምልክታት መስመር ብሽክለታ ተኸተሉ።
ሰብ ብሽክለታ
- ንኣጋር መንገደኛታትን ሰብ ብሽክለታን ኣስተብህሉሎም።
- ንዅሎም ምልክታት ትራፊክን ካልኦት ምልክታትን ተማእዘዙ።
- ካብ ዋና መስመር ተሽከርከርቲ ኣብ እትወጹሉ ጊዜ፡ መኻይንኩም ቅድሚ ምንቅስቓስኩም፡ ወትሩ ንድሕሪት፡ ንየማንን ንጸጋምን ጠምቱ።
- መስቀለኛ ጎደናታት ኣብ እተቋርጹሉ እዋን፡ ናህሪ ነክዩ።
- ብመስመር ምልክታት ብሽክለታ ደሓን እዩ።
- ኣብ ብሽክለታ ተወጢሑ ንዘሎ ሰብ፡ ብውሑስ ፍጥነትን እናስዕብካ ብውሑዱ ናይ ሰለስተ ጫማ ርሕቀትን ምስ ዚህልው ጥራይ ቀድም።
- ማዕጾ ማኪናኻ ኣብ እትኸፍተሉ ጊዜ ተጠንቀቕ። ወትሩ ብእግሪ ንዚጐዓዙ ወይ ኣብ ብሽክለታ ንእተወጥሑ ሰባት ፈለማ ተመልከት።


text:
ኣብ ትግራይ ብዓይነቱ ዝተፈለየ ነዳዲ ከምዘሎ ምክትል ርእሰ ምምሕዳር ብሄራዊ ክልላዊ መንግስት ትግራይ ዶ/ር ደብረፅዮን ገ/ሚኬኤል ገሊፆም::ዶ/ር ደብረፅዮን ሎሚ 5 ግንበት 2011 ዓ/ም ኣብ ትግራይ ኢንዳስትሪ ፖርክ መቐለ ብ2.5 ሚልዮን ዶላር መልዐሊ ካፒታል ስራሕ ዝጀመረ ኬ.ፒ. ኣር እናተብሃለ ዝፅዋዕ ጉጅለ መፍረይ ዓለባ ህንዲ ብዕሊ መሪቆም እንትኸፍቱ ንጋዜጠኛታት ኣብ ዝሃብዎ መብርሂ ፤ ኣብ ትግራይ ብዓይነቱ ዝተፈለየ ካብ ውሽጢ እምኒን ኣኻውሕን ፍንጭልኻ ብምምኻኽ ዝርከብ ነዳዲ ከምዘሎን ብፅንዓት ከምዝተረጋገፀን ኣብሪሆም።
እዚ ኣብ ጎቦታት እምባ ኣላጀ ፣ ነበለትን ጎቦታት ዓዲግራትን ብፅንዓት ተነፂሩ ዘሎ ዑቑር ሃፍቲ ነዳዲ ናብ ረብሓ ንምውዓል ግዙፍ ኢንቨስትመት ስለዝሓት ዓቕሚ ዘለዎም ዓለም ለኸ ትካላትን ሰብ ሃፍትን ብቐፃሊ ብምስታፍ ናብ ረብሓ ዝውዕለሉ ፃዕሪታት ይግበር ከምዘሎ ገሊፆም።
ቢሮ ርክብ ህዝብን መንግስትን ክልል ትግራይ
መቐለ: 5 ግንበት 2011ዓ/ም


text:
ርእሰ-ዓንቀጽ፡ ሰዲህኤ
20 ሰነ፡ ህግዲፍ “ስዉኣት እዝክር እየ” ዝብለላ ዕለት እያ። እዛ ዕለት ሕገመንግስቲ ኣብ ዘየብሉ ሃገር፡ ስለምንታይን ብመንን ነዚ ዓብይ ሓላፍነት በቒዓ፡ ዘዛርብ’ኳ እንተኾነ፡ እዞም በጃ ህዝቦም ዝተበጀዉ ሰማእታት ኣይኮነንዶ ሓንቲ መዓልቲ ኣብ ዓመት፡ ወትሩ እንተዘከርናዮም እውን እንተዘይ ውሒድዎም ኣይበዝሖምን እዩ። ጉጅለ ህግዲፍ ግና ከምስል “ሕድሪ ስዉኣት ኣይጠልምን እየ” እንዳበለ ኣብዛ ኣጋጣሚ ብተደጋጋሚ ጥልመት ኣንጸባሪቑ እዩ። ኣብታ ንመጀመርያ ግዜ ኣብ ስታድየም ኣስመራ ዘኽበረላ ብ1991 “ደጊም ናይ ውድባት ሓሸውየ የለን” ዝብል ሕድሪ ስዉኣት ዝጠልም መልእኽቲ ኣመሓላሊፉ። ቅድሚ ሓደ ዓመት ብ2018 ኣብዛ ዕለት እዚኣ ከኣ፡ ህዝቢ ከተዓሻሽወሉ ዝጸንሐ ጃህራን ዓዘፍዘፍን ዓጺፉ፡ ግሉጽነት ዘየብሉ፡ ንልኡላውነት ኤርትራ ኣብ ዋጋ ዕዳጋ ዘእቱ ብናይ ደገ ሓይልታት ዝበኹዐ ሃንደበታዊ መገሻ ናብ ኢትዮጵያ ኣውጁ፡ ካልእ ስዉኣት ናይ ምጥላም ነጋሪት ደሲቑ።
ስዉኣት ሕድሮም ዝኽበርን ዝቐስኑን፡ ስሞም እናጸዋዕካ ጅግንነቶም ብምዝንታው፡ መስዋእቶም ዘጉድፍ መደረታት ብምስማዕ ካብ ክሳድ ንላዕሊ ብምቑዘም ኣይኮነን። ሕድሮም ዝኽበር ወዮ ምእንታኡ ዝተሰውእሉን ኣዕጽምቶም ከስኪሶም ደሞም ዘፍሰስሉን ህዝባዊ ዕላማ ፈርዩ ህዝቦም ተጠቃሚ ክኸውን እንከሎ እዩ። ሎሚ “ወዮ ምእንታኻ ኢና ተሰዊእና” ዝበልዎ ህዝቢ ኤርትራ ኩሉ መሰላቱ ተጋሂሱ፡ ፍትሒ፡ ሰላምን ዕቤትን ተሓሪምዎ ኣብ ስግኣት ይነብር ኣሎ። ስለዚ ወዮ ዘይንሰምዖ ድምጺ ስዉኣት ወትሩ የእዊ ኣሎ። ብፍላይ ከኣ ኣብዛ ብስሞም እትጽዋዕ ግና ሕድሮም ዘይክበረላ ዕለት ኣውያቶም ዝያዳ ከም ዝዓርግ ፍሉጥ እዩ። ወያ ብኣዕጽምቶም ዝተሓጽረትን ብደሞም ዝጠለለትን መሬት ከኣ ከምቲ ከቢድ ዋጋ ሰማእታት ዝተኸፍለላ፡ ንህዝባ ኮይና ንካለኦት ክትከውን እናተገበኣ “ስዉኣት ሕድሩኹም ይጥለም ኣሎ” ዝብል ስምዕታ ናብ ህሉዋት እንዳቕረበት ተንቆልቁልን ትባድምን ኣላ።
ኢሳይያስን ጉጅለኡን ሒዘምዎ ዘለዉ ናይ ጥፍኣት መንገዲ፡ ክሳብ ክንደይ ኣብ ልዕሊ ህዝብና መዓትን ብርሰትን የውርድ ከምዘሎ እቶም ህሉዋት ንርእዮ ኣለና። ሰማእታት እውን ከማና’ኳ ንኢሳይያስ ብኣካል ቀሪቦም ዝምጉትሉ ዕድል እንተዘይረኸቡ ብመንፈስስ ወትሩ ሓያል ናይ “ሕድርና ይከበር” ምሕጽንታ የቕርቡ ኣለዉ። ኢሳይያስ ግና ንድሕሪት ብዘይምለስ ናይ ስዉኣት ኮነ ናይ ህሉዋት ድምጺ ከይሰምዕ ልቡ ምድረበዳ ኮይኑ’ዩ። ኣብ ከምዚ ኩነታት እዮም ከኣ ሕድሪ ስዉኣት ምስካሙ ዝኸበዶም ኣካላት “ብኻ ከምቶም ዝተሰውኡ ምሓለፍና” ክብሉ እንሰምዖም። ስዉኣት ዓው ኢሎም ደኣ ኣይዛረቡ እምበር ነቲ ካብኦም ዝተኸወለ ዝመስሎ ጠላሚ ተግባራት ይሳይያስ ኣብ ልዕሊ ህዝቢ ይርእይዎን ይሰምዕዎን እዮም።
ካሕሳን ሞሳን ስዉኣትና ጥልመት ሓቢእካ “ስጋ ስዉኣት” ኢልካ ብምምሓል ዝኽፈል ኣይኮነን። ነቲ ብስሞም ምምሓል ዝምጥን ግብራዊ ዋጋ ምኽፋል የድሊ። እቲ ዝኽፈል ዋጋ ሕድሮም ንምኽባር ኣብ ዝካየድ ቃልሲ ክንድቲ ናታቶም ክቡር ህይወት ዘይኮነ፡ ምጡን ዋጋ’ዩ ዝሓትት። ንሳቶም ብጥሪኡ መተክእታ ዘየብሉ ክቡር ህይወት እዮም ከፊሎም። ንሕና ህሉዋት ግና ርሃጽ፡ ዘይቅዱስ ዝምድና ምስ ጉጅለ ህግደፍ ምብታኽ፡ ግዝያዊ ናይ ንዋትን ንብረትን ክሳራ ዘስዕብ ዋጋ’ኳ ክንከፈል ኣይበቓዕናን። ዝሃነጽካዮ ገዛ ወይ ካልእ ንብረት ከይውሰደካ ምስ ህግዲፍ ተመሳሲልካ ሕድሪ ስዉኣት ኣብ ዝጠልም ጓይላ ምስዕሳዕ ብውሱናት ኤርትራውያን ይረአ እዩ። ኣብዚ ቀረባ ግዜ ሓንቲ ኣብነታዊት ኣደ ኣብሃገረ ጀርመን ኣብ ዝተኻየደ ንህግዲፍ ዘወግዝ ህዝባዊ ናይ ክተት ኣኼባ “ኣብ ኤርትራ ዝሃነጽናዮ ገዛ ከይውረሰና፡ ናይ ህግዲፍ መዳኸርቲ ኣይንኹን። ገዛ ምስ ዝጠፍኡ ዝጠፍእ ነይሩ እንተዝኸውን እዚ ክሳብ ሎሚ መልክዕን ግርማን ኣስመራ ኮይኑ ዘሎ ህንጻታት መግዛእቲ ኢጣልያ ሒዝዎ መኸደ” ዝበለኦ ቃል ኣብ ባይታ ዝወድቕ ኣይኮነን። ስለዚ ኣብዚ ኣጋጣሚ መዓልቲ ሰማእታት ኤርትራውያን “ንሓላፋይ ረብሓ ክንብል ንዘይሓልፍ ቃል ሰማእታት ኣይነዕብር” ክንብል ይግበኣና። ከምኡ ምባል ጥራይ ዘይኮነ፡ ነቲ ሕድሮም ከይክበር ጋሪዱ ዘሎ ጸሊም ህግዲፋዊ መጋረጃ ኣብ ምግላህ ብግብሪ ግቡእና ከነበርክት ይግበኣና። ብዙሓት ወገናትና ምስ ህግዲፍ ዝደናገጹ፡ ሕድሪ ሰማእታት ንዘይምጥላም ምዃኑ ክገልጹ ንሰምዕ ኢና። ግደ ሓቂ ንምዝራብ ግና ሕድሮም ምስ ዝጠልም ህግዲፍ ተሰሊፍካ ሕድሪ ሰማእታት ኤርትራ ኣይከበርን እዩ።
ናይ ሎሚ ዓመት መዓልቲ ሰማእታት እውን፡ ብፉሉይ ንህግዲፍ ዝህድዱ ምዕብልናታት ተሰንያ እያ ትዝከር ዘላ። ብኹሉ ማዕከናት ዓለም ንሕድሪ ስዉኣት ዘበርኽን ዘለምልምን፡ ጥልመት ህግዲፍ ዘቃልዕን ዝኹንን ድምጺ “ይኣክል” ኣብ ዝዓመረሉ ህሞት ኢና ንዝክራ ዘለና። ህግዲፍ ንህዝብና ኣዳህሊሉ፡ ካብቲ ተሓቢእሉ ዝጸንሐ ጉድጓድን ተነጽሎን መውጽኢ ንክኾኖ፡ ዞባዊ ምትሕብባርን ምሕዝነትን ኣጐልቢቡ ምስ ኢትዮጵያ ዝጀመሮ ወዛሕዛሕ ናህሩ ወዲኡ፡ ክስጉም ኣብ ዘይከኣለሉ ኩነታት ኢና ንርከብ ዘለና። ካብዚ ሓሊፉ ኣብ ውሽጢ ኤርትራ፡ ወዮ ከም ቁርን ኣስሓይታን ዝፍራሕ ዝነበረ ህግዲፍን ናይ ስለያ መሓውሩን ተዳሂሎም ኣብ ዝሕብእሉ ደረጃ በጺሖም ኣለዉ። ብዙሓት ዘይኤርትራዊ ወገናት እውን ድሙቕ ናይ “ዓገብ” መጸዋዕታኦም የስምዑ ኣለዉ። ኮታ ኣብ ኤርትራ ለውጢ ዘይተርፍ ምዃኑ ኣብ ዝተጋህደሉን ሕድሪ ስዉኣት ዘድምቑ ድምጽታት ኣብ ዝበረኸሉን እዋን ኢና ንርከብ ዘለና። ምስዚ ኩሉ ንሕና ኤርትራውያን ኢድ ካልኦት ከይተጸበና፡ ሓርነትና ብቃልስና ናይ ምርጋጽ ሓላፍነትና ጌና ከቢድን ወሳንን ምህላዉ በዚ ኣጋጣሚ ክንርዳእን ሓድሽ ንቕሎ ክንእንፍትን ይግበኣና።
ኣብ ዝሓለፈ ተመኩሮና፡ ብዙሓት ወገናት ኣብ ከምዚ መዓልቲ ሰማእታት ዝኣመሰለ ፍሉይ ኣጋጣሚ፡ ንህግዲፍ “ሎምስ ገለ ደኾን ይብል ይኸውን” ኢሎም ክጽበይዎ ልሙድ ጸኒሑ። ሎሚ እንተኾነ ግና ኣፉ ክኸፍት ዝጽበዮ የብሉን፡ እንተ ተጽበዮ’ውን ነቲ ዝጸንሐ ጸገም ከጋድድ እምበር፡ ራህዋ ከምዘየምጽእ ኩሉ ፈሊጥዎ እዩ። ንሕና ንብዓት ህዝብና ናይ ምሕባስን ሕድሪ ሰማእታትና ናይ ምዕቃብን ሓላፍነት ዘለናኸ፡ ሎሚ እውን ንመዓልቲ ሰማእታት ኤርትራ፡ በቲ ሕድሮም ኣብ ምኽባር ኣበርክቶ ዘየብሉ፡ ሽምዓ ኣብሪህካ ርእስኻ ምንቕናቕን ከንፈርካ ምርምጣጥን ጥራይ ዲና ክንዝክራ፡ ወይ ነቲ ሕድሮም ከይክበር ጋሪዱ ዘሎ ህግዲፋዊ ጸሊም መጋረጃ ኣብ ምቕንጣጥ ብዝሕግዝ ዕቱብ ስጉምቲ ንምውሳድ ብምውሳን ኢና ክንዝክራ። ምርጫና ምእንቲ እቶም ዘይቀሰኑ ስዉኣት ጥራይ ዘይኮነ፡ እንተላይ ነቶም ዘይጠዓመና ህልዋት ዘርሁ መንገዲ ምሓዝ ክኸውን ይግበኦ።
ሕድሪ ሰማእታትና ንምኽባር ኩሉ ዋጋ ካብ ምኽፋል ድሕር ኣይንበል!
ክብርን ዝኽርን ንሰማእታት ኤርትራ!


text:
ኣጆኻ ህዝቢ ኤርትራ፡ ድሕሪ’ቲ ጸበባ ራህዋ’ሎ!
ወርሒ ግንቦት፡ ኣብ ታሪኽ ህዝቢ ኤርትራ፡ ፍሉይ ምዕራፍን ዝኽርን’ዩ ዘለዋ። ህዝቢ ኤርትራ፡ ድሕሪ ናይ 30 ዓመታት መሪር ዕጥቃዊ ቃልሲ፡ ነቲ ዝስዓር ዘይመስል ናይ ሓያላት ሃገራት ምሉእ ዘይጉድል ኩለንተናዊ ደገፍ ዝነበሮ መግዛኣቲ ኢትዮጵያ ብስሙር ቅልጽሙ ስዒሩ
ወርሒ ግንቦት፡ ኣብ ታሪኽ ህዝቢ ኤርትራ፡ ፍሉይ ምዕራፍን ዝኽርን’ዩ ዘለዋ። ህዝቢ ኤርትራ፡ ድሕሪ ናይ 30 ዓመታት መሪር ዕጥቃዊ ቃልሲ፡ ነቲ ዝስዓር ዘይመስል ናይ ሓያላት ሃገራት ምሉእ ዘይጉድል ኩለንተናዊ ደገፍ ዝነበሮ መግዛኣቲ ኢትዮጵያ ብስሙር ቅልጽሙ ስዒሩ ልኡላውነቱ ኣረጋጊጹ። ግደ ሓቅን ፍትሓን ንምዝራብ፡ ህዝቢ ኤርትራ ብመጠን ንመሰሉን ንመንነቱን ዝኸፈሎ ረዚን መስዋእቲ፡ ዘጋጠመ ሕሰምን ዝተጻወሮ ጸበባን፡ ልዕሊ ሰቡ ክኸብርን ብሰላም ክነብርን ምተገብአ። ህዝቢ ኤርትራ፡ መሰሉ ንምርግጋጽ ክቡር መስዋእቲ ምኽፋል ከምዘድሊ ኣንጊሁ ስለዝተገንዘቦ፡ ደሙን ዓጽሙን ሂቡ’ምበር ናጽነቱ ብምጽወታ ክልገሰሉ ጉንዖ ኣይሓተተን። እንተኾነ፡ እታ ድሕሪ ነዊሕ ዓመታት ተጋድሎ ዝረኸባ ወርቃዊት ናጽነት፡ ከይመነዋ ካብ ኢዱ ሃደመትን ብደልሃመት ተተክአትን። እቲ ሕሉበይን ውላደይን ኢሉ ንህዝባዊ ግንባር ልቡ ቀሊዑ ዝሃቦን ካብ እግሩ ከይተረፈ ዝተቃለሰን ህዝብና፡ ሎሚ ኣጽናቲኡን ደመኛኡን ኮይኑ። ምልካዊ ስርዓት ህግደፍ ሓንቲ ካብተን ብቀጻሊ ዕምሪ ስልጣኑ ንምንዋሕ ዝጥቀመላ ሰንካም ሜላ፡ ሓድነት ህዝቢ ኤርትራ ምልሕላሕ’ዩ። ስርዓት ህግደፍ፡ ነቲ ኣብ ውሽጢ ኤርትራ ዘሎ ህዝብና፡ ዝብላዕን ዝስተን ሓሪሙ ብጥሜት ከሳቅዮ፡ ብሕጽረት ማሕበራዊ ኣገልግሎት መፈጠሩ ከጽልኦ፡ ከይኣቱን ከይወጽእን ናብ ናይ ገዛ እሱር ክቅይሮ፡ ዘዝተወልዱ ደቁ መንጢሉ ኣብ በረኻ ከስፍሮም፡ ከይዛረብን መራሕቱ ከይመርጽን መሰሉ ክግህሶ፡ ብዘይ ፍርዲ ክቀትሎን ንዓመታት ክኣስሮን፡ ኮታስ ቃሕ ዝበሎ ክፍጽም ምሉእ ስልጣን ኣለዎ። ብተመሳሳሊ፡ ዋላ’ኳ እቲ ኣብ ስደት ከርፋሕ ናብራ ዘሕልፍ ዘሎ ህዝብና ብቀጥታ ህግደፍ ኣተኻ ወጻኻ ክብሎ ዘይክእል እንተኾነ፡ ብተዘዋዋሪ ግን ህይወቱ ክዘርግ ዘይፍንቅሎ እምኒን ዘይኣልሞ ተንኮልን የለን። ብሰንኪ ስርዓት ህግደፍ፡ ኣብ ስደት ዝበታተን ዘሎ ህዝብና፡ ምረት ናብራ ተጻዊሩ፡ ባህሉ፡ መንነቱን እምነቱን ከየጥፍእ፡ ምስ መበቆል ሃገሩ ክይባተኽ ብዙሕ ጻዕርታት’ዩ ዘካይድ። እንተኾነ፡ ዘራጊ እንከሎ ጽሩይ ማይነይስተ ስለዝኾነ፡ ብፍልስፍና ስርዓት ህግደፍ፡ ሓድነትን ምትእኽኻብን ህዝቢ ኤርትራ፡ መሕጸሪ ስልጣኑ ገይሩ ስለዝወስዶ፡ ባዕሉ ዘይቆጻጸሮ ማሕበረ ኮም ከይምስረትን ቤት ጸሎትን ንኸይህሉን ዕንቅፋታት የካይድ ኣሎ። ህዝብና’ውን፡ ኣብ ክንዲ ንተንኮላትን ጎጃጃልን ሜላታት ህግደፍ ብትብዓት መኪቱ፡ ብዛዕባ ህይወቱን መጻኢ ዕድላት ደቁን ቀዳምነት ሂቡ ነቲ ኣብ ወጻኢ ዘሎ ዕድላት ክጥቀመሉን ኣይክኣለን። ሎሚ ዝበዝሐ ክፋል ናይቲ ኣብ ስደት ዘሎ ኤርትራዊ መንእሰይ፡ ጎቦ ኣፍሪሱን ተማሂሩን ሃገር ከልምዕን መነባብርኡ ከመሓይሽን መጻኢ ዕድል ስለዘይብሉ፡ ብዝኸዶ ከይጠፍእ የጠራጥር። ምልካዊ ስርዓት ህግደፍ ድማ፡ ኣብ ኤርትራ ቅርዑይ ምምሕዳርን ቁጠባዊ ሜላታትን ስለዘይብሉ፡ ካብ ምዝራብ ሓሊፉ ኣብ ስደት ዘሎ መንእሰይ ናብ ሃገሩ ተመሊሱ ወናኒ ዕድሉ ክኽውን ሕልሚ የብሉን። ብኣንጻሩ፡ ቀዳምነታት ስርዓት ህግደፍ፡ መንእሰያት ኣንጻር ኣሕዋቶምን ደለይቲ ፍትሕን ከምዝስለፉን ሓቂ ንኸይፈልጡ ምውዳብን’ዩ።
ኣብዚ እዋን’ዚ፡ ዋላ’ኳ መላእ ህዝቢ ኤርትራ ስቃይን ሓሳረ መከራን ዝመልኦ ህይወት የሕልፍ እንተሎ፡ ካብኡ ናብኡ ግን እቲ ንናጽነት ኤርትራ ዝሰንከለን ኣብ በረኻ ከርተት ዝበለን ተጋዳላይ፡ ኣብ ስደትን ኣብ ውሽጢ ሃገርን መዕቀኒ ዘይብሉ ሕሰም ተቃሊዑ’ሎ። ሓቂ ንምዝራብ፡ እቲ “መጀመርታ እንተለዎ መወዳእታ’ውን ኣለዎ” ኢሉ፡ ነታ ሓንሳብ ዝዓጠቃ ብረት ከየውረደ፡ ብጽንኩር ኩነታት ከይተመልከ፡ ንናጽነት ኤርትራ ዝኣተዋ ምብጽዓ ከይጠለመን ህይወቱ ከይበቀቀን፡ ባዕዳዊ መግዛእቲ ክሳብ ካብ ኤርትራ ዝጽረግ ዝተቃለሰ ተጋዳላይ፡ ልዕሊ ሰቡ ክኸብርን ሞሳ ክወሃቦን ግቡእ’ዩ። ሓደ ካብ ጽቡቅ መግለጺን ቅኑዕ ፖሊስን መንግስቲ፡ ነቶም ኣብ ዝተፈላለየ ግዜን ዓውድን ንሃገሮምን ህዝቦምን ልዑል እጃም ዘበርከቱ ዜጋታት ተፈላጥነትን ኣኽብሮትን ምሃብ’ዩ። እዚ ወረጃ ስጉምቲ’ዚ፡ ነቲ ዝመጽእ ወለዶን ንኻልእ ዜጋን፡ ንሃገሩን ህዝቡን በጃ ከምዝሓልፍን ውፉይ ስራሕ ከምዘበርክትን ምትብባዕ’ዩ። ብኣጠማምታ ስርዓት ህግደፍ ግን፡ “እቲ ዝገበረልካ ግበረሉ ወይ ንገረሉ” ዝብል ቅዱስ ዕላማ ቦታ የብሉን። ኣብ 1991፡ ተጋዳላይ ንጸላኢ እግሪ-እግሩ እናስዓበ ኣስመራ ክኣቱ እንከሎ፡ ህዝቢ ኣብ ጎደናታት ብምውጻእ፡ ብዕልልታን ናይ ሓጎስ ንብዓትን፡ ንደቁን ኣሕዋቱን ክቅበል እንከሎ፡ ዝነበረ ህሞት መግለጺ ቃላት የብሉን። ብርግጽ፡ ኣብ እዋን ብረታዊ ቃልስና፡ ኣብ ውሽጥን ውጻእን ዝነበረ መላእ ህዝቢ ኤርትራ፡ ብጉልበት፡ ብገንዘብን ንዋትን ከምዝተወፈየ ዘጠርጥርን ዘካትዕን ኣይኮነን። ብዘይ ዘየቋርጽ ደገፍ ህዝቢ ኤርትራ፡ ናጽነትና ክረጋገጽ ኣይምኽኣለን። የግዳስ፡ ቅድሚ ናጽነት፡ እቲ ንተደጋገምቲ መረርቲ ወራራት ጸላኢ ዝምከተ፡ ኣብ ግንባራት ናቅፋ፡ ሰሜናዊ ምብራቅ ሳሕል፡ ሓልሓል፡ ጊንዳዕ፡ ባጽዕን ካልኦት ቦታታትን ንዓመታት ከም ውኻርያ ኣብ ጎዳጉዲ ሕሰም ዝተጻወረ፡ ዝተሰውአን ዝሰንከለን ዝወዳደር ፍጡር ኮቶ የለን። ስለዚ ነዚ እፎይ ኢሉ ከየዕረፈ፡ ብርኩ ከይዓጸፈ፡ ደቁን ኣሕዋቱን ብጅግንነቱን ብቅያታቱን ከይተሓበኑ ሞያኡ ክብሪ ክስእን፡ ናብ ስደት ከምርሕ፡ ክእሰርን “ብኻ ተሰዊአ-ሳሕል ተሪፈ” እናበለ ከስተማስልን እንከሎ፡ ድርብ ሓዘን’ዩ። 99 ካብ ሚእቲ፡ እቲ ካብ መስዋእቲ ብዕድል ዘምለጠ ተጋዳላይን ድሕሪ ናጽነት ኣብ ዳግማይ ኩናት ዝተጠብሰ ኣባል ሃገራዊ ኣገልግሎትን፡ ግዳያትን ጊላታትን ስርዓት ህግደፍ እምበር፡ ቅንጣብ ረብሓ የብሎምን። ስርዓት ህግደፍ ስልጣኑ ንምዕቃብ ኣብ መንጎ ህዝብን ብረት ዝዓጠቀን ኤርትራዊ ጋግ ክፈጥር ይጽዕር’ዩ። እንተኾነ፡ እቲ ንህዝቢ ኤርትራ ኣደዳ ሕሰምን ስደትን ዝገብሮ ዘሎ ምልካዊ ስርዓት ህግደፍን፡ ውሑዳት ደቂ መዛምርቱን ተራ ተጋዳላይን ዘሎ ፍልልይ ክደባለቅ የብሉን። ብዘይካ ብኣጻብዕ ዝቁጸሩ ብውልቃዊ ረብሓ ምስ ስርዓት ህግደፍ ወጊኖም ህዝቢ ኤርትራ ዘድምዩ ዘለዉ ጠላማት፡ እቲ ዝዓበየ ክፋል ብረት ዓጢቁ ዘሎን ኣብ በርጌሳዊ ንጥፈታት ዝነጥፍን፡ ውጹዕን ፍትሒ ዝጽበን’ዩ።
ሓደ ክከሓድ ዘይግብኦ ሓቂ ግን ኣሎ። እቲ ንስርዓት ህግደፍ ትንፋስ ዝህቦን ኣብ ልዕሊ ህዝቢ ኤርትራ ሕሰም ክፍጽምን፡ መህረሚ ዱላ ኮይኑ ዘሎ፡ ሰራዊት፡ ትካላት ፖሊስን ጸጥታን’ዮም። ስደት፡ ማእሰርቲ፡ መስዋእቲ፡ ድኽነት፡ ተስፋን ሰላምን ንምርግጋጽ ዕማም ኩሉ ኤርትራዊ’ኳ እንተኾነ፡ ካብኡ ናብኡ ግን፡ እቲ ቅድሚ ናጽነት ድሕሪ ናጽነትን ቅያ ዝፈጸመ ህዝባዊ ሰራዊት’ዩ። ተጋዳላይ ኣብ እዋን ብረታዊ ቃልሲ ካብ ሓያል ኢዱን ጅንነቱን ተመጣጢራ ዘይተምልጦ፡ ሎሚ ኣብ እዋ ህግደፍ ስለምንታይ ኣእዳዉ ሓጺረን ኣምዑቱ ተዘሪገን? ስለምንታይ ክኣስሮን ክቀትሎን ንዝመጸ ሰይጣን፡ ኣእዳዉ ቀልዓለም ገይረን ወይ ሓኒኸን? ኣብ 1993፡ “ናብራ መሪሩና፡ ደሞዝ ይገበረልና፡ ስድራቤትና ይጠወሩ” ኢሉ ፍትሓዊ ሕቶ ምስ ኣልዓለ፡ ብውልቀመላኺ ኢሳያስ፡ “ዕሸልን ጠላምን” ተባሂሉን ብብሓደ ተቀፊዱን። ብድሕሪኡ ኣብ ማይ ሓባር ብዘይ መሳለጥያ ተደርብዮም ዝነበሩ ውጉኣት ሓርነት፡ ጸገማቶም ንመንግስቲ ኤርትራ ንምሕባር ብምርኩስ ናብ ኣስመራ እናተጓዕዙ እንከለዉ፡ ኣብ ከባቢ ነፋሲት ብትእዛዝ መላኺ ኢሳያስ ብኣድራጋ ጠያይቲ ተረሺኖም። ብተመሳሳሊ ኣብ 2001ን ብድሕሪኡን፡ ፍትሒ ይንገስ መሰል ህዝቢ ኤርትራ ይተሓሉ ንዝበሉ፡ ላዕለዎት ሓለፍቲ መንግስቲ፡ ጋዜጠኛታትን ካልኦት ዜጋታትን ብዘይ ፍርዲ ኣብ ኣብያተ ማእሰርቲ ከምዝበልዩን ህይወቶም ከምዝስእኑን ኮይኖም። እቲ ንዓመታት ናጽነት ንምርካብ ዝተጋደለ ህዝቢ ኤርትራ፡ ብሓሳረ መከራ ኣብ ትሕቲ ህግደፍ ሰጥ ለበጥ ክብል ተዲዱ፡ ናብ ስደት ከምዘምርሕ ኮይኑን ብሕሰም መነባብሮን ተሳቅዩን። ኣብ ገዛእ መሬቱ ከም ካልኣይ ዜጋ ተቆጹሩ ወፊሩ ክሳብ ዝኣቱ ይሽቁረር፡ ከይእሰር ይፈርሕን ዝረግጻ መሬት ከይትጠልሞ ይጠራጠርን ኣሎ።
ዝኸበርኩም ኣባላት ምክልኻል ሓይልታት ኤርትራ፡ ካብ መጀመርታ ዓስቢ መስዋእትኹም፡ መውጋእትኹምን ድኻምኩም ን፡ ናጽነትን ፍትሕን ህዝቢ ኤርትራ ንምርግጋጽ’ዩ ነይሩ። ሕልምኹም፡ ድሕሪ ናጽነት ሰላም ዝዓሰሎ ሲቪላዊ ህይወት ከተስተማቅሩ፡ ብልጽግትን መሰል ዜጋታታ ተኽብር ኤርትራ ንምርኣይ’ዩ ነይሩ። ኩሉ ሕልምታትኩምን ባህግታትኩምን ግን ብስርዓት ህግደፍ ተጨውዩ። እቶም ኣብ እዋን ቃልስን ድሕሪ ናጽነትን ዝተወልዱ ደቅኹምን ኣሕዋትኩምን፡ ተቀበልቲ ሰላም ዝዓሰላ ወረ ኩናት ዘይብላ ሃገር ተቀቢሎም ኣፍራዛን መጽሓፍን ተኾልኩሎም ኣብ ጎደና ልምዓት ኣብ ክንዲ ዝምርሹ፡ ናብ ዳግማይ ኩናት ተጠቢሶም፡ ኣብ በረኻ ሰፊሮምን ናብ ስደት ኣምሪሖምን። ዝኸበርካ ሰራዊት ምክልኻል ኤርትራ፡ ህዝቢ ኤርትራ ሕጂ’ውን ትጽቢቱን እምንቱኡን ኣባኻ’ዩ ዘሎ። ድሕነት ሃገርካ ክረጋገጽን መቃብር ስውኣት ብህግደፍ ተዃዒቱ ንጓና ከይወሃብን ልዕሊ ዝኾነ ኣካል ዝሕሎን ዝረጋገጽን ብኣኻ’ዩ። እቲ ብስርዓት ህግደፍ ንትካላት ወጻኢ ዝሽየጥን ዝልወጥን ዘሎ ባህርያዊ ሃብትናን ልኡላውነትናን ንስኻ ኢኻ ተጣበቀሉ። ኤርትራ’ኮ ዝተረፋ የለን፡ ህዝባ ይጸንት ኣሎ፡ ኣብ ጎረባብቲ ሃገራት ለማናይ ኮይኑ ከምዘሎ ኣይጠፍኣካን ኢዩ። ንባዕልኻ’ውን ስደተኛ ኢኻ ዘለኻ። ስርዓት ህግደፍ፡ ምዕይ ኢልካ ንመሰልካ ከይትጣበቅን ከይትቃወምን፡ ኣብ ሞንጎኻ ሃሱሳት ኣዋፊሩ ንሓድሕድካ ከምዘይትተኣማመን ገይሩካ’ሎ። በቀጻሊ ብስም ዳግመ ምውዳብ ይበታትነካ፡ ይኣስረካ፡፡ ካልእ እዋን ድማ ከምቲ “ክትበልዓ ዝደለኻ ኣባጉምባሕስ’ያ ዛግራ ትብላ” ዝብሃል፡ ስልጣኑ ንምንዋሕን ሃብቲ ንምግባትን ኣብ ዝደልየሉ፡ “ጅግና፡ ኣውሓሲ ድሕነት ሃገር” ኢሉ ብምውዳስን ብስም ሃገር ተወሪራን፡ ኣብ ኩናት ንኽትጥበስ ሕጹይ ኢኻ። ካብኡ ዝኸፍአ ድማ፡ ጓናን ጨካንን ስርዓት ህግደፍ፡ ንሓድሕድካ ደም ክትፋሰስ፡ ብረትካ ኣንጻር ህዝብኻ ከተቅንዖ ድሕር ኣይብልን’ዩ። ከምዘይትዝንግዖ፡ ካብ ኤርትራ ወጻኢ ሕሰም ህዝቢ ኤርትራ ንኸብቅዕ ብደለይቲ ፍትሒ ዝካየድ ዘሎ ምንቅስቃስ፡ ብስርዓት ህግደፍ፡ “ሃገር ክሸጡን መንግስቲ ክግልብጡን ብመንግስቲ ኢትዮጵያን ብስለያ ኣመሪካ ዝምወሉን ዝተዓስቡን’ዮም” እናበለ ከጸልምን ሓቂ ክቀብርን ህርግድ ይብል ኣሎ። ብቋንቋ ህግደፍ፡ ኩሉ ንዕኡ ዝቃወም ሰብን ጉጅለን፡ ዕሱብን ከድዓን ዝብል ስም’ዩ ዝወሃቦ። ስርዓት ህግደፍ፡ ካብ ዝለዓለ ብመዓርግ ሚኒስተር፡ መራሒ ሰራዊት፡ ትካላት ስለያን ካድራትን ኣብ ዝተፈላለየ ጽፍሕታት ኣቀሚጡ ሃብቲ ህዝቢ ኤርትራ ክግብት፡ ህዝብና ክሓስሞን ናብ ስደት ክበታተንን፡ እታ ክብርቲ ህይወትካ ዝኸፈልካላን ስውኣትካ ዝቀበርካላን ሓላል መሬት ድማ፡ መዐንደሪ ጓኖት ንምግባራ ቀዳምነት ሂቡ ይሰርሓሉ ከምዘሉ ትስሕቶ ኣይኮነን። ስርዓት ህግደፍ፡ ቅድሚ ናጽነት ዝፈጸምካዮ ጅግንነትን ቅያን መጻኢ ወለዶ ክሕበነሉን ክወርሶን ባህጉ ኣይኮነን። ድሌት ስርዓት ህግደፍ፡ ኣብ ውሽጢ ኤርትራ ብሕማምን ድኽነትን ከምትመውት ኣብ ስደት ዘሎ ድማ ብኡ ኣቢሉ ከምዝጠፍእ’ዩ። ኣብ መሬትናን ማያዊ ክልላትናን ወተሃደራዊ ወይ ቁጠባዊ ምትእትታው ናይ ሃገራት ስዑድ ዓረብያ፡ ግብጺ፡ ቻይና፡ ካናዳን ኢማራት ዓረብን ድማ፡ መጻኢት ኤርትራ ናይ ባዕዳውያንን ሃብታማትን እምበር፡ ናይ ዋናታታ ከምዘይኮነት ሓደ ኣብነት’ዩ። ስለዚ፡ ካብ ምስኮነ ሕማቕ ጣዕሳን ምስቁርቋርን፡ እቲ ቅድሚ ናጽነት ዘርኣኻዮ ኒሕን ብልሓትን፡ ጽባሕ ዘይኮነ ሎሚ፡ ነዞም ብኣጻብዕ ዝቁጸሩ ኣጋንንቲ ህዝቢ ኤርትራ ክምክት ኣለዎ። ዝኸበርካ ሰራዊት ምክልኻል፡ በዚ ኣብ ኤርትራ ዘሎ ሕሱም ኰነታት፡ መዓንጣኻ ሓሪሩ ከምዘሎ ፍሉጥ’ዩ፡ ዝተኾምተረ መዓንጣኻ ክርስርስን ህዝብኻ ካብ ዓዘቅቲ ድኽነት ክናገፍን ግን፡ እቲ ኣብ ቅድሜኻ ዘሎ ገሃነብ ምቅባር’ዩ። ንህዝብኻ ድማ ድሕሪ’ዚ ዝሓልፎ ዘሎ ጸበባ ራህዋ ከምዘሎ ተስፋ ሃቦ።
ጽላል፡ ካብ ሕቡራት መንግስታት ኣመሪካ፡ 4 ግንቦት፡ 2018
Subscribe ASSENNA YouTube to get Radio Assenna shows on time:


text:
እታ ፋብሪካ ሓሶት ዝኾነት ትካል ስለላ መርበብ ሰላዪ ኢሰያስ፣ ግንከኣ ብባዶ ሰለስተ እትፍለጥ ትካል ሓሶት፣ ነቶም ማእለያ ዘይብሎም ጀጋኑ ደቀባት ኤርትራ፣ እኳድኣ እቶም ገዳይም ተጋደልትን ላዕለዎት ሓለፍቲ ሰበስልጣን ህግደፍ፣ብትእዛዝ ኢሰያስ ብስሚ ተሰሚሞም ወይ ብመርዚ ተመሪዞም ዝሓለፉ ክንሶም፣ “ገለ ብሃንደበት ሓሚሞም ተሰዊኦም፣ ገሊኣቶም ከኣ፣ ሕማም ልቢ ወሲዳቶም”፣ ወይ ድማ ብሓደጋ መኪና ሞይቶም ኣንዳበለት ኣብዘን ዝሓለፋ28 ዓመታት ክትሕሱ ከሪማን ሓግያን እያ።
ዋዕላ ኤርትራዊ ህዝባዊ ምንቅስቓስ ንደሞክራስያዊ ለውጢ
https://youtu.be/jpvZ4q6DwtY
ክቡራት ተኻታተልቲ መርበብ ሓበሬታ መርበብ ሓብሬታ ደቀባት ኤርትራ፣ እስከ በሉ፣ ካብቶም ብትእዛዝ ኢሰያስ ብዙሓት ግንከኣ ውሑዳት ካባኣቶም፣ ብመዚ ተመሪዞምን፣ ካብ ማኪና ጸዲፎምን ዝጠፍኡ ደቂ ሃገር፣ ብከምዚ ዝስዕብ ዝርዝር ከነቕርበልኩም።
-ዓሊ ሰይድ ዓብደላ ወጻኢ ጉዳያት ብኣብ ሽጋራ ዝኣቱ መርዚ ተመሪዙ ሞይቱ።
-ሳልሕ መኪ ሚኒስተር ጥዕና ኣብ መግቢ ዝኣተወ ስሚ ተሰሚሙ ሞይቱ።
-ዓንደሚካኤል ኣማሓዳሪ ከተማ ኣስመራ፣ ካብ 4ይ ደርቢ ኣጽዲፎም ቀንጺሎሞ/
-ሰይድ ባረ ኣማሓዳሪ ዞባ ዓንሰባ፣ ኣብ መግቢ ዝኣቱ መርዚ ተመሪዙ ሞይቱ።
-ዓብደላ ዳውድ “ኣልኮሊዛቶ ገባእኮ” ኢሉ ዝደረፈ፣ ተመሪዙ ሞይቱ።
-ዓማር ሼኽ ጋዜጠኛ ዓረብ ብኻራ ዝተቐትለ ኣብ ቃኘው
-ብ/ጄነራል ኣማኑኤል ሃይለ (ሃንጀማ) ኮነ ኢሎም ብመኪና ሓደጋ ከምዝቕንጸል ኮይኑ።
-ቫይናክን ደሱ ተስፋጽዮንን (09) ብመኪና ሓደጋ ከምዝቕንጸል ኮይኑ።
ፈላስፋ ገጣማይን ደaሳይን ዶክቶር ርእሶም (ኣለውና፣ ኣለዋና) ብረቂቕ ውዲት ኣብ ሆስፒታል ተሰሚሙ ሞይቱ።
-ጉጅለ 15 13 11 ዳርጋ ብምልኦም፣ ኣብ ኢራዒሮ ሰመናዊ ባሕሪ ተዳጒኖም ኣለው።
-ጉርጃ
-ቁሱን
– ገሬ ሓላፊ ሰንበል ትካል ሓጺንን ዕንጨይትን
– ኮሎኔል ያቆብ ተኽለኣብ ስለያ ሓ/ባሕሪ
– ኮሎኔል ጊላይ ጋርድ ናይ ፕረዚደንት ኣብ ኣሜሪካ ምስኡ ገይሹ ሬሳ ኮይኑ ዝተመለሰ
– ብ/ጀ ገ/ሂወት ዘሚካኤል /ወድ ሊቀ/
-ስነጥበባዊ ኢሰያስ ጸጋይ
-ስነጥበባዊ የማነ ባርያ ኣብ መስተ ዝኣቱ መርዚ ተመሪዙ ሞይቱ።
-ስነጥበባዊ ኣብርሃም ኣፍወርቂ ኣብ ቀዪሕ ባሕሪ ብጒጅለ ቅንጸላ ሓይሊ ባሕሪ ኣብ ባሕሪ ኣጥሒሎም ትንፋሱ ኣሕሊፎሞ።
ካብ ሃብታማት ሰብ ጸጋ
-ሳምሶም ኣምጻእን ልኣኽን ብጥዪት ተቐንጺሉ።
-መሓመድ ሓጎስ ዋና ፋብሪካ ኦሞ ኣብ መንገዲ ሽ


text:
ፖሎቲካዊ ሽማግለ
ጋዜጣዊ መግለጺ
ፖሎቲካዊ ሽማግለ
ጋዜጣዊ መግለጺ
እቲ ዝካየድ ዘሎ ፖሎቲካዊ መስርሕ ንምምላእን ሰፊሕ ሃገራዊ ጉባኤ ንምስንዳእን መሰረታዊ ኣርባዕተ ፖሎቲካዊ ሰነዳት ማለት (ፖሎቲካዊ ቻርተር፡ መሪሕ ሓሳብ፡ ሕገ-ህንጻን መሰጋገሪ ቅዋምን) ኣብ መፋርቕ ዝሓለፈ መጋቢት 2011 ዝተሰላሰለ ካልኣይ ኣኼባ ኮምሽን ብድሕሪ ምጽዳቑ ፖሎቲካዊ ሽማግለ እቲ ኣኼባ ዘጽደቆም መኣረምታ ንምክታት ተበገሰ። ብድሕሪኡ ከኣ ጽማቕ ኣፈጻጽማ ሰነዳትን ሰሌዳ ግዜን ብምድላው፡ ናብ ካልኣይ መድረኽ ንምስግጋር ብከምዚ ዝስዕብ ኣነጸረ።
1. ካብ 23/03 ክሳብ 15/04/2011 ኣብ ዘሎ ግዜ ምእራምን ጽማቕ ኣፈጻጽማ ሰነዳት ምድላውን ነበረ።
2. ካብ 16-26/04/2011 ኣብ ዘሎ ግዜ ኣብ ዝተፈላለየ ከባቢታት ንዝርኸቡ ኣባላት ኮምሽን ሰነዳት ምስዳድ’ዩ ነይሩ።
3. ካብ 26/04 ክሳብ ሕጂ ዘለናሉ መድረኽ ተሓጋገዝቲ ሽማግለታት ኮምሽን ሰነዳት ዝመያየጥሉን ንህዝቢ ኤርትራ ንምስራጽን ዝተሰርዐ ግዜ’ዩ ነይሩ።
4. ካብ 01/07-ክሳብ 31 ንሓሰ 2011 ኣብ ዘሎ ግዜ ሰነዳት ዝወርደሉን ርእይቶታት፡ እርማት፡ መወሰኽታን መማረጺ ሓሳባትን ዝቐርበሉ ግዜ’ዩ።
በዚ ኣጋጣሚ’ዚ ከኣ ፖሎቲካዊ ሽማግለ ኣብ ዝተፈላለየ ከባቢታት ዝርኸብ ህዝብናን ፖሎቲካውያን ባእታታትን ምስ ሽማግለታት ኮምሽን ዘርኣይዎ ምትሕብባርን ምድግጋፍን ናእድኡ እናገለጸ፡ ህዝቢ ኤርትራ ዓበይቲ ዕላማታቱ ኣብ ሽቶኡ ንምብጻሕ ካብቲ ዝሓለፈ ንላዕሊ ብዕቱብ ክሰርሑን ክደጋገፉን ይጽውዕ።
ምስ ሰናይ ሰላምታ
ዓወት ንመስርሕ ደሞክራስያዊ ለውጢ!!
ዓወት ንሃገራዊ ጉባኤ!!
ስዕረትን ውድቐትን ንምልካዊ ስርዓት ኤሳይያስ!!
ዝኽርን ክብርን ንጀጋኑ ስውኣትና!!
ዓሊ መሓመድ ስዒድ
ኣቦ መንበር ፖሎቲካዊ ሽማግለ
ኤርትራዊ ሃገራዊ ኮምሽን ንደሞክራስያዊ ለውጢ
27/06/2011
www.encdc.com


text:
ክርስትያናዊ ጠባይ ዘይብልካ ንገዛእ ርእስኻ ከም ከቅኑዕ ካቶሊክ ገርካ ምሕሳብ ዝከኣል ኰይኑ ኣሎ፡ ናይ ሓደ ክርስቲያን እውነተይና ናይ ሕይወት ኣገባብ እቲ ኣብ ናይ ኢየሱስ ክርስቶስ ትምህርቲ ብፅዕና ተዘርዚሩ ዘሎ እዩ እንክብሉ ነቲ ብላቲን ስርዓተ ኣምልዀ ኣብ ናይ ዕለቱ ካብ ወንጌል ማርቆስ ምዕ. 2 ካብ ፍቕዲ 18-22 ዝተወስደ ቃል ወንጌል ኣደጊፎም፡ ሓድሽ ወይኒ ኣብ ሓደስቲ ኣሕብርቲ ንዝብል ሓሳብ ተንቲኖም የብርሁ።
ስምዖን ተ. ኣርኣያ - ከተማ ቫቲካን
ቅዱስ ኣቦና ሎሚ ንጐሆ ኣብ ሃገረ ቫቲካን ቅድስቲ ማርታ ሕንጻ ኣብ ዝርከብ ቤተ ጸሎት ኣብ ዘዕረገዎ መስዋዕተ ቅዳሴ ብላቲን ስርዓተ ኣምልዀ ኣብ ናይ ዕለቱ ምንባብ
ናብ ዕብራውያን ምዕ. 5 ካብ ፍቕዲ 1-10
ወንጌል ማርቆስ ምዕ. 2 ካብ ፍቕዲ 18-22
ዝተወስዱ ምንባባት ኣማእኪሎም፡ ናይ ሎሚ ወንጌል ብዛዕባ ሓድሽ ወይኒ ይዛረብ፡ ሓድሽ ወይኒ እቲ ዝተጸገወና ቃል ጐይታ እዩ፡ ግሩም ክርስቲያን ንምዃ ሓድሽ ምግባር ክህልወና ይግባእ፡ እዚ ኸኣ እቲ ኢየሱስ ዘስተምሃሮ ትምህርቲ ብፅዕና ናይ ሕይወት ኣገባብ ገርካ ምንባር ዝሓትት ምዃኑ ቅዱስ ማርቆስ ወንጌላዊ ናይ ሎሚ ምንባቡ ሓድሽ ወይኒ ኣብ ሓደስቲ ኣሕብርቲ ብዝብል መፍትሓዊ ቃል ይገልጸልና፡
ንኻልኦት እናኸሰስካ ምንባር ክርስትያናዊ ኣይኰነ
ናይ ክርስቲያን ኣገባብ ሕይወት ንምስትውዓል፡ ነቲ እንነብሮ ክርስቲያናውነት ዘይኰነስ ኣገባብ ሕይወትና ምምርማር የድሊ፡ እቲ ዘይክርስትያናዊ ኣገባብ፡ ዓለማውነት ካልእ ምውቃስን ንኣይነትን (ኢጐነታዊ) ኣገባብ ሕይወት ዝብሉ ዘርዚሮም፡
ከሳስነት ኣገባብ፡ እቶም ንኻልኦት ኣብ ምኽሳስ ሕይወቶም ዘሕልፉ ክርስቲያን ኢና በሃልቲ፡ እዚ ቅኑዕ ኣይኰነ፡ ኣገባብ ሕይወት ክርስትና ኣይኰነን፡ ካልእ ንምስጓግን ንምፍራድን፡ ናይ ጐደሎ ፍትሒ ዘነቃቕሕ ክርስቲያን፡ ግዛእ ርእሶም ዘይርእዩ፡ ንምውቃስን ንምንቃፍን ኰለንተናኦም ዘቕልጥፉ፡ እዚ ግና ዲያብሎሳዊ ኣገባብ ሕይወት ምዃኑ ስለ ዘይፈልጡ፡ ኣብ ቅዱስ መጽሓፍ ሰይጣን እቲ ዓቢይ ከሳሲ (ወካሲ) ብዝብል ቃል ዝግለጽ፡ ወትሩ ካልኦት ዝኸስስ!
እዚ ዓይነት ኣገባብ ሕይወት’ዚ ብዙሕ ጊዜ ኣብ መንጐና ዝርአይን እንነብሮን እዩ፡ ኣብ እዋን ኢየሱስ እውን ዝነበረ እዩ፡ ደጋጊሞም ነቶም ከሰስቲ ገዛእ ርእሶም ክኸሱ ቢሉ እውን ይገንሖም ነበረ፡ ሓጢኣት ዘይብሉ ካባኻትኵም እታ ቀዳመይቲ እምኒ ይደርብይ፡ ቃል ኢየሱስ እዩ፡ ካልኦት ብምኽሳስን ናይ ካልኦት ኣበር ኣብ ምድላይ ምንባር ክርስትያናዊ ሕይወት ኣይኰነን።
ዓለማውነት ናይ ብዙሓት ሕይወት የዕንው
ናይ ዓለም ኰይንካ ምንባር፡ ብዙሓት ደጋምያን ጸሎተ ሓይማኖት ግና ብብኵንነትን ብትዕቢትን ኣብ ሃብቲ ገንዘብ ተጣቢቖም ንገዛእ ርእሶም ብቑዓት ገይሮም ዝሓስቡ፡
ጐይታ ሓድሽ ወይኒ ኣወፍዩልካ እዩ፡ ንስኻ ግን ኣሕብርትኻ ኣይቀይርካን፡ ናይ ዓለም ምዃን ንብዙሓት ክርስቲያን ዘዕንው ዘሎ ኣገባብ ሕይወት እዩ! ቅኑዓት ግና ብብኵንነት ዝነብሩን ዕቡያትን ክረአዩ በሃልትን፡ ትሕትና ዘይብሎም፡ ትሕትካን ካብቶም ትሑታት ኢየሱስን ማርያምን ዮሴፍን ንመሃር ኣሕዋተይ።
ዘይተገዳስነት ክርስቲያናዊ ኣገባብ ሕይወት ኣይኰነን
እቲ ሳልሳይ ብዙሕ እዋን ኣብ ማሕበረሰብና እንርእዮ ዘይ-ክርስትያናዊ ኣገባብ ሕይወት ከኣ፡ ኢጐነትን ዘይተገዳስነት ሕይወት እዩ፡ ሓደ ቅኑዕ ካቶሊክ ግቡአይ እፍጽም ብዛዕባ ካልኦት ግና ጉዳየይ ኣኰነን ዝብል፡ ብዛዕባ ውግእን ሕማማትን ብዛዕባ እቲ ዝሳቐይ ሕዝቢ ጉዳየይ ኣይኰነን፡ ኣይምልከተንን እዩ፡ ናይ ጐረቤተይ ዘገድሰኒ ኣይኰነ ዝብል፡ ብዙሕ ግዜ ኢየሱስ ነቶም ናይ ሕጊ መምሃራንን ጸሓፍትን ምስሉያት እንክብል ይግስጾም፡ ምስሉይነት ክርስቲያናዊ ኣገባብ ሕይወት ኣይኰነን፡ ሓቀይና ኣገባብ ሕይወት ክርስትያን እንታይ እዩ?
ኣገባብ ሕይወት ክርስትና ትምህርቲ ብፅዕና እዩ፡ ምእዙዝነትን ትሕትናን ኣብ ስቓይ ዕጉስን፡ ኣፍቃሪ ፍትሕን፡ ተጻዋርነት ስደትን መከራን ንኻልኦት ዘይምፍራድን … ዝብሉ እያቶም፡ ኣገባብ ሕይወት ክርስቲያን እንታይን ከመይን ምዃኑ ክትፈልጥ ትደልይ እንተድኣ ኲይንካ ኣብቲ ከሳሲ መንፈስ ዘይምእማንን ኣብቲ ዓለማውነትን ንኣይነት ዝብል ኣገባብ ዘይምእማን እዩ፡ ናይ ኢየሱስ ትምህርቲ ብፅዕና ኣንብብ፡ እዚ እዩ ናትና ናይ ሕይወት ኣገባብ ክኸውን ዘለዎ፡ እቲ ትምህርቲ ብፅዕና እዩ ሓደስቲ ኣሕብርታትና፡ ግሩም ክርስቲያን ንምዃን ጸሎተ ሃይማኖት ብልቢ ናይ ምድጋም ብቕዓት ክህልወካ ኣለዎ፡ ኣቦና ኣብ ሰማይ እትነብር ዝብል ጸሎት እውን ብልቢ ናይ ምጽላይ ብቕዓት ክህልወካ ኣለዎ!
እንክብሉ ዝለገስዎ ስብከት ዛዚሞም።


text:
ዕለት 23 ሓምለ 2018 ዓ.ም. ናይ ሕብረት ኤውሮጳ ቤት ምኽሪ ኣቢያተ ክርስቲያን ብናይ ውሽጢ ጉዳይ ሚኒ. ካሮሊነ ኤድስታድለር ብዝተወከለ መንግስቲ ኦስትሪያ ተረይና ርእሰ ብሔር ሕብረት ኤውሮጳ ኣብ ቪየና ርክብ ከምዘካየዱ ሲር ናይ ዜና ኣገልግሎት ኣፍሊጡ።
ስምዖን ተ. ኣርኣያ - ከተማ ቫቲካ
ናይ ኤውሮጳ ናይ ኣቢያተ ክርስቲያን ቤት ምኽሪ ወግዓዊ ሓበሬታ ዝጠቐሰ ሲር ናይ ዜና ኣገልግሎት ከምዘመልክቶ፥ ናይ ሕብረት ኤውሮጳ ኣቢያተ ክርስቲያን ቤት ምኽሪ ልኡካን ኣብ ቪየና ምስ ናይ መንግስቲ ኦስትሪያ ናይ ውሽጢ ጉዳያት ሚኒ. ኤድትስታድለር ኣብ ዘካየዶ ርክብ፥ ናይ ኤውሮጳ ኣቢያተ ክርስቲያን ቤት ምኽሪ ጨንፈር ኣብ ኦውስትሪያ መንግስቲ ኦስትሪያ ተረይና ርእሰ ብሔር ሕብረት ኤውሮጳ ብዝብል ኣርእስቲ ዘውጸኦ ሰነድ ርእሰ ጉዳይ ዝገበረ ምንባሩ ክፍለጥ እንከሎ፡ እቲ ሰነድ ኣስተንትኖኣዊ ርእይቶን ለበዋን ዝተነብሮ ምዃኑ ይንገር።
ድጋፍን ምትሕብባርን
ኣባላት ሃገር ሕብረት ኤውሮጳ ክበጽሐኦ ንዝሕንጽጸኦ ናይ ሓባር መደብ መሳለጢ ድጋፍን ምትሕብባርን ሕብረት ኤውሮጳ ዝትግበርን ኣብ መንጐ ኣባላት ሃገራት ሓናጺ ምዕሩይ ከይዲ ክህሉ ዝድግፍ እውን ክኸውንን፡ ቤት ምኽሪ ኣቢያተ ክርስቲያን ኤውሮጳ ምዑሩይን ተኸኣልን ናይ ክፍሊት ግብሪ ፖለቲካ ክሕንጸጽን እንክብል ዘቕረቦ ለበዋ ስዒቡ፡ ንማሕበራዊት ኤውሮጳ ኤውሮጳዊ ማሕበራዊ ኣገባብ ክህሉን፡ ብዛዕባ ስደተይናታት ከኣ፡ ኣብ ኣባላት ሃገራት ዝተመዓራረየ ኣብ ኤውሮጳ ምንቅስቓስ ስደተይናታት፡ ማለት ስደተይናታት ኣብ ኣባላት ሃገራት ሚዛኑ ዝሓለው ምክፍፋል ክህሉን፡ ኣብ ሓንቲ ኣባል ሃገር ጥራሕ ዘይኰነ ምዕሩይ ክፍፍል ስደተይናታት ኣብ ኤውሮጳ ክህሉ ዝብል ኣብቲ ጨንፈር ኦስትሪያ ቤት ምኽሪ ኣቢያተ ክርስቲያን ዘውጽኦ ሰነድ ተነቢሩ ዘሎ ነጥብታት መሰረት ምይይጥ ከምዘካየደ ዝሓበረ ሲር ናይ ዜና ኣገልግሎት ኣስዒቡ፥ እቲ ብዘይ ሕይጋዊ መገዲ ናይ ገበን ጉጅለታት ሰባት ካብ ቦታ ናብ ቦታ ናይ ምንግስቓስ ዘይሕጋዊ ተግባር ንምብዳህ ስደተይና ናብ ኤውሮጳ ብሕጋዊ ኣገባብ ከእትው ዘኽእል ሕጋዊ ፍኖት ክፍጠር ዝብልን ሃገራት ምዕራብ ባልካን ናብ ኣባልነት ሕብረት ኤውሮጳ ንምዃን ዝኽተልኦ ከይዲ ዓቢይ ትኵረት ክወሃቦን ኣብቲ ከባቢ ናይ ሰላም ዓውደ ዘተ ኣገዳስነት ዝሕብሩ ነጥብታት ዘደገፈ ምይይጥ ምክያዱ የመልክት።


text:
1 ደቂ ላባን ድማ፡ እቲ ናይ ኣቦና ዝነበረ ዅሉ ያእቆብ ወሰዶ፡ ኵሉ እዚ ኽብረት እዚ ኸኣ ካብቲ ናይ ኣቦና ዝነበረ ንሱ ዝረኸቦ እዩ፡ ኢሎም ኪዛረቡ ሰምዔ።
2 ያእቆብ ድማ ገጽ ላባን ጠመተ፡ እንሆ፡ ከም ቀደሙ ምስኡ ኣይነበረን።
3 እግዚኣብሄር ከኣ ንያእቆብ ናብ ምድሪ ኣቦታትካን ናብ ዓሌትካን ተመለስ እሞ ምሳኻ ክኸውን እየ፡ በሎ።
4 ያእቆብ ድማ ልኢኹ ንራሄልን ንልያን ናብተን መጓሴኡ ናብ መሮር ጸውዔን፡
5 በለን ከኣ፡ ገጽ ኣቦኽን ከም ቀደሙ ምሳይ ከም ዘይኰነ፡ ኣነ እርኢ አሎኹ፡ ኣምላኽ ኣቦይ ግና ምሳይ ነበረ።
6 ነቦኽን ብምሉእ ሓይለይ ከም ዘገልገልክዎ ኸኣ፡ ባዕልኻትክን ትፈልጣ ኢኽን።
7 ኣቦኽን ደኣ ዓስበይ ዓሰርተ ሳዕ እናለዋወጠ ኣታለለኒ፡ እግዚኣብሄር ግና ክፉእ ኪገብረኒ ኣይፈቐደሉን።
8 ንሱ፡ ዓምቦሬታት ዘበላ ዓስብኻ ይኹን፡ ምስ በለኒ፡ ኵለን መጓሰ ዓምቦሬታት ወለዳ። ዓስብኻ ዑፌታት ይኹና፡ ምስ በለ ኸኣ፡ ኵለን መጓሰ ዑፌታት ወለዳ።
9 ኣምላኽ ከምዚ ገይሩ ማል ኣቦኽን ኣግዲፉ ንኣይ ሀበኒ።
10 ኰነ ኸኣ፡ በቲ እተን መጓሰ ዝትለዋሉ ጊዜ ዓይነይ ቋሕ እንተ ኣበልኩ ብሕልሚ ርኤኹ፡ እንሆ፡ ነተን ጤለበጊዕ ዚሰርወን ተባዕትዮ ዑፌታትን ጸነጺትን ጨቦሬታትን ነበሩ።
11 መልኣኽ ኣምላኽ ድማ ብሕልሚ፡ ያእቆብ፡ በለኒ። ኣነ ኸኣ፡ እኔኹ፡ በልኩ።
12 ንሱውን፡ ዓይንኻ ቛሕ ኣብል እሞ እዞም ነዘን ጤለበጊዕ ዚሰርወን ዘለዉ ዅሎም ተባዕትዮ ዑፌታትን ጸነጺትን ጨቦሬታትን ርኤ። እቲ ላባን ዝገበረካ ዅሉ ርእየዮ አሎኹ።
13 እቲ ኣብቲ ሓወልቲ ዝቐባእካሉን፡ ኣብኡ ድማ መብጽዓ እተማባጻዕካለይን ኣምላኽ ቤት-ኤል፡ ኣነ እየ። ሕጂ ተንስእ እሞ ካብዛ ምድሪ እዚኣ ወጺእካ ናብታ ተወለድካላ ሃገር ተመለስ፡ በለኒ።
14 ራሄልን ልያን ከኣ፡ ደጊምዶ ኣብ ቤት ኣቦና ግደ ወይ ርስቲ ኣልዩና፧
15 ሸይጡና እዩ እሞ፡ ከም ጓኖትዶ ቘጺሩና ኣይኰነን፧ ነቲ ገንዘብና ድማ በልዖ።
16 እቲ ኣምላኽ ካብ ኣቦና ዝወሰዶ ዅሉ ሃብቲ፡ ንሱ ናትናን ናይ ደቅናን እዩ እሞ፡ ሕጂ ኸኣ ኣምላኽ ዝበለካ ዅሉ ግበር፡ ኢለን መለሳሉ።
17 ሽዑ ያእቆብ ተንሲኡ ደቁን ኣንስቱን ኣብ ኣግማል ኣወጥሔ።
18 ናብ ኣቦኡ ይስሃቅ ናብ ምድሪ ኸነኣን ኪኽይድ፡ ኵለን ማሉን ኵሉ ዘጥረዮ ገንዘቡን፡ እተን ኣብ ጳዳን-ኣራም ዘጥረየን ማሉ ወሰደ።
19 ላባን ከኣ ኣባጊዑ ኪቘርጽ ከይዱ ነበረ፡ ራሄል ድማ ጣኦታት ኣቦኣ ሰረቐት።
20 ያእቆብ ድማ ከም ዚሀድም ንላባን፡ እቲ ሶርያዊ፡ ከይነገረ መሊቑ ኸደ።
21 ዘለዎ ዅሉ ሒዙ ኸኣ ሀደመ፡ ተንሲኡ ድማ ርባ ተሳገረ፡ ገጹ ኸኣ ናብ ከረን ጊልዓድ ኣቢሉ ኣቕንዔ።
22 ኣብ ሳልሰይቲ መዓልቲ ኸኣ ያእቆብ ከም ዝሀደመ ንላባን ነገርዎ።
23 ሽዑ ኣሕዋቱ ምስኡ ወሰደ፡ ደድሕሪኡ ድማ መገዲ ሾብዓተ መዓልቲ ሰዐቦ። ኣብ ከረን ጊልዓድ ከኣ ኣርከቦ።
24 ኣምላኽ ግና ብሕልሚ ለይቲ ናብ ላባን፡ እቲ ሶርያዊ፡ መጺኡ፡ ንያእቆብ ጽቡቕ ኰነ ኽፉእ ከይትዛረቦ ተንጠንቀቕ፡ በሎ።
25 ላባን ከኣ ንያእቆብ ኣርከቦ። ያእቆብ ከኣ ድንኳኑ ኣብ ከረን ተኺሉ ነበረ፡ ላባን ምስ ኣሕዋቱ ድማ ድንኳኑ ኣብ ከረን ጊልዓድ ተኸለ።
26 ላባን ከኣ ንያእቆብ በሎ፡ እንታይ እዩ ዝገበርካዮ፧ ልበይ ጠቢርካዶ ነዋልደይ ብሴፍ ከም እተማረኻ ከብከብካየን፧
27 ስለምንታይ ካባይ ተሰሪቕካ፡ ከይነገርካኒ ድማ ተሓቢእካ ዝሀደምካ፧ ብሓጎስን ብመዝሙርን ብዀበሮን ብመሰንቆን መፋኖኹኻ ነይረ።
28 ነወዳተይን ነዋልደይን ክስዕሞም እኳ ኣይሐደግካንን። ሕጂ እዚ ብዕሽነት ኢኻ ዝገበርካዮ።
29 ክፉእ ክገብረኩም ኣብ ኢደይ ስልጣን አሎኒ። ኣምላኽ ኣቦኹም ግና ትማሊ ለይቲ፥ ንያእቆብ ጽቡቕ ኰነ ኽፉእ ከይትዛረቦ ተጠንቀቕ፡ ኢሉ ተዛረበኒ።
30 ሕጂ ኸኣ ቤት ኣቦኻ ኣዚኻ ኻብ ናፈቕካ፡ ምኻድሲ ኸድካ፡ ስለምንታይ ደኣ ኣማልኽተይ ሰረቕካ፧
31 ያእቆብ ድማ ንላባን፡ ኣዋልድካ ብሓይሊ ኸይተግድፈኒ ኢለ ፈራህኩ።
32 እቲ ኣማልኽትኻ እተረኽቦ ግና ንሱ ይሙት። ምሳይ ዘሎ ናትካ ዘበለ፡ ኣብ ቅድሚ ኣሕዋትና ጐርጕርካ፡ ንኣኻ ውሰዶ፡ ኢሉ መለሰሉ። ያእቆብ፡ ራሄል ከም ዝሰረቐቶም ኣይፈለጠን ነበረ።
33 ላባን ድማ ናብ ድንኳን ያእቆብን ናብ ድንኳን ልያን ናብ ድንኳን ክልቲኤን ግዙኣትን ኣተወ፡ ግናኸ ኣይረኸቦምን። ካብ ድንኳን ልያ ወጺኡ ናብ ድንኳን ራሄል ኣተወ።
34 ራሄል ድማ ነቶም ጣኦታት ወሲዳ ኣብ ኰረሻ ገመል ኣንቢራ ኣብ ልዕሊኦም ኮፍ በለት። ላባን ንብድንኳኑ ጐርጐሮ፡ ኣይረኸቦምን ከኣ።
35 ንሳ ኸኣ ነቦኣ፥ ጐይታይ፡ እቲ ናብ ኣንስቲ ዚኸውን መጺኡኒ እዩ እሞ፡ ኣብ ቅድሜኻ ሓፍ ክብል ኣይክእልን እየ፡ ኣይትዀርየለይ በለቶ። ንሱ ኸኣ ደለየ፡ ነቶም ጣኦታት ግና ኣይረኸቦምን።
36 ሽዑ ያእቆብ ተናዲዱ ንላባን ተበአሶ፡ ያእቆብ ንላባን መሊሱ በሎ፡ እቲ ነዲርካ ደድሕረይ ዝገስገስካስ፡ እንታይ እዩ በደለይ፧ እንታይከ እዩ ሓጢኣተይ፧
37 ሕጂ ንዅሉ ኣቕሖይ ጐርጐርካ፡ ካብ ኵሉ ኣቓሑ ቤትካ እንታይ ረኸብካ፧ ኣብ መንጎ ኽልቴና ኺፈርዱስ፡ ኣብዚ ኣብ ቅድሚ ኣሕዋተይን ኣሕዋትካን ኣምጽኣዮ።
38 እዘን ዕስራ ዓመት ምሳኻ ነይረ፡ ጤለበጊዕካ ኣየቘልዓን ድዓውል መጓሴኻ ድማ ኣይበላዕኩን።
39 ኣራዊት ዝሓዛ ኸኣ ኣብ ክንድኣ ባዕለይ ተካእኩልካ እምበር፡ ኣየምጻእኩልካን። መዓልቲ እተሰርቀትንን ለይቲ እተሰርቀትንን ድማ ካብ ኢደይ ትደልያ ነበርካ፡
40 ከምዚ እየ ዝነበርኩ፡ ብመዓልቲ ሃሩር ብለይቲውን ኣስሓይታ በልዓኒ፡ ድቃስ ከኣ ካብ ዓይነይ በረረ።
41 እዘን ዕስራ ዓመት ኣብ ቤትካ ነበርኩ። ዓሰርተው ኣርባዕተ ዓመት ምእንቲ ኽልቲኤን ኣዋልድካ፡ ሹድሽተ ዓመት ድማ ምእንቲ ኣባጊዕካ ተገዛእኩኻ፡ ዓስበይ ከኣ ዓኣሰርተ ሳዕ ለዋወጥካ።
42 ኣምላኽ ኣቦይ፡ እቲ ይስሃቅ ዚፈርሆ ኣምላኽ ኣብርሃም፡ ምሳይ እንተ ዘይህሉስ፡ ብርግጽ ሕጂ ጥራይ ኢደይ ምሰደድካኒ ኔርካ። እግዚኣብሄር ግና እቲ መከራይን ድኻም ኢደይን ርእዩ፡ ትማሊ ለይቲ ገንሓካ።
43 ላባን ድማ መሊሱ ንያእቆብ በሎ፡ እዘን ኣዋልድ ኣዋልደይ እየን፡ ቈልዑውን ቈለውዔይ እዮም፡ እዘን መጓሴታት ከኣ መጓሴታተይ እየን፡ እዚ እትርእዮ ዘሎኻ ዅሉ ድማ ናተይ እዩ። ሎሚ ኸኣ ነዘን ኣዋልደይ ወይ ነዞም ዝወለዳኦም ደቀን እንታይ እሞ ኽገብር፧
44 ሕጂ ድማ ኣብ መንጎይን ኣብ መንጎኻን ምስክር ኪኸውንሲ፡ ንዓ ኣነን ንስኻን ኪዳን ንተኣታቶ።
45 ያእቆብ ከኣ እምኒ ወሲዱ ሓወልቲ ኪኸውን ተኸሎ።
46 ያእቆብ ድማ ነሕዋቱ፡ ኣእማን ኣክቡ፡ በሎም። ንሳቶምውን ኣእማን ኣኪቦም ጨርሒ ጨርሑ፡ ኣብኡ ከኣ ኣብቲ ጨርሒ በልዑ።
47 ላባን ድማ ይጋር-ሰሃዱታ ኣውጽኣሉ፡ ያእቆብ ከኣ ጋልዔድ ኣውጽኣሉ።
48 ላባን ድማ፡ ሎሚ እዚ ጨርሒ እዚ ኣብ መንጎይን ኣብ መንጎኻን ምስክር ይኹን፡ በለ። ስለዚ ስሙ ጋልዔድ ተባህለ።
49 ንሓድሕድና ኻብ ዘይንርእኤ፡ እግዚኣብሄር ኣብ መንጎይን ኣብ መንጎኻን ይፋቒ፡ ኢሉ ነበረ እሞ፡ ሚጽጳ ድማ ተባህለ።
50 ነዘን ኣዋልደይ እንተ ገፋዕካየን ወይ ኣብ ልዕሊ ኣዋልደይ ካልኦት ኣንስቲ እንተ ኣእቶኻ፡ ምሳና ሰብ የልቦን፡ ርኤ፡ እግዚኣብሄር ኣብ መንጎይን ኣብ መንጎኻን ምስክር እዩ።
51 ላባን ድማ መሊሱ ንያእቆብ በሎ፡ እንሆ እዚ ጨርሒ፡ እንሆ እቲ ኣብ መንጎይን ኣብ መንጎኻን ዝተኸልክዎ ሓወልቲ ድማ፡
52 ኣነ ነዚ ጨርሒ እዚ ኸይሐልፈካ፡ ንስኻውን ነዚ ጨርሒ እዝን ነዚ ሓወልቲ እዝን ንኽፍኣት ከይትሐልፈኒ፡ ነዚ ጨርሒ እዚ ምስክር ይኹን፡ እዚ ሓወልቲ እዚውን ምስክር ይኹን።
53 ኣምላኽ ኣብርሃምን ኣምላኽ ናሆርን፡ ኣምላኽ ኣቦኦም፡ ኣብ መንጎና ይፍረድ። ያእቆብ ድማ በቲ ፍርሃት ኣቦኡ ይስሃቅ መሐለ።
54 ያእቆብ ኣብቲ ኸረን መስዋእቲ ሕሩድ ሰውኤ፡ ነሕዋቱ ኸኣ እንጌራ ኺበልዑ ጸውዖም። እንጌራ በሊዖም ድማ ኣብቲ ኸረን ሐደሩ።
55 ላባን ከኣ ንጽብሒቱ ኣንጊሁ ተንስኤ፡ ነወዳቱን ነዋልዱን ድማ ስዒሙ መረቖም። ላባን ከኣ ከይዱ ናብ ቦታኡ ተመልሰ።
Result not found!
No valid results were found for your search. Try refining your search using the above form.
Search again using the above filed or click blow button to see Bible book name list...


text:
ኤሎ-ሂም፡ እግዚኣብሄር ካብ ዝጽውዓሉ ኣስማት ሓደ እዩ። ትርጉሙ ኸኣ፡ ፈጣሪ፡ ጀማሪ ማለት እዩ። እግዚኣብሄር ናይ ፍጥረት፡ ህይወት፡ ሰብ፡ ሃገር፡ ህዝብታት፡ መንግስታት መጀመሪያ እዩ። ናይ ምድሓን፡ እምነት፡ ሰላም፡ ሓዳር፡ ስራሕ፡ መጀመርታ እዩ። እግዚኣብሄር ከይጀመሮ ዝተጀመረን ዝተፈጸመን የለን። ስለዚ ድማ እዩ ኣብ ዮሃ.1፡3፡ “ኩሉ ብእኡ ኮነ፡ ካብቲ ዝኾነ ዘበለ ከኣ ብዘይ ብኡ ዝኮነ የለቦን” ዝብለና። ብዙሓት ናይ ተፈጥሮ ተመራመርትን ፈላስፋታትን ዝበሃሉ ናይ ፍጥረት ምንጪ፡ መበቆል ዝብልዎ ብዙሕ ተንቲኖም እዮም። እቶም ዝተዛረቡ ክሓልፉ ከለዉ፡ ክሳብ ሕጂ ከይተለወጠ፡ ሓይሉ ከይቀነሰ፡ ንሰባት እናለወጠ ሓቂ ኮይኑ ኣብ ሰማያት ጸኒዑ ዘሎ ናይ ኣምላኽ ቃል ከም ዝምህረና ግና፡ “ኣብ ሰማያትን ኣብ ምድርን ዘሎ፡ ዚረአን ዘይረአን፡ ዙፋናት ኰኑ ወይስ ጒይትነት፡ ሕልቅነት ወይስ ስልጣናት፡ ኩሉ ብእኡ ተፈጢሩ ኣሎ እሞ፡ ኩሉ ብእኡን ንእኡን እዩ ዝተፈጥረ” ቈሎ.1፡16 ዮሃ.1፡3። ካብቲ ዘገርም ከኣ እግዚኣብሄር ንኩሉ ኪፈጥሮ ከሎ፡ ካብቲ ኪነብረሉ ዘለዎ እዩ ኣውጺእዎ ወይ’ውን ፈጢርዎ። ኣጸቢቁ ክበርሃልና ካብ ዘፍጥረት 1ይ ምዕራፍ ክንጠቅስ ኢና። እዚ ሓሳብ እግዚኣብሄር ካብ መጀመርታ ዝረኣዮ፡ ዝሓሰቦ ስለ ዝኾነ ኣዝዩ ኣገዳስነት ኣለዎ።
እግዚኣብሄር ኣምላኽ ብመጀመርያ ንኣታኽልቲ ኪፈጥር ከሎ፡ ካብ መሬት ኣውጽኦም። ማለት ነቲ ማይ ምስ ፈለዮ እሞ ንቁጽ ምድሪ ምስ ገበረ፡ ነቲ ንቁጽ ምድሪ ሳዕርን ብቁልን ኣታኽልቲ ከውጽእ ተዛረቦ። እቲ ንቁጽ ምድሪ ድማ ከምቲ ዝበሎ ኣውጽአ። ስለዚ ኣታክልቲ ኣብ መሬት መታን ክነብር፡ ካብ መሬት ወጸ። ንኣታኽልቲ ዘድልዮ ዘበለ ኩሉ ኣብ መሬት ኣሎ። ስለዚ ተኽሊ ካብቲ ኣብኡ መታን ክነብር ዝወጸሉ፡ ኣብኡ ኪነብር ናይ ግድን እዩ። ኣታኽልቲ ኣብ መሬት ንዘይምንባር እንተ ኣዲሞም፡ ከም ሰብ ኣብ ገዛ፡ ኣብ ሳሎን እየ ዝቅመጥ እንተኢሎም ሳዕቤኑ ምቅምሳልን፡ ምሕራርን መጨረሽታኡ ድማ ሞት ጥራይ እዩ ዝኸውን።
ካልእ እንተርኣና’ውን፡ እግዚኣብሄር ኣምላኽ ንማያት ህያው ነፍሲ ዘለዎ ውንጅርጅር ዚብል እንስሳ የውጽእ ኢሉ ምስ ተዛረበ፡ ማያት ከኣ በብዓይነቱ እንስሳ ባሕሪ፡ ማለት ዓሳታት ኣውጽአ። ስለዚ ዓሳታት ካብ ማያት ዝወጹ ኣብ ማያት መታን ኪነብሩ እዮም። ንምንባር ዘድልዮም ዘበለ፡ ኣብ ባሕሪ ጥራይ እዩ ዝርከብ። ዓሳታትውን እንተኾነ ንባሕሪ ተባሂሎም እዮም ተፈጢሮም። ስለዚ ዓሳ ካብ ባሕሪ ወጺኡ ክነብር እንተፈቲኑ፡ ሕልኽ እናበለ ምማቱ ዘይተርፍ እዩ።
እግዚኣብሄር ኣምላኽ ንሰብ ኪፈጥሮ ከሎ ኸኣ፡ ካብ ካልእ ፍጥረት ፍልይ ብዝበለ መገዲ እዩ ፈጢርዎ። ይኹን ብምባል ዘይኮነ ብገዛእ ኣእዳዉ ሰሪሑ፡ ብእስትንፋሱ ድማ ህይወት ብምስኳዕ እዩ። እግዚኣብሄር ንሰብ ብኽቡር ሓሳብ፡ ካብ ገዛእ ርእሱ ብምኻፋል እዩ ፈጢርዎ። ሰለዚ ሰብ ዝወጸ ካብ እግዚኣብሄር እዩ። ስለዚ ድማ እዩ እዮብ፡ “መንፈስ ኣምላኽ እዩ ዝፈጠረኒ፡ እስትንፋስ እቲ ኩሉ ዝኽእል እዩ ህይወት ዝሃበኒ” ዝበለ። እዮ.33፡4
ሰብ መንፈስ እዩ። ዘፍ.1፡26፡ ዮሃ.3፡6 ማለት ናይ ሰብ እንታይነት፡ ዘልኣለማውነት፡ ዘይተለዋጥነት ኣብ መንፈሱ እዩ ዘሎ። ስለዚ ድማ እዩ ኣብ ዘፍ.1፡26 “እግዚኣብሄር. ብመልክዕናን ብምስልናን ሰብ ንፍጠር” ዝበለ”። ናቱ መልኽዕን ምስልን ድማ ኣብ መንፈስ ሰብ ብምንባር ናብ ምህላው ኣምጺእዎ። ኣብዚ ሓሳብ “ሰብ” ኢልዎ ዘሎ፡ መፈሳዊ (spiritual entity)፡ ጾታ ዘይምልኸቶ (genderless) ንዝኾነ ማንነት ማለቱ እዩ። ድሕሪ እዚ ሓሳብ እግዚኣብሄር ንስጋ ሰብ ካብ ሓመድ ምድሪ ከም ዝግበሮ፡ ተባዕታይን ኣንስታይ ጌሩ ከም ዝፈጠሮም ይነግረና። ስለዚ ስጋ ካብቲ ዝወጸሉ ናብ ሓመድ ክምለስ ከሎ፡ መንፈስ ሰብ ግና ንዘልኣለም እዩ ዝነብር። ምኽንያቱ እቲ ትኽኽል ዝኾነ ናይ ሰብ ማንነት ካብ እግዚኣብሄር ስለ ዝወጸ እዩ። ከምቲ እቲ ፈጣሪ ዘልኣለማዊ፡ እቲ ካብኡ ዝወጸ ሰብ ድማ ዘልኣለማዊ እዩ። ሰብ ዝተፈጥረ ብእግዚኣብሄር፡ ካብ እግዚኣብሄር ኮይኑ፡ መንበሪኡ ከኣ እግዚኣብሄር እዩ። ከምቲ ኣታኽልቲ ካብ መሬት ኣብ መሬት፡ ዓሳታት ካብ ባሕሪ፡ ኣብ ባሕሪ ዝነብሩ ፡ ሰብ ከኣ ካብ እግዚኣብሄር ኣብ እግዚኣብሄር ክነብር እዩ እተፈጥረ። ከምቲ ዓሳ ካብ ማይ ወጺኡ ኪነብር ዘይክእል፡ እንተፈተነ’ውን ዕጻኡ ሞት ዝኸውን፡ ሰብ’ውን ካብ እግዚኣብሄር ወጺኡ ኪነብር ኣይክእልን እዩ። ንሰብ ዘድልዮ ዘበለ ኣብ እግዚኣብሄር ጥራይ እዩ ዘሎ ፡ ስለዚ እዩ ሰብ ካብ እግዚኣብሄር ዝወጸን ዝተፍጥረን። ዘዳ.33፡27 “እቲ ኣምላኽ ጥንቲ መንበሪኻ እዩ..” ዝበሎ ነዚ ንብሎ ዘለና ዘጽንዓልና፡ ዘራጉደልና ሓሳብ ንረክብ። ንሕና ኣብ እግዚኣብሄር፡ እግዚኣብሄር ድማ ኣባን ክኸውን፡ ዕድሎት ሰብ እዚ እዩ። እዚ ኸኣ ዝዓበየ ንሰብ ዝተዋህበ ዕጻ እዩ። ስለዚ ድማ እግዚኣብሄር ኣምላኽ ንሰብ ምስ ፈጠሮ፡ ኣብ ገነት ኤደን፡ ማለት ናቱ እንታይነት፡ ባህርይ፡ ህላውነት፡ ፍቅርን፡ ሓልዮትን፡ ቀረብን፡ ህይወትን፡ ዘደንቅ ግብርን፡ ኣብ ዘለዎ ዘቀምጦ። ስለምንታይ እንተ ኢልና፡ ንሰብ ካብ ብልዕን መግብን ንልዓሊ ዘድልዮን ዘንብሮን ናይ እግዚኣብሄር ማንነት ስለ ዝኾነ እዩ። ሰብ ኣብ እግዚኣብሄር፡ ማለት ብህላውነቱ ብባህርኡን እናተሓጎሰ፡ ዘድልዮ ካብኡ እናተቀበለ፡ ክነብር እዩ ብእግዚኣብሄር ካብ እግዚኣብሄር ዝተፈጥረ።
ካብቲ ዘሕዝን መግደራ ግና፡ ከምቲ ሕጂ ዝኾኖ ዘሎ፡ ሰብ ብሓሳብን ተንኮልን ሰይጣን ተታሊሉ፡ ካብቲ መንበሪኡ እግዚኣብሄር ወዲቁን ርሒቁን። ብሰንኪ ዘይምእዛዝ፡ እግዚኣብሄር ንሰብ ካብ ቅድሚኡ ሰገጎ። ከም ሳዕቤኑ ኸኣ ሰብ ኣብ ባዶነት፡ ሕፍረት፡ ጣዕሳ፡ ፍርሂ፡ ጭንቀት፡ መርገም፡ ሞት ክነብር ጀሚሩ። ሰብ ካብቲ ዝተጨንደሓሉ፡ ዓይኒ ማያቱ ዝኾነ እግዚኣብሄር ብሓጢኣት ምኽንያት ሞይቱ። “ሞት” ማለት እቲ ቀዳማይ ትርጉሙ ምፍላይ፡ ምርሓቅ ማለት እዩ። ሰብ ካብቲ ዓይኒ ማያቱ ዝኾነ እግዚኣብሄር ስለ ዝወጸ፡ ብድኽነት፡ ብጥሜት፡ ብምስኣን ኣሕለልዩ፡ የሕለሉ’ውን ኣሎ። ዘፍ.4፡16 "ቃየል ድማ ካብ ቅድሚ እግዚኣብሄር ወጸ፡ ኣብ ምድሪ ኖድ ከኣ ተቀመጠ"። "ኖድ" ማለት ምኹብላል ማለት እዩ። እወ ሰብ ካብ ኣምላኽ ምስ ረሓቀ፡ ምስተፈለየ፡ ሰላም፡ ዕረፍቲ፡ ዕቁብ ህይወት፡ ምልኣት፡ ትርጉም ህወይት ንኽረክብ ኮለል ክብል ጀሚሩ፡ ኮለል’ውን ይብል ኣሎ። ሰብ ብምኽንያት ሓጢኣት ዝኸሰሮ ዝዓበየ ክሳራ እንተሃልዩ፡ ካብቲ መንበሪኡ ዝኾነ እግዚኣብሄር ምርሓቁ እዩ። እዚ ሎሚ ንርእዮ ዘለና ዘሕዝን ተርእዮ፡ ማለት ሰብኣይ ምስ ሰበይቱ፡ ሓው ምስ ሓዉ፡ ሰብ ምስ ብጻዩ፡ ደቁ፡ ጐረባብቱ፡ ካብኡ ሓሊፉ’ውን ምስ ገዛእ ርእሱ ጽልኢ፡ ባእሲ ዝኸውን ዘሎ፡ ሰብ ካብቲ ኣብኡ መታን ክነብር ዝተፈጥረሉ እግዚኣብሄር ስለ ዝወጸን ዝረሓቀ ጥራይ እዩ። ሃጽፊ ሲኦል በርቲዕዎ፡ ኣብ ምረትን፡ ውርደትን፡ ግፍዒ ጸላእን ይነብር ኣሎ። ግፋዕ ጸላኢ ስለ ዝኸበዶን ዘሳቀዮን ድማ እንተ ብጋህዲ ወይስ ብሕቡእ ዘናግፎ ኩሉ ግዜ ምስ ደለየ እዩ። ናይዚ መፍትሒ ድማ፡ “...ናብታ እተፋንጫሕኩሙላ ከውሕን፡ ዝተኮዓትኩሙላ ጒድጓድ ዔላን ኣስተብህሉ።” ኢሰ.55፡1 እዚ ማለት ናብቲ ካብ መጀመርያ ዝወጻእናሉን፡ ዝነታዕናሉ ምንጭና ከነስተብህል፡ ማለት ናብ እግዚኣብሄር ክንጥምት፡ ክንምለስ እዩ ዝመኽረና።
ኣብ ምሳ.15፡24 “ለባም ሰብ ካብቲ ኣብ ታሕቲ ዘሎ ሲኦል ከምልጥሲ፡ መገዲ ህይወት ናብ ላዕሊ ትመርሖ።" ይብል። ሲኦል ምስ ሞትካ እትረኽቦ ጥራይ ዘይኮነ፡ ኣብዚ ምድሪ ከለኻ እትጅምሮ፡ እትምከሮ ናይ ሓጢኣት ፍርዲ እዩ። ኣብ ዮሃ.3፡18 “ብእኡ (ብየሱስ) ዝኣምን ኣይፍረዶን። ነቲ ዘይኣምን ግና ብስም ወዲ ኣምላኽ ስለ ዘይኣመነ ድሮ ተፈሪድዎ ኣሎ”። ከምቲ ኣብ ላዕሊ ዝጠቀስክዎ፡ ሃጽፊ ናይ ሲኦል ማለት ጭንቀት፡ ሰላም ምስኣን፡ ሓዘን፡ ጓሂ፡ ባዶነት፡ ማእሰርቲ፡ ኩነኔ፡ ዘይምቅናዕ፡ ሕማም፡ ካልእ’ውን እዩ። ናይ ሲኦል ናብራ ኣብዚ ምድሪ ከለኻ ዝጅመር ኮይኑ፡ ዳሕራይ ከኣ ምልኣቱ ይግለጽ። ናይዚ መፍትሒ ድማ፡ ናብቲ መንበሪናን፡ መጸጊዒና፡ ከውልናን ዝኾነ ጐይታ የሱስ ምጽጋዕ ጥራይ እዩ። ከምቲ ኣብ ምሳሌ ዚብሎ፡ ካብቲ ኣብ ታሕቲ ዘሎ ሲኦል ከነምልጥ፡ ናብ ላዕሊ ዝመርሓና መገዲ ህይወት ኮይኑ ጐይታ የሱስ ተገሊጹ እዩ። ሓጢኣት ውርደት ህዝብታት ስለ ዝኾነ፡ ካብቲ ክብርና ህይወትናን ዝኾነ ኣምላኽ ፈልዩ፡ ኣብ ሞንጎናን መንጎ እግዚኣብሄርን ክብጻሕ ዘይከኣል ፍልልይ ፈጢሩ እዩ። እግዚኣብሄር ይመስገን፡ ጐይታና የሱስ ብሞቱን ትንሳኤኡን ናብ ኣምላኽ መታን ከብጽሓና ማእኸላይ ብሙኻን፡ ነቲ ዝተፈጥረ ጋግ መሊኡ፡ መሰጋገሪ ኮይንና። ስለዚ ናብቲ ናይ መጀመርያ ማዕረግና፡ ቦታና፡ ስፍራን ንምምላስ ጐይታ የሱስ እንኮ መገዲ እዩ።
ንስጋናን ነፍስናን መንፈስና ዘድሊ ዘበለ ኩሉ ምስ እግዚኣብሄር እዩ ዘሎ። ካብኡ’ዩ ድማ ዝመጽእ። እዚ ስለ ዝፈለጠ ዳዊት፡ “ኣነ ግና ንገጽካ ብጽድቂ ክርእዮ ምስ ነቃሕኩ ድማ ብትርኢት ከጽካ ክጸግብ እየ” ዝበለ። ጽጋብ ነፍስና ገጽ እግዚኣብሄር ጥራይ እዩ። እንተ ዘይኮነ ዊንታ ሰብ ኣይረውን እዩ። ስለዚ ድማ ኩሉ ካብቲ ዝወጸሉ፡ ኣብኡ እዩ ዝነብር ዝበልናሉ ምኽንያት ንኽነብር ዘድልዮ ዘበለ ኩሉ ካብቲ ዝወጸሉ ኣብኡ ስለ ዝርከብ እዩ። ሓቂ እዩ፡ እግዚኣብሄር፡ ሰማይ እንተደየብና ኣብኡ ኣሎ፡ ምድሪ ተወረድና ኣብዚ ኣሎ፡ መንጸፍና ኣብ ሲኦል እንተጸፍና ኣብኡ’ውን ኣሎ፡ ኣኽናፍ ወጋሕታ እንተወሰድና እሞ ኣብ ወሰን ባሕሪ እንተተቀመጥና የማነይቲ ኢድ እግዚኣብሄር ትሕዘናን ትመርሓናን እያ። ካብ እግዚኣብሄር ሓሊፍና ናብ እንኸዶን፡ እንኣትዎን የብልናን። የሱስ ንደቀ መዛምርቱ፡ “ንስኻትኩምከ ክትከዱ ትደልዩ’ዶ ኢኹም?” ኢሉ ምስ ሓተቶም፡ ጴጥሮስ ዝሃቦ መልሲ እንተ ነይሩ፡ “ጐይታ ንስኻ ናይ ዘልኣለም ህይወት ቃል ኣለካ፡ ካባኻ ሓሊፍናሞ ናበይ ክንከይድ ኢና።" ብምባል ምርጫኡ የሱስ ምኻኑ እተዛረበ። ንህይወትና ዘድልያ ዘበለ ካብኡ ንምርካብ፡ ኣብ ጸጽባሕ ክንፈልጦን ክንደልዮን፡ ኣብ ህላውነቱ ድማ ብምርዳእ ክንነብር ይድለየና። ከም ሓሳብ ርእስናን፡ ድሌትናን ምንባር ገዲፋና፡ ነቲ ናባና ዝተላእከ የሱስ ወዲ ህያው ኣምላኽ ብንስሓ ተመሊስና፡ ኣብ ጸጽባሕ ንዕኡ ብምፍላጥ እናዓበና፡ ንርኽሰትን ንዓለማውነትን ክሒድና፡ ምስ ሓጢኣት ከይተጸናበርና ብቅድስና ክንነብር ኣለና። ግብ.17፡28
ዳዊት እዚ ስለ ዝፈለጠ፡ ኣብ መዝሙሩ እግዚኣብሄር መንበሪኡ ምኻኑ፡ ካብ እግዚኣብሄር ሓሊፉ ድማ ናብ ዝኸዶ ከም ዘየለ ደጋጊሙ ዘሚሩ ኣሎ።
ናይ ኣምላኽ ሓለዋ ስለምንታይ ከም ዝበዝሓሉ ክዝምር ክገልጽ ክደሊ ከሎ፡
“ኣብ ጸግዒ እቲ ልዑል ዝሓድር፡ ኣብ ጽላል እቲ ኩሉ ዝኽእል ይነብር፡
ኣነ ንእግዚኣብሄር ዕርደይን ዝውከሎ ኣምላኸይን ይብሎ ኣለኹ” ይብል።
ኩሉ ሃሊዩካ፡ ብዘይ እግዚኣብሄር ግና ኩሉ ከንቱ ምኻኑ ክገልጽ ክደሊ ከሎ፡
“ካብ ሽሕሲ ሓንቲ መዓልቲ ኣብ ኣጸድካ ትሓይሽ እያ እሞ፡
ኣብ ድንኻን ረሲኣን ካብ ምንባርሲ ኣብ ቤት ኣምላኸይ ሓላዊ ደገ ምኻን ይሕሸኒ” በለ።
ናይ መጨረሽታ ምርጫኡ እንታይ ምኻኑ ኣስሚሩ ክዛረብ ምስ ደለየ፡
“..ንእግዚኣብሄር ሓንቲ ነገር ለሚነዮ፡
ውቃበ እግዚኣብሄር ንምርኣይ መቅደሱ ድማ ንምምርማርሲ ምሉእ ዕድመይ ኣብ ቤት እግዚኣብሄር ክነብር ደልየ ኣለኹ።” ይብል።
ናይ ውሽጢ ናፍቆቱ ንኣምላኽ ክነግሮ ምስ ደለየ ዝዘመሮ መዝሙር እንተነይሩ፡
“ዎ ኣምላኽ ቤት ማሕድራትካ፡ እቲ ክብርኻ ዝነብረሉ ቦታ አፍቅሮ እየ” ዝብል እዩ።
ኣብ መጨረሽታ’ውን እንተኾነ፡ ኣብ ቤት እግዚኣብሄር ንዘልኣለም ንምንባር ብሓይሉ ብኽእለቱ ክገብሮ ከም ዘይኽእል ስለ ዝተረድአ፡ ብዛዕባ ምሕረት እግዚኣብሄር ከምዚ ክብል ዘሚሩ፡
“ሳህልኻን ምሕረትካን ንምሉእ ዕድመይ ክስዕባሊ እየን፡
ኣብ ቤት እግዚኣብሄር ኣምልኸይ ድማ ንዘልኣለም ክነብር እየ።"
ሓለፋ ኩሉ፡ ነቲ መንበሪኡ ዝናፍቅ ዝነበረ ዳዊት፡ “ኩሉ ፍቃደይ ዝገብር፡ እዚ ከም ልበይ ዳዊት ወዲ እሰይ ረኸብኩ” ብምባል እግዚኣብሄር ዝመስከረሉ፡ ድሌትን ጽምኣትን ልቡ እንታይ ምኻኑ ይፈልጥ ስለ ዝነብረ እዩ።
“ልበይሲ ኣብ ክንዳኻ ኮይኑ ንገጸይ ድለዮ ይብለኒ ኣሎ፡
ዎ ኣምላኽ ንገጽካ (ምህላውካ) እደሊ ኣለኹ።” ኣሜን!
Posted by:
Samson Mehreteab
Apr 14, 2012
0 Comments
1121 Views


text:
ኲልና ዓጊብናሉ ዘለና ሕቶ ከልዕል። ነዚ ኣርእስትና ዝዛመድ ወይ ዝኸይድ ሃገርናን ህዝብናን ኣብ ውሽጢ ይኹን ወጻኢ ብሰንኪ እዚ ኣብ ኤርትራ ዘሎ ግዛኣተ ምልኪ: ኣብ ዓቢ ሽግርን ጸበባን ከም ዘለና ኩሉ ኤርትራዊ ዝሳምማዓሉ ጉዳይ ኢዩ። ነቶም እናሰምዑ ዝጸመሙ እናረኣዩ ዝዓወሩ ገዲፍካ።
እዚ ሎሚ ተኣኪብናሉ ዘለና ምኽንያት ድማ ከምቲ ኣብ ወጻኢ ዳርጋ ኣብ ምሉእ ዓለም ዘለው ኤርትራውያን በዚ ገጢሙና ዘለ ሓደጋ ናይ ምህላውን ዘይምህላውን ሕቶ ካብቲ ኣብ ድሕሪ ኮምፒተር ኮፍ ኢልካ ዝርእየካ ዘይብልካ ዝምደርን ዝበሃልን ዝነበረ ወጺእና: ኣብቲ ዓለም ዘደነቐ ፍንው ሰላማዊ ሰልፊ ጀንቭ. ጥራይ ደው ምባል ዘይኮነስ: ንውጽኢቱ ብውደባን ጥርኑፍን ኣገባብ ንምቅላስ ፍሕሕታ ህዝቢ ዝረኣየሉ ዘሎ መድረኽ ኣቲና ኣለና።
ናይ ሎሚ ዘረባይ ድማ ነዚ ፍሕሕታዚ ብኸመይ ኢና ናብ ሓደ ጭቡጥ ነገር እነብጽሖ ዝብል ክኸውንዩ። ነዚ ንምግልጽ ብርእይቶይ ኣብ እዋናዊ ጒዳይና ብምጥማት ኣድማዒ ዝበልክዎ ናይ ውደባ ጥቕሚ ኣብ ለውጢ ካብ ምልካውነት ምስግጋር ናብ ሕውነትን ማዕርነትን ሓርነትን ዘለኒ ርእይቶ ከካፍለኩምየ።ኣነን ኣብ ናተይ ዕድመ ዘለናን እንሓስቦ ምሳኹም ምስዞም ብዕድመ ትንእሱና ተምክሮና ምትሕልላፍ ምብቃዕና ንዕደመና ከም ዓቢ ጸጋ ኢየ ዝርእዮ። ምስቶም ኣብ ግዜና ዝተወልዱ ሎሚ ንጸጋ ዕድምኦም ኣብ ንህዝቢ ኣድምዮም ታሪኾም ዘባላሽው ዘለው ዘይምዃነይ ከኣ ከም ዓቢ በረኸትየ ዝቖጽሮ። ብምቕጻል እምበኣር ለወጢ ብኸመይዩ ክመጽእ ዝኽእል ዝብል ሓሳብ ከልዕል እደሊ። ኣቓልቦኹም ክትህቡኒ ኸኣ ብትሕትና እሓትት።
ናይ ለውጢ መስርሕ:- ናይ ለውጢ መስርሕ ካብ ሓቂ ወይ ጭቡጥ ኲነታት`ዩ ዝብገስ። ለውጢ ምግባር ማለት ልምዲ ምትካኽ/ምስታይ ትኪ ሽጋራ እንተነይሩካ ብውልቅኻ ንሂወትካ ብጥዕና ይኹን ንቚጠባኻ ሃሳይ ምዃኑ ፈሊጥካ ካብ ዝነበረካ ኣመል ወይ ወልፊ ንምልቓቕ እትገብሮ ቃልሲ: ናይ ሂወት መስርሕ ለውጥዩ። እዚ ንገለ ሰባት ክዕወትሉ ቀሊልዩ። ሓንሳብ ምስ ወሰኑ ናብ ዓወት ምግልጋል ምትካኽ ሽጋራ ዝበጽሑ። ክሳብ መጀመርያ ተሰዓትታት ናይ ኤርትራውያን ማሕበራት ብስም ማሕበረ ሰብ ዝቖማ ነይረን። ገለ ማሕበራት ናተን ክበባት ተኻርየን ንኣባላተን ናይ ሓባር ማሕበራዊ ሂወቶም ዘውሃህድሉ ዕድል ምፍጣር ዘኽኣለ ኲነት ዝፈጥር ነይሩ ። ኣብ ዝቕመጠላ ኮሙውን ነይሩና። ሓደ ምሸት ብዛዕባ ምግልጋል ካብ ሽጋራ ዕላል ተላዒሉ። ኣብቲ ዕላል መኮነን ነጋሽ ዝብሃል ሓው: ኣነ ካብ ጽባሕ ሽጋራ ኣይሰትንየ ኢሉ። ካልእ ከምኡ ሰታይ ሽጋራ: ምሰታይ ሽጋራ እንተገዲፍካያ በጊዕ ክሓርደልኩምየ ይብል። ሓደ ካልእ ከኣ ኣነውን ጥርሙዝ ወስኪ ሒዘ ክመጽእየ ዝብል መብጽዓ ይገብር። ሓው መኮነን ድሕሪ ዝኣወጀሉ ዕለት ሽጋራ ምስታይ ኣቋሪጹ። ክሳብ ሎሚውን ኣይተመልሳን። ልዕሊ ዕስራ ዓመቱ። እቲ ዝወሰኖ ለውጢ ምትካኽ ወይ ምስታይ ሽጋራ ኣተግቢርዎ ማለትዩ።
ሕጂ ኣኣኪቡና ዘሎ ምኽንያት ነዚ ሕብረተሰብና ካብ ዘለዎ ዓዘቕቲ ጭኮና: ሃገርና ካብ ናይ ምወዳእታ ፍሽለት ንምድሓንዩ። ዕብየት ጒዳይና ከቢድ ፖለቲካዊ ሓደጋ ዘለዎዩ። ኢሳያስ ኣፈወርቂ ኣብርሃ: ካብ 1973 ዓም ኣትሒዙ ንብሉጻት ኤርትራውያን ከጥፍእን ክምቊስን ድሕሪ ምጽንሑ: በቶም ዝተረፉ ኤርትራውያን ብዝገበርዎ መስዋእቲ ሂይወት ዝተረኽበት ኤርትራ ኸኣ: ካብ 1993 ኣትሒዙ ቅድም ምስ ሱዳን ደሓር ምስ የመንን ቀጺሉ ምስ ኢትዮጵያ ምስ ጁቡቲውን ኣብ ኲናት ነቚቱ እልቢ ዘይብሎም ኤርትራውያን ኣጥፊኡ። ብሰንኩ ኸኣ ህዝቢ ካብ ቦትኡ ተፋናቒሉ ስደትን ዘርምዘርሞን ኮይኑ። ድሕሪዚ ዂሉ ጥፍኣት ብኣብይ ኣሕመድ ዝበሃል መራሒ መንግስቲ ኢትዮጵያ ዝረኸቦ መዋጽኦ ምንጻል ካብ ዓዲ ሃሎ ምስ ወጸ: ዕንደርኡ ኣብ ኣዲስ ኣበባን ኣዋሳን ምስ ኣካየደ ድሕሪ ከም ”ርሕርሕቲ ኣደ”: ኣምስሉ ከንፈሩ ብምሓዝን ኣፍ ልቡ ምህራምን: መቸስ ሸዑ ዝተራእየ ፍዂሰት ኢሳያስ ከም ክንቲትዩ። ንዓመታት ዝኸሰርናዮ ክሳራውን ኣምሊስናዮ ኣለና ኢሉና። እቲ ነውራም መልሓሱ ነቲ ኣብ ህዝቢ ኤርትራ ኲናት ወሊዑ ከህልቖ ዝጸንሐ ኤርትራዊ ዋጋ ከምዘይቆጽሮ ብጋህዲ ኣርእዩናን ኣስሚዑናን። እቶም ድሮ ዝቕበጽናዮ ኣይገረመናን: በታ ናይ ሽዑ ፍኾስኮሱን ዕብዳኑን ግን ኣእማንውን ተንቃሳቒሶምዮም።
ምትእኽካብና ካብዚ ጉዕዙይ ኣጽፋር ንምግልጋልዩ። እምበርከስ: ነዚ መዓትዚ ንምልጋስ ከመይ ዝኣመሰለ መስርሕ ኢና ክንሓልፍ ዝብልዩ እቲ ዓቢ ሕቶ። ንዓቢ ሕቶ ንኸምዚ ናትና ክፉእ መራሕን ግዜን: መስርሕ ለውጥና ዕውት ዝኸውን: ነብሲ ወከፍ ሰብ ጒጅለ ስቪክ ማሕበር ፖለቲካዊ ውድብ: ጽልዋ ለውጢ ቅድም ኣባኻ: ኣብ ማሕበርካ: ኣብ ውድብካ ክመጽእ ከም ዝግባእ ምርዳእ መባእታዊ መጀመሪናዩ። ሒዝካዮ ዝጸናሕካ መገዲ ጒዕዞ ንሓርነት ካብ ምስ ህግደፍ ምጽናሕ ጀሚርካ ክሳብ ኣብ ስቕታ ፍርሂ ዝኣተኻሉ: ከምኡውን ብዝመስለካ ንለውጢ ክተተገብሮ ዝጸናሕካ መስርሕ ካብ ደምበርበር ዝበለ ኲነታት ናብ ጭቡጥ ከስርሕ ዝኽእል ዕላማ ምምጻእ: መጀመርያ ንስኻ ለውጢ ግበር፣ ማሕበርካ ውድብካ ለውጢ ክገብር ስራሕ። እቲ መስርሕ ዕውት ኽኸውን ንጹር ራኢ ሃልዩ: ኣብ ምቕራጹውን ንጡፍ ተራ ምጽዋት፣ ብዘይ ናይ ነብሲ ወከፍ ንጡፍ ተራ ንለውጢ ዝርከብ ዓወት የለን። ዓወት ብኻብ ውሽጥና ዝብገስ ድለየት ንለውጢዩ ዝመጽእ።
እምበኣር! መጻኢ ዕድልና ንፍትሕን ቁዋማዊ መንግስትን ደሞክራስን ምዕባለን ኣብ ህዝብናን ሃገርናን ንኽመጽእ ᎒ ብግብሪ ክንርእዮ ይከኣል ድዩ ኢልና ሓቲትና መልሱ መጀመርያ ኣብ ውሽጢ ቀልብና ክሰርጽ ዓርከይ ሓወይ ኢልዎ እልካ ዘይኮነ ካብ ልቢ ነብሲ ወክፍና ዝነቐለ ናይ ለውጢ ሓይሊ ክህሉ ምስ እንቃለስዩ። ለውጢ ክንርኢ ብሃንቀውታን ባህግን ጥራይ ምጽባይ ኣይኮነን: ከምኡውን ካልኦት ክሰርሕዎን ክተግብርዎን ዘይምጽባዩ። እጃምካ ምጽዋት ኣድላይ ጥራይ ዘይኮነ ግድነትዩ።
ሰለስተ ዓንዲ ኲርንዓት ለውጢ:- መጀመርያ ፍልጠትና ኣብቲ ክንልውጦ ንደሊ ጒዳይ ከመይ ኢዩ᎒ ኲሎም ደቂ ሰባት ፍልጠት ኣለዎም። ፍልጠቶም ግን በበይኑዩ። ንኣብነት እንሰርሖ ስራሕ በበይንዩ። ነቲ ንሰርሖ ስራሕ ብዛዕባ ተገዳስነትና: ኣብኡ እንጥፍኦ ግዜ ኣብቲ ስራሕ ዘለና ኣጠማምታን ክፋላለ ይኽእል። ብትግሃት እትገብሮን ደሞዝካ ንምርካብ ጥራይ እትገብሮን ፍልልይ ክህልዎ ይኽእል። ትምህርቲ`ውን ከምኡ። ትምህርቲ ናይ ዕደመ ምሉእ መስርሕዩ። ትምህርቲ ስቕ ኢልካ ብኸምኡ ዝዕደል ነገር ኣይኮነን። በቲ ናይቲ ውልቀ- ሰብ ጻዕሪ ዝረኽቦ ሓበረታ ብምምርማርን ንሓድሕዱ ብምግጫውን ክጭበጥን ክብጻሕን ዘለዎ ነገር`ዩ። ፍልጠታዊ ምዕባለ ኣብ ናይ ደቂ ሰባት ውልቃዊ ተመክሮ ዝተመርኮሰዩ። ምሕታት: ምግራም: ኣብ ምልክት ሕቶ ምእታው: ምፍታን ምንጽብራቕን ስጒምቲ ምውሳድን ዝኣመሰለ ባህርያት: ህያው ዝኾኑ ናይ ፍልጠት ሰንሰለት ኮይኖም ኣዝዮም ኣገደስቲ ስጉምታትዮም።
ኣብዚ ዘለናዮ ህሞት: እቲ ጨፍላቒ ስርዓት ንናይ ውሽጢ ናይ ህዝቢ ፍሕሕታ ንምድርቋስ ናይ ደገ ጸላእትኻ ከም በዓል ወያኔ መጹኻ ዝብል ባህራሪ ዘመተ ባዶ ሰለስተ ኣዋፊሩ ኣሎ። እቲ ጽወታ ተወዲኡ ኢዩ ዝብል ኣዕናዊ ሙዚቃኡ: ምስ ደምበ ኣብይ ተዛሚዱ ንጎረቤትና ዝኾኑ ህዝብን ውድብን ከም መሳርሒ ናይ ጥፍኣት ጒዕዞኡ ክጥቀመሉ ይፍትን ኣሎ። ኣብቲ ናይ 1998-2000 ዓ.ም ኲናት ኢትዮ-ኢርትራ ካባይ ጀሚርካ ዝወደበሉ ጥበብዩ። ኣብቲ ዘይ ቅዱስ ኲናት ከእትወናን ገንዘብና ክዝርፍን: ካብ ልብን ኣእምሮን ዝወጸ ገምጋምን ፍልጠትን ብዘይምግባርና ንሃገርናን ህዝብናን ኣብ ዘደምየ ኲናት ተኻፋሊና በዓል ኣነ። ውጽኢቱ ኣፍራይ ሓይሊ ክፋል ህዝብና ጠፊኡ። ካብ ዓዱን መረቱን ተዛኒቡሉን ተሰዲዱን። ንኢስያስ ግደፍ ይኣክል ንዝበልዎ ኣብ ናይ ሞት ጎዳጒዲ ብሂወቶም ዳጒኑ።
ነቶም ከምዚ ኸማይ ዘይቅዱስ ኲናቱ ዝደገፍና ኸኣ ንብረትና መጽዩ ኣብ ኣፈ ደገ ድኽነት ኣጻጢሑና። ንሱ ግን ክሳብ ሕጂ ኣብ ስልጣን ኮይኑ የድምየና ኣሎ። እቲ ተወሪረ ዝብል መዳናገሪ ጥሩምባ ኲናቱ ቀንዲ መበገሲኡ ምግሃስ ዶም ብወያነ ከምዘይነበረ ዘርእየና: ኣብይ ኣሕመድ ንምሕናጻጽ ዶብ ተቐቢልናዮ ኣለና ምስ በለ: ኢሳያስ ካብ ዓዲ ሃሎ ወጺኡ ኣብ መናገሻ ከተማ ኣስመራ ርግእ ኢሉ ኮፍ ኢሉ: ቅድሚ ዝኣገረ ዶብና: ብመሰረት ውሳኔ ኮሙሽን ዶም ንሓንጽፆ ክብል ነይርዎ። እቲ ኢስያስ ንዋርስይን ይከኣሎን ናብ ኲናት ብምእታው ሰብን ንብረትን ኤርትራን ዝሸመመሉ ጒዳይ ግን ጒዳይ ዶብ ከምዘይነበረ ብግብሪ ኣርእዩና። ብነፋሪት ንደቡባዊ ዶባት አርትራን ትግራይን ሰጊሩ ንኣዲስ ኣበባ ክእቱ ኢና ዝረአናዮ። ንኣብይ ካብ ሎሚ ምርሓና ምስ በሎ ድማ ኣብይ ጒዳይ ዶብ ምሕንጻጽ ናይ ሕጂ ተግባርና ኣይኮነን ኢሉና። ከም ዋጻኢ ምኒስተር ኤርትራ ኮይነ እንተሰራሕኩ ከይትግረሙ ብምባል ንዑስማን ሳልሕ ኣይትቀየምኒ ክብል ሓጪጩሉ። ክብራት ተኻፈልቲ! ኤርትራን ህዝብናን ብሰንኪ ብደም ኤርትራውያን ዘይዓግብ ሕሙም መራሒ ናይ ተልመደናት ፖለቲካ መሐጨጪ ኮንና ኢና።
እቲ ከይሲ ሎሚው`ን ዝሃርሞ ከበሮ ኲናት ንሰምዕ ኣለና። ግን ኣነ ፍልጠት ስለ ዝገበርኩ ክድግፎ ዘይኮነስ ንኢስያስ መቓብር ፖለቲክኡ ኣብ ምዂዓት ዝካፈለሉ ፍልጠት ቀሲመ ኣለኹ። እቲ ንዂላትና ዘድልየና ፍልጠት ንምድሓን ሃገርና ብጥልመት ኢሳያስ ኣፍወርቂ ኣብርሃ ናይ ፍልጠት ባንደራ ድሕነት ሃገር ከነምበልብል ኣለና። ጻላእትና ውሑዳትዮም ኢሳያስን ጒጅልኡን። ንሕና ደለይቲ ፍትሒ ብዙሓት ኢና፣ ብዝሕና ግን ብፍልጠታዊ ውደባ ክህብትም: ንርእስና ናይ ውደባ ፍልጠት ክህልወና ኣለዎ። ናይ ውደባና ሓይሊ ድማ ደሞክራስን እምነት ሰብኣዊ መሰላትን`ዩ። ነዚ ዓቢ ጒዳይ ድሕነት ሃገርን ህዝባን ኢልና ብሓባር ዝወሰንናዮ ውሳነ ኣብ ግብሪ ምውዓል ቀንዲ መዐቀኒ ቃልስናዩ። ናይ ሓባር ውሳኔ ክብል ከለኹ ኣብ ውሽጢ ሲቪካዊ ማሕበር ይኹን ፖለቲካዊ ውድብን ኣብ መንጎ ውድባትን ጽላላትን ዝግበር ውዕላትን ውሳኔን ማለተይ ኢዩ። እቲ እናሳዕ ዝርአ ውድቀት ኣሳራርሓና ኣብ ስምምዕናን ውዕላትናን ነቲ ብደሞክርያስያዊ መስርሕ ውሳኔ ብዙሓት 50+1 ተቐቢልካን ሪዒምካን ዘይምስራሕዩ። ቅኑዕ ሓሳባት ንእትብሎም ኣብ ውሽጢ እቲ ብሓሳብ ዝተሳዓርካሉ ውድብ ወይ ማሕበር ኮንካ ዕግበትካ ንምስፋን ኣብ ክንዲ ምስራሕ ምህዳምን ምፍንጫላትን እቶም ኣዕነውቲ ተግባራትናዮም። ነዚኦም ብግቡእ ምግምጋምን መስርዖም ከም ዝሕዙ ምግባርን መፍትሕ ዓወት ንለውጥናዮም።
ኣብ ልዕሊ ሰባት ዘለና ኣረኣእያ:- ቀንዲ ሕመረት ናይዚ ኲሉ ሰብ ማዕረ ምዃኑ: ካበይ መጺኡ እንታዩ ሃይማኖቱ: ጾትኡ: ስርሑ ሃብቱን ድኽነቱን ትምህርቱን መዓርጉን ወዘተ ብዝየገድስ: ሓደ ሚዛንን ቦታን ምሃቡ። ከምቲ ማርቲን ሉተር ዝበለዩ፣ ሕልሚ ኣሎኒ ኢሉ፣ ሓደ ሰብ ብሕብሪ ቆርበቱ ዘይኮነስ ብጠባዩን ግብሩን ዝምዘነሉ ግዜ። ዝኾነ ይኹን ሰብ ብባህርኡ ካብ ካልኦት ፍሉይ ኮይኑ ዝሓስብን ዘንጻባርቕን ፍጡርዩ። በዚ ዂርናዕዚ ጠሚትና ክንርኢ ከለና ዝኾነ ሰብ ሃብቲ ናይ ሓደ ጽፉፍ ሕበረትሰብዩ። ናይ ምዕባይን ምምዕባልን ድልየትን ዓቕምን ኣለዎ። ለውጢ ምምጻእን ምጽላውን ሓላፍነት ምስካምን ዓቕሚ ኣለዎ። ነብሲ ወከፍ ሰብ ግን ኣባል ናይ ሓደ ሓባራዊ ናብራ ደኣምበር ብውልቁ ዝቖመ ፍጥረት ኣይኮነን። ክዓብን ክምዕብልን ከማዕብልን እንተኾይኑ ድማ ምስ ካልኦት ከምኡ ብምትሕብባር ጥራዩ ነቲ ዓቢ ቁምነገር ለውጢ ንሓድሽን ምዕቡልን ሕብረ-ሰብ ክበጽሖ ዝኽእል። እዚ ሕጂ ተጋቢእናሉ ዘለና ኣጋጣሚ ጨሪሕናን ይኣክል ኢልናን ገገዛና ምኻድ ዘይኮነ ናብ ጩቡጥ መስርሕ ህዝባዊ ባይቶ ኣብ ስቶኮሆልም ከነሰጋግሮ ክንሓስብን ክንዋሃሃድን እዩ ዘለና።
ኣብ ልዕሊ ሕብረተ-ሰብ ዘሎና ኣረኣእያ:- ሕብረተ-ሰብ ናይ ኲሉ ፍጡር ናይ ሓባር ባይታን መበገስንዩ። ከምቲ ንዓና ሕብረተ-ሰብ ኤርትራ። ደቂ-ሰብ ብሓባር ብምዃንዮም ጥዕና ዘለዎ ሕብረተ-ሰብ ዝሃንጹ። ኲሉ ድማ በብዓቕሙ ብማዕረ ከም ዝሳተፍ ዝገብሩን። እዚ ግን ኣብቲ ህዝባዊ መንግስቲ ዘለዎ ሕብረተ-ሰብ ኢዩ። ንዘራጊቶ ውልቀ መላኺ ምስ ኣልገስና ሕጂ ኸኣ ናትና ንመጻኢት ደሞክርያስያዊት ኤርትራ መንጸፍ ንምግባር። ክምዚ ምስ ሓሰብና ንምምዕባሉ ነብሲ ወከፍና ተራ ክንጻወት ግቡእን ሓላፍነትን ኣሎና። ውሑዳት ሰባት ጥራይ ክሰርሑን ክኣልዩን ከማሓድሩን ክግደፉ የብሎምን። ኲልና ንሓደ ዕላማ ንምድሓን ሃገርን ህዝብን ገዛእ ርእስናን ብሓባር ንስራሕ። ሰብኣዊ ኣረኣእያ ኣብ ሰባት ደረት ኣይገብርንዩ። ኣውራጃ: ሃገራትን ክፍሊ ዓለማት ኣብ ግምት ዘየእቱን ማሕበራውን ዓለታዊ መበቆልን ኣመጻጽኣን ሰባት ዘይፈልጥን ንዂሎም ኣብ ዓለም ዝነበሩ ደቂ ሰብ ብማዕርነት ዘሳትፍንዩ።
እዚ ሓሳብዚ እዚ እንነብረሉ ሕብረተ-ሰብ ሽወደን ዝቃለሰሉ ስነ ሓሳብዩ። ኣንጻርዚ ዝሰርሑ ሓይልታትውን ኣለው። ስለ ዝኾነ ኣብቲ ናይ ውህደት ቃልስና ምስቶም ጥዑይ ሓሳባት ዘለዎም: ኣንጻርቶም እኩያት ብሓባር ምስራሕ ዝጠመተ ዕላማውን ክንሕንጽጽ ክህልወናዩ። ስለምንታይሲ ንረብሓናን ደቅናን ዝሰርዕ ወይ ዝጎድእ ውሳኔታት ዝገብሩ ኣለው። ንኣብነት እዞም ሕጂ ኣብ 26 ግንቦት ንሓሙሽተ ዓመት ኣብ ባይቶ ኤውሮጳ ንምእታው ዝዋዳደሩ ዘለው። ኣብዚ ውድድርዚ ኣበየናይ መስርዕ ክንከውን ንደሊ᎒ ደሞክርያስያውያን ሓልታትን ሑሉፋት ናይ የማን ሓልታታት ዓለታውያንን ዝዋዳደርሉ መስርሕዩ። ኤውሮጳ ብዓለቶም ጥራይ ክትምላእ ዝደልዩን: ብዘይ ፍልልይ ናይ-ሰባት ብሓባርን ሰላምን ንንበር ዝብሉን። ብዙሓት ካባና ዜጋታት ሽወደን ኢና። መሰል ናይ ምድማጽ ኣሎና። ከነድምጽ ወሲንና ክንህሉ ተስፋ እገብር። ንግብራዊ መስርሕ ውህደት ኢለ ዝሓሰክዎ ኣብነትዩ። ቀንዲ ናይ ሎሚ ኣጀንዳና ግን;-
እቲ ኣብ ልዕለናን መላእ ሕብረተ-ሰብናን ደይቡ ዘድምየና ዘሎ ጸላኢ ንሓሳብ ማዕርነት ኤርትራውያንሲ ይትረፍ ካብ ሱርና ንምምሓውና ዝነቐለ ምዃኑ ደጊምሲ ኣለሊናዮ ኣለና። እሞ ብኸመይ ኢና እንልግሶ ዝብል ሓሳብ ይምልሽዩ ኢለ ዝተናኸፍክዎ ድሮ ኣቕሊብኩምሉ ክትህልው እናኣመንኩ ኣብቲ እንደልዮ ናይ ለውጢ መስርሕ ገጽና ክንቅጽል።
ለውጢ ክተምጽእ ምድላይ:- ለውጢ ከተምጽእ ምድላይ ማለት ለውጢ ኣምጺእካ ኣለኻ ማለት ኣይኮነን። ንጭቡጥ ኲነታት። ንማሕበራዊ ናብራ በይንኻ ክትልውጦ ማለት ዘይከኣልዩ። ለውጢ ክመጽእ እንተደኣ ኮይኑ ምውሳእን ተሳትፎን ናይ ብዙሓት ሰባት ኣብ ዝተፋላለየ ጽፍሒ ይሓትት። ኲሉ ግዜ እቶም ብብዝሕን ብናይ ሓባር ሓሳብን ዝሰርሑ ሰባትዮም ክዕወቱ ዝኽእሉ። ናይ ለውጢ መስርሕ እምበኣር ዕውት ክኸውን እንተኾይኑ: ፍልጠትን ተሳትፎን ኣገዳሲ ተራ ኣለዎ። ፍልጠት ከም መሳርያ እንተዘይተጠቒምካ: እቲ መስርሕ ከተጽንዕን ቅርጺ ክትህቦን ስለ ዘይከኣል: ብሃወኽን ደምበበርን ብዘይ መጽናዕቲ እትወስዶ ስጒምቲ: ነቲ ትደልዮ ለውጢ ቀይዱ ከይሰጎመ ጠጠው ዘብል መፈንጠራ እዩ።
ፍልጠትን ተሳትፎን:- መብዛሕትኦም ውድባት ወይ ማሕበራት ይዕበ ይንኣስ ለውጢ ናይ ምምጻእ ዕላማ ኣለዎም። እቲ ዕላማታት ዝተፋላለየ ክኸውን ይኽእል: ኲሎም ሰባት ብዘለዎም ዕቕሚ ብማዕረ ዝነብሩሉን ዝሳተፍሉን ሕብረተ-ሰብ ምምዕባል ክኸውን ይኽእል። ኣብቲ ትሰርሓሉን ትሰርሖን ለውጢ ምምጽእ ክኸውን ይኽእል። ማሕበራት ወይ ውድባት እውን ቅልጡፍ ለውጢ ከምጽኡ ብምእማን ነቲ ክመጽእ ዝድለ ለውጢ ይሕግዝዩ ዝብልዎ ሓበረታታት ምእካብ ልሙድ ስርሖምዩ። ንሱ ጥራይ ግን ዓወት ከምጽእ እይኽእልንዩ። ከመይሲ ምዕባለ ወይ ለውጢ ዝዕወት ብዝእከብ ውድዓዊ ፍልጠትን ንጡፍ ተሳታፍነትን ናይ ኩሎም ዝሓትትዩ። እዚ ድማ ብምትእምማን ኣብ መንጎቶም ተዋሳእቲ ለውጢ ይፍጸም። ፍልጠት ግን ንማንም ብኸምኡ ዝዕደል ወይ ዝወሃብ ኣይኮነን። ፍልጠት ብንጥፈትን ሓድሽ ነገር ክትፈልጥ ብምድላይካን: ንፍልጠት ሃሰስ ብምባልን ዝመጽእ ነገርዩ። እዚ ዕውት ዝኸውን ከኣ ኲሉ ግዜ ናይ ገዛእ ርእስኻ ንጡፍ ተሳታፍነት ናይ ግድን ኢዩ።
መስርሕ ለውጢ ዕውት ክኸውን ካብ ሓበረታ ምውሳድን ምሃብን ጀሚሮም ክሳብ ለውጥን ምምሕያሽን ክበጽሑ ዝኽእሉ ህርኩታትን ውፉያትን ሰባት ምስ ዝህልውዎ ጥራይ ኢዩ። ስለ ዝኾነ ኲሉ ዓይነት ለውጥታት እቲ ዝሓቶ ግዜ ክወስድ ኣለዎ። ከምቲ ዝፍለጥ ”ክተማ ሮማ ብሓደ መዓልቲ ኣይኮነትን ትሃኒጻ። ኣብዚ ናትና ኲነታት ምስ ምህላው ዕቡድ ምልካውነት ጒዳይና ንለውጢ ህጹጽ ከም ዝገብሮ ርዱእዩ። ምህናጽ ቁዋማውን ህዝባውን ንዕኡ ዝኸውን መሰረትን ምጅማርና ድማ ኣንፈቱ ሒዙ ኣሎ። ዝተፋላለዩ ፖለትካውያን ውድባትን ስቪካዊ ማሕበራትን ተሲኦም ድምጾም የስምዑ ከም ዘለው `ውን ንርኢ ኣሎና። ኲሉዚ ፈትልታትዚ ብስራሕ ክተሓብባረሉ ዝኽእል መድብ ምውጽእ ከኣ ህጸቱ ንዂልና ርዱእ እመስለኒ። ንምድምሳስ ምልካውነት ዘሕብረና መደብ። ምፍንፋን የብቅዕ። ኣብ ልብና ንመለስ ንካባበር ሓድሕድ ምንእኣስ ዕድመ ጸላኢና ዘንውሕዩ። ባህላዊ ክብርታትናን ማሕበራዊ ምትእስሳርናን ኣብ በቶኦም መልሲና ንቕድሚት ንስጒም።
ጽን ኢልኩም ዝሰማዕኩምኒ አመስግን
ረዘነ ተስፋጽዮን።
27 ሚያዝያ 2019


text:
***WE ERITREANS R MASTERS Of AGAMES***: Video Of:--This Agame Singer Says Eritreans R Half Of His Supporters!WEEY GUUD!
Re: ***WE ERITREANS R MASTERS Of AGAMES***: Video Of:--This Agame Singer Says Eritreans R Half Of His Supporters!WEEY GU
Stop bragging! It is unEritrean and a taboo to brag.tarik wrote: ↑11 Jun 2019, 08:29Please wait, video is loading...https://www.facebook.com/NationalErInte ... 250285777/. WEEY GUUD .
Re: ***WE ERITREANS R MASTERS Of AGAMES***: Video Of:--This Agame Singer Says Eritreans R Half Of His Supporters!WEEY GU
ምሕር ተኮነ ሕያዋይ ኣይትእመን ትግራዋይ!!
ልቢ ትግራዋይ ጥውይዋይ!!
ዝብሉ ምስላታት ስቕ እሎም ዝመጹ ደኮን ይኾኑ ስ ዋላ ዝተበደሉ ኢዮም ተዛርበሞ ትብሉ?
ንሕና ኤርትራውያን ከም ህዝቢ ኤርትራ ጽላእና መንዩ እንተልና ካብ ጥንቲ ነገስታት ትግራይን መራሕቲ ትግራይን ኢዮም እዚ ማለት ከኣ ህዝቢ ትግራይ ማለት ኢዩ። እቲ ምንታይ መራሕቲ ካብ ህዝቢ ስለ ዝውለዱ።
ነገስታት ትግራይ እንባዓል ባህታ ሰገነይቲ እንባዓል ራእሲ ወልደሚካኤል ብለመጭ መልሓስ ቀትሎሞም።
ደርጊ ንህዝቢ ኤርትራ ከጥፍእ እንኮሎ ብመርሕነት ተጋሩ ጌይሩን ብውሑዳት ወልደገባን ተሓጉዙን ተመርሑን ኢዩ ህዝብና ዝቐትል ዝነበረ። እንበር በይኑ ሓንቲ ዓመት ኣብ ኤርትራ ክገዝእ ኣይምኽኣለን።
ሻዕብያ ንባዕሎም ህዝቢ ትግራይ ጎረቤትና ስለ ዝኮነ ምሳና ንዑ እሎም ኣብ ሳሕል ዓሊሞም ዓባቕ ርእሶም ናብ ሰብ ለውጦም ኣብ ስልጣን ኣቐሚጦምም ፡ ከይወዓሉን ከይ ሓደሩ ደም ስውኣትና ከይነቐጸ ንህዝብና ከጥፍኡ ነቲ ጸላእዮም ዝነበረ ህዝቢ ኣምሓራን ኦሮሞን ካልእን ገፋፊጥም ነዚ ለዋህ ህዝቢ ንምጥፋእ ተበግሶም ከም ውጽእቱ ድማ ብሉጻት ኣሻሓት ከፊልና።
እዚ ከይ ኣኽል ንስደት ፋሕ እልና ዓድና ከም ንገድፍ ገሮምና። ኣብ ዝከድናዮ እንዳኮዱ ከኣ ንህዝብና ቁስሊ ኮይኖሞ ኣለው።
ሐራይ ብዝዓባ እዚ ደራፋይ ውን ብዙሕ እዝረብ ኣሎ። ኤርትራውያን ዮም ደገፍተይ ዶ ተዓዘብተይ ዶ። ዓሕሕሕሕ
እዛ መልሲ እዚኣ ጥራይ መሉሱለይ?
~~~~~~~~~~~~~~~~~~~
ህዝብና 20 ዓመት ብወያነ ክሳቐ እንኮሎ ንምንታይ ድምጹ ዘየስምዐ? ህዝብና ባሕርን ምድረበዳን እንዳሰክተትዎ እንከለው እንታይ ኮይኑ ዓገብ ዘይበለ?
ሰራሕተኛ መንግስቲ ኢየ ዶ እሉ? ንምንታይ ነቲ ስርዓት ክቃዎሞ ደይ ከኣለ? ኣነ ደጋፊ ናይ መለስ ኢየ ክብል ኮሎ ንምንታይ ቅዲ መለስ እጥቀም?
ተጋሩ ኣሕዋትና ኢዮም ዶ ጎረቤትና ኢዮም ዶ
እወ ግን ተሓተቲ ደም ህዝብና ንሶም ኢዮም። ንምንታይ ኣድኻ ዝወለደትልካ ውን ተበድልካ ትርሕቆሉ እካ። ኣሽንኳይ ዶ እዚኦም።
ናይዚ ከመን ዩ ተሓታቲ?
1ይ/ ካብ 90-100 ህዝብና ዘባረሩ ተጋሩ ኢዮም እዚ ታርኽ እዚ ኣብ ዘመነ ድርጊ ኣይነበረን።
2ይ/ ኩሎም ኣብ ወራራት ካብ ካልኣይ ወራር ክሳብ ሳልሳይ ወራር ወያነ ዝነበሩ ተጋሩ ምሳና ዝበልዑን ዝሰተዩ መተዓቢትናን ኢዮም። በተክርስትያን ዘህረሙ ቤት ትምህርቲ ዘደብደቡ ሓይሊ መብራህቲ ሕርጊጎ ዘህረሙ
ኣስመራ ኣየር ፖርት ዝደብደቡ፡ ማይና ዝሰመሙ ዓልግድር ዘቃጸሉ ንብረት ህዝቢ ባረንቱ ተሰነይ ክድ ካብ ማይድማ ንታሕቲ ዘሎ
ስተኳስ ኩሎም ሰራዊትና ዘቕተሉ ተጋሩ ኣብ ውሽጢ ኤርትራ ዝዓበዩን ምስ ተጋደልቲ ዝነበሩ ውሑዳትን ኢዮም።
ገንዘብ ህዝብና ኣብ ደገ ኮይኖም ዝበልዑን ህዝብና ዘሸጉሩን ዘለው፡ ብዓሌትን ኣውራጃን እምነትን ፈላልዮምንና ዘለው ተጋሩ ደይኮኑን።
ዝገርም ኢዩ ደርፍታቱ ጥዑም ዩ ዶ እልኩም ሓቀይ?
ዘረባ ትግራዋይ ውን ካብ መዓር እጥዕም ካብ ጸባ እምቕር፡ ግን መወዳእትኡ ደም ኢዩ ዝገድፈልካ።
ኣብ ሓደ ቃለ ምሕተቱ ሰሚዐዮ። "ኤርትራውያን ገንዘብ ስለዘለዎም እሶም ዮም ድሕጉዙኒ"
ገንዘብ ኤርትራውያን ኢዩ ደገድሰካ እንበር ጥፍኣት ኤርትራውያን ሲ ረብሓኻ ኢዩ።
ድሕሪ ሰላም ህዝቢ ትግራይ ደይኮነን ዩ ኢሮብ ካብ ኤርትራ ትዓቢ ዝበለ፡ህዝቢ ትግራይ ደይኮነን ካብ ባድመ ሎሚ ኣይንወጽእ ጽባሕ ኣይንወጽእ ኢሉ ኣራጢጡ ዘሎ።
ስለዚ በዞም ዝስዕቡ ህዝብና ብተጋሩ ተበድሉ።
1ይ ብነገስታት ተጋሩ ተበድልና
2ይ ኣብ ድርጊ ብዝነበሩ ህዝብና ዘሐርዱ
3ይ ጥልመት ኣብ ልዕሊ ህዝባዊ ግንባር
4ይ ህዝብና ኣባሕርን ምድረበና ክጠፍእ ዝተኣወፈሩ ኩሎም ተጋሩ ኢዮም
5ይ ኣብ ስደት ኮይኖም ህዝብና ዘሳቕይዎ ዘልው ኩሎም ተጋሩ ኢዮም
6ይ ካብ ዓድና ዘውጽኡና ተጋሩ ኢዮም
7ይ ብዝተፈላለየ መንገዲ ገንዘብ ኤርትራውያን ዘባኩኑ ዘለው ተጋሩ ኢዮም።
8ይ ብዕድሜና ዝተጻወቱ ተጋሩ ኢዮም።
9ይ ጥርትና ዝዘመቱ ተጋሩ ኢዮም
10ይ ትካላትና ዘደዱ ትጋሩ ኢዮም


text:
አብዚ እዋን እዚ ራዕድን ሽበራን ቅንጸላን ከም ቀንዲ መሳርሒ ስልጣኑ ገይሩ ዝጥቀም ዘሎ ስርዓት ህግደፍ፡ኣብ ወጻኢ ወይጦታቱን ሃሱሳቱን እንዳኣዋፈረ መነባብሮ ህዝቢ ርፉታ ከሊኡ ይነብር ኣሎ።
ውድብ ሕቡራት ሃገራት፡ ሎሚ 17 መጋቢት ኣብ ኒውዮርክ ኣብ ዘጋብኦ ህጹጽ ኣኼባ ፡ ሲቪላዊ ህልቂት ደው ንምባል፡ ኣብ ሊብያ፡ ካብ በረራ ነጻ ዝኾነ ዞባ ክኽለል፡ ከምኡ ‘ውን ኩሉ ኣድላዪ ዘበለ ስጉምቲ ክውሰድ ውሳኔ ኣሕሊፉ።
መርበብ ምትሕግጋዝ መንእሰያት ኤርትራውያን ስዊዘርላንድ
አብዚ አብከባቢና ዘለዋ ሃገራት ዐቢ ጩራ ለውጢ ዝቐላቀለሉ ዘሎ እዋን ወላ ን አይተ ኩሉ ባዕሉ አየቕሰኖን አሎ። ከመይ ኢሉ ሞ ክቀስን;፡ እቲ ዘይምቅሳን ካአ ሕማቅ አሎ ጽቡቅ ናብ ቀጠር ብስራሕ ምክንያት( ማዓንጣ ምስ ተዘርገ) ኢዩ ዘንቅሳቅሶ። እዚ መገሻታት እዚ ክልተ ትርጉም ኢዩ ዘለዎ፡
ብፖለቲካዊ ተነጽሎን ሕጽረት ሸርፊ ወጻእን ተጠቒዑ፡ ብህዝቢ ኤርትራ ተኻዒቡ ዘሎ ስርዓት ህግደፍ፡ “ ካብ ኤርትራ ኣብ ዝኾነ እዋን፡ ብዝኾነ መንገዲ ናብ ስደት ዝኸደ ኤርትራዊ ብሓፈሻ፡ ናብ ኤርትራ ክኣቱን ካብ ኤርትራ ክወጽእን ኣፍቂድና ኣለና” ዝብል ጎስጕስ ብኣኼባታት መልክዕ ከካይድ ጀሚሩ ከምዘሎ ምንጭታት ሓቢሮም።
ብፖለቲካዊ ተነጽሎን ሕጽረት ሸርፊ ወጻእን ተጠቒዑ፡ ብህዝቢ ኤርትራ ተኻዒቡ ዘሎ ስርዓት ህግደፍ፡ “ ካብ ኤርትራ ኣብ ዝኾነ እዋን፡ ብዝኾነ መንገዲ ናብ ስደት ዝኸደ ኤርትራዊ ብሓፈሻ፡ ናብ ኤርትራ ክኣቱን ካብ ኤርትራ ክወጽእን ኣፍቂድና ኣለና” ዝብል ጎስጕስ ብኣኼባታት መልክዕ ከካይድ ጀሚሩ ከምዘሎ ምንጭታት ሓቢሮም።
በቲ ለባማትን ከኢላታትን ሃገራዉያን ባይታ ዘተ ዘጣጥሑልና ተጠቒምና ኣሰር ናታቶም ሒዝና ይሓይሽ እንብሎ ኣካይዳ እዋናዊ ቃልሲ ክንዝቲ ኣብዚ ምብቃዕና ሓጎስ ኩልና ምኻኑ ንኣምን ።
ስርዓት ህግደፍ ሎሚ “እዚ ሰማይ ምድርን ዘላግብ ሓሶት እዩ፡ ኣይወዓልኩዎን ኣይገበርኩዎን” ብምባል፡ ግዳይ ዓለምለኻዊ ውዲትን ቅጹዕ ኣመሪካን መሲሉ፡ ናይ ሓምሳታት ታሪኽ ብምግንጻል ከይተረፈ ኣብ ውሽጥን ኣብ ወጻእን ህዝቢ ከሰልፈሉ ንዝጸንሐ ክሲ፡ ኣብ ትሕቲ ጣውላ ተሓቢኡ ክእመነሉ ንምርኣይ ሳልስቲ ምቕናይ ጥራይ እዩ ዘድልየካ።
ፋሽሽቲ ስርዓት ህ.ግ.ደ.ፍ. አንጻር ሕግን ፍትሕን አንጻር ደሞክራሲን ሰላምን፤ አሳሪ ህዝቢ ዓማጺ ህዝቢ፤ ኩሉ ተወላዲ ሃገር ተገዲዱ ዓዱ ገዲፉ ናብ ስደት ወጺኡ ክጠፍእ እከይተግበራቱ ከም ቀዳማይ ዕላማ ሒዙዎ ይርከብ፡፡
ከም ኩሉ ዝፈልጦ ኣብ ዝሓልፈ ግዜ ብዕለት 23 ታሕሳስ 2009 ብውዱብ ሕቡራት ሃገራት ናይ ጸጥታ ጉጅለ (UN Security Council) ኣብ ልዕሊ ሃገረ ኤርትራ ናይ እግዳ ውሳኔ ከምዝሓለፈ ርዱእ ኢዩ። እዚ እገዳ እዚ ድማ ኤርትራ ምስ ናይ ሶማልያ ግብረ-ሽበራ ተንቀሳቐስቲ ትተሓጋገዝ ከምዘላን ከምኡ’ዉን ነቲ ዕላማ ቅዱስ ዕላማ ከምዃኑ ስለትኣምነሉን ኢዩ።
ኣብ ታሪኽ ደቅሰባትን ዓለምናን፡ወጽዓ ምስፍትሒ፤ቃልሲ ምስ መግዛእቲ፤ሓቂ ምስ ዓመጽ፤ ምልኪ ምስ ሓርነት፤ኣይግዛእንየ ምባል ምስ ምምብርካኽ፤ናጽነት ምስባርነት ወዘተ እንዳተበራረዩ እዮም ዝኸዱ። ታሪኽን ዛንታን ኩሎም ህዝብታት ዓለም በዚ መስርሕዚዩ ሓሊፉ ገናውን ዝሓልፍ ዘሎ።
ኣብ ውሽጢ፡ እንተላይ ኣብ ወጻኢ ብዝነብር ህዝቢ ኤርትራ መንነቱ እናተፈልጠን እናተኻዕበን ዝመጸ ዲክታቶርያዊ ስርዓት ህግደፍ፡ ብልቢ ዝቐርቦን ከም ናይ ቀደም ዝምእዘዞን ብምስኣኑ፡ ኣብዚ እዋን እዚ ኣተኲሩሉ ዘሎ ዕዮ፡ ብናይ ውሽጢ ሃገር ጸገማት ዘይተጸልዉን፡ ንኤርትራ ብመገሻ ጥራይ ዝፈልጥዋን ገርህኛታት ምምልማል ኢዩ።
ብፈለማ ደቒ ሃገር ኩሉኩም ከመይ ኣለኩም። መበገሲ ጽሑፈይ ኣብ መስከረም ዶት ነት ዝበሃል መርበብ ሓበሬታ ብ”ኣፍን ግብርን መራሕቲ ኪዳን ክቕላዕ መን እሰይ ኤርትራ ተሰራዕ” ዝብል ኣርእስቲ እዩ። መብዛሕትኡ እኳ ዝሰማምዓሉ ነጥቢ እንተሃለወ ኣብ’ቲ ዘይተሰማማዕኩሉ ነጥቢ ወስ ከብል እሞ ናብ ሓናጺ ዝኮነ ልዝብ ምእንቲ ክንኣቱ።
ህዝቢ ኤርትራ ካብ መግዛእቲ ቀያሕቲ ደቁ ከፊሉ ዝረኸቦ ናጽነት፡ ክበር ንበር ዝብሎ እምበር ኣብቲ ዘይሓወየ ቑስሉ ብሓለንጊ ዝገርፎ መራሒ ክረክብ ብሓቂ ኣይጻምኡን ኔሩ።
ዳማይ ወራር ብዓወት ኢሰያስ ድሕሪ ምዝዛሙ፡ መንግስታት ኣመሪካን ርዋንዳን ዘበገስዎ ኣርባዕተ ነጥብታት ዝሓዘ
እማመ ሰላም ቀሪቡ። ንሱ ድማ ክልቲአን ሃገራት ካብቲ ዘከራኽረን ቦታታት ክስሕባን፡ ብመሰረት መግዛእታዊ ውዕላት
ድማ ዶበን ክሕንጸጽ ዝብል እማመ ኣቕሪበን።
ኣብ ጅቡቲ ዶብ ጥሒሱ ቅሉዕ ወራር ከምዝፈጸመ ዝተፈላለያ ማዕከናት ዜና ከቕርብኦ ቀንየን ኣለዋ። ምስዚ ፍጻመታት
ብምትሕሓዝ እምበኣር፡ ኢሰያስ ንምንታይ ዕላማ ነቲ ብጎነጽ ፈጺሙ ክፍታሕ ዘይክእል ዶባዊ ግጭት ንምንህሃሩ
ከምዝጎይን፡ እንታይ ዕላማ ንምውቃዕ እቲ ግጭት ከምዝምህዞን እዚ ዓንቀጽ ክትንትኖ ፈቲኑ ኣሎ።
እዚ ንኣትዎ ዘለና ዓመተ 2008 ህዝቢ ኤርትራ ነቲ ከም ነበልባል እናተወልዓ ዝኸይድ ዘሎ ሕቶ ዲሞክራሲያዊት ኤርትራ ንምምስራት ብዝያዳ ዝሕይለሉ ዓመት ንክኽውን ኩላትና ክንሰርሓሉ ዘለና ዓመት እዩ።
እዚ ሰለ ዝኾነ ከኣ እቲ ኣሜርካ ወጢኖሞ ዘለው ውሳኔ ንመንግስቲ ኤርትራ ናብ መወልቲ ግብረ ሽበራ ምስራዕ ንጭኹን ህዝቢ ኤርትራ ዝምልከት ከምዘይኾነ ኩሉ ክፈልጦ ዘለዎ ሓቂ’ዩ ፡፡ ውልቀ ሰብ ወይ ጉጅለ ወይ ድማ ስርዓት ኣካል ግብረ ሽበራ ክኸውን ይኽእል’ዩ ህዝቢ ኤርትራ ግን ኣካል ግብረ ሽበራ ክኸውን ኣይክእልን እዩ ፡፡


text:
1 ሳራይ፡ ሰበይቲ ኣብራም ከኣ ውሉድ ኣይወለደትሉን ነበረት። ኣጋር እትብሀል ግብጻዊት ግዝእቲ ድማ ነበረታ።
2 ሳራይ ከኣ ንኣብራም፡ እንሆ፡ ኣነ ኸይወልድ እግዚኣብሄር ዓጽዩኒ እዩ፡ ምናልባሽ ብእኣ እንተ ተፋሬኹ፡ በጃኻ ናብዛ ግዝእተይ እቶ፡ በለቶ። ኣብራም ድማ ንቓል ሳራይ ሰምዔ።
3 ኣብራም ኣብ ምድሪ ኸነኣን ዓሰርተ ዓመት ምስ ገበረ፡ ሳራይ፡ ሰበይቲ ኣብራም፡ ነታ ግብጻዊት ግዝእታ ኣጋር ወሲዳ ንኣብራም ሰብኣያ፡ ሰበይቱ ኽትከውን ሀበቶ።
4 ንሱ ድማ ናብ ኣጋር ኣተወ፡ ንሳ ኸኣ ጠነሰት። ከም ዝጠነሰት ምስ ረአየት፡ ንእመቤታ ኣቃለለታ።
5 ሳራይ ድማ ንኣብራም፡ እዚ ዝዕገቦ ዘለኹ ናብ ልዕሌኻ ይውረድ። ኣነ ግዝእተይ ኣብ ሕቝፍኻ ሀብኩኻ፡ ከም ዝጠነሰት ምስ ረአየት ከኣ ኣቃለለትኒ። እግዚኣብሄር ኣብ መንጎይን ኣብ መንጎኻን ይፍረድ፡ በለቶ።
6 ኣብራም ድማ ንሳራይ፡ እንሃ፡ ግዝእትኺ ኣብ ኢድኪ እያ፡ ጽቡቕ ኰይኑ ኸም እተራእየኪ ግበርያ፡ በላ። ሽዑ ሳራይ ኣዋረደታ፡ ንሳ ኸኣ ካብ ቅድሚኣ ሀደመት።
7 መልኣኽ እግዚኣብሄር ግና ኣብ ጥቓ ዓይኒ ማይ ኣብ በረኻ፡ ኣብ ጥቓ መገዲ ሹር ኣብ ዘሎ ዓይኒ ረኸባ።
8 ንሱ ድማ፡ ኣቲ ኣጋር፡ ግዝእቲ ሳራይ፡ ካበይ መጺእኪ፡ ናበይሲ ትኸዲ አሎኺ፧ በላ። ንሳ ኸኣ፤ ኣነ ኻብ ቅድሚ እመቤተይ ሳራይ እሀድም አሎኹ፡ በለት።
9 እቲ መልኣኽ እግዚኣብሄር ከኣ፡ ናብ እመቤትኪ ተመለሲ፡ ኣብ ትሕቲ ኢዳ ድማ ትሕት በሊ፡ በላ።
10 እቲ መልኣኽ እግዚኣብሄር ከኣ፡ ንዘርእኺ ካብ ምብዛሑ እተላዕለ ኪቝጸር ክሳዕ ዘይክኣል፡ ኣዝየ ኸብዝሖ እየ፡ በላ።
11 እቲ መልኣኽ እግዚኣብሄር ድማ፡ እንሆ፡ ጥንስቲ ኢኺ ወዲ ኸኣ ክትወልዲ ኢኺ፡ እግዚኣብሄር መከራኺ ሰሚዑ እዩ እሞ፡ ስሙ እስማኤል ኣውጽእሉ።
12 ንሱ ኣብ መንጎ ሰብ ከም ኣድጊ በረኻ ኪኸውን እዩ፡ ኢዱ ናብ ልዕሊ ዅሉ፡ ኢድ ኵሉ ድማ ናብ ልዕሊኡ ኽትከውን እያ፡ ኣብ ቅድሚ ዅሎም ኣሕዋቱ ኸኣ ኪነብር እዩ፡ በለ።
13 ንሳ ድማ፡ ነቲ ዚርእየንስ ኣብዚዶ ርእየዮ እየ፧ ኢላ፡ ስም እቲ ንእኣ እተዛረበ እግዚኣብሄር፡ ኣታ ዚርኢ ኣምላኽ፡ ኢላ ኣውጽኣትሉ።
14 ስለዚ እቲ ዔላ ብኤር-ለሓይ-ሮይ ተባህለ። ንሱ እንሆ፡ ኣብ መንጎ ቃዴስን ባሬድን አሎ።
15 ኣጋር ከኣ ንኣብራም ወዲ ወለደትሉ። ኣብራም ድማ ነቲ ኣጋር ዝወለደትሉ ወዲ ስሙ እስማኤል ኣውጽኣሉ።
16 በቲ ኣጋር ንኣብራም እስማኤል ዝወለደትሉ ጊዜ ድማ ኣብራም ወዲ ሰማንያን ሹድሽተን ዓመት ኰይኑ ነበረ።
Result not found!
No valid results were found for your search. Try refining your search using the above form.
Search again using the above filed or click blow button to see Bible book name list...